BREAKING: Broadcom ge member Sofwan ves isthiufaa dhevvaifi\nމޯލްޑިވްސް ބްރޯޑްކާސްޓިން ކޮމިޝަން (ބްރޯޑްކޮމް) ގެ މެމްބަރު އިސްމާއިލް ސޮފްވާން (މ)-- ފޮޓޯ: ރައީސް އޮފީސް\nބްރޯޑްކޮމްގެ މެމްބަރު ސޮފްވާން ވެސް އިސްތިއުފާ ދެއްވައިފި\nމޯލްޑިވްސް ބްރޯޑްކާސްޓިން ކޮމިޝަން (ބްރޯޑްކޮމް) ގެ މެމްބަރު ކަމުން އިސްމާއިލް ސޮފްވާން ވެސް އިސްތިއުފާ ދެއްވައިފި އެވެ.\nއިސްތިއުފާ ދެއްވިކަން އަންގާ ސޮފްވާން ވަނީ ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ސިޓީ ފޮނުއްވާފަ އެވެ.\n"ދިގު މުއްދަތަކަށް ސިއްހީ ފަރުވާއެއް ކުރަން ޖެހުމުގެ ސަބަބުން ވަޒީފާއަށް ނިކުތުމަށް އުޒުރުވެރިވުމާއި، ވިދިވިދިގެން ސަލާމް ބުނުމަކީ ދައުލަތުން އަޅުގަނޑާ ހަވާލުކޮށްފައި އޮތް މަސްއޫލިއްޔަތު އަދާ ކުރުމަށް އޮތް ހުރަހެއް ކަމަށް ފެންނާތީ މަގާމުން އިސްތިއުފާ ދިނުމަށް ވިސްނާ، އަޅުގަނޑު އިސްތިއުފާ ހުށަހަޅަމެވެ،" އެ ސިޓީގައި ވެއެވެ.\nބްރޯޑްކޮމްގެ މެމްބަރު ކަމުގައި ހުންނެވިއިރު، އެ ކޮމިޝަނުގެ އެހެން މެމްބަރުންނަށް އެއްވެސް ނުފޫޒެއް ފޯރުވާފައި ނުވާނެ ކަމަށް ވެސް ސޮފްވާންގެ ސިޓީގައި ވަނީ ވިދާޅުވެފަ އެވެ.\n"އަދި ކޮމޝަނުގެ ރިޔާސަތާ ހަވާލުވެ، އަމިއްލަ މަސްލަހަތު އިސްކޮށް އެއްވެސް ކަމެއް ނިންމާފައި ނުވާނެ ކަމުގެ ޔަގީންކަން ވެސް އަރުވަމެވެ،" ސޮފްވާން ވިދާޅުވެފައި ވެއެވެ.\nއޭގެ އިތުރުން ތަކުރާރުކޮށް ސަލާމް ބުނަމުން ދިޔައިރު ވެސް، އޭނާ އޮފީހަށް ހާޒިރު ނުވަނީ ކީއްވެތޯ ސާފު ކުރަން ބްރޯޑްކޮމް އިން އެއްވެސް މަސައްކަތެއް ކޮށްފައި ނުވާ ކަމަށެވެ.\n"ކޮމިޝަނުގެ މެމްބަރުންގެ އިއްތިފާގުން އަޅުގަނޑާ ހަވާލުކުރެވިފައިވާ ނައިބު ރައީސްކަމުގެ ޓައިޓްލްއާ ދޭތެރޭވެސް ގޮތެއް ކަނޑައަޅާފައި ނުވި ނަމަވެސް، ނައިބު ރައީސްކަމުން އަޅުގަނޑު ވާނީ އިސްތިއުފާ ދީފައި" ކަމަށް ސޮފްވާން ވިދާޅުވި އެވެ.\nBroadcasting Commission ge member Sofwaan ves isthiufa dhevvaifi. pic.twitter.com/NjQfn6v8Dn— 𝐌𝐏 𝐑𝐨𝐳𝐚𝐢𝐧𝐚 𝐀𝐝𝐚𝐦 🎈 (@Roxeyna) June 26, 2019\nއިއްޔެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީން ވަނީ ސޮފްވާން މަގާމުން ވަކި ކުރުމަށް ފާސްކޮށްފަ އެވެ.\nކޮމީޓީން އިއްޔެ ބޭއްވި ބައްދަލުވުމެއްގައި ސޮފްވާން މަގާމުން ވަކިކުރުމަށް ނިންމާފައިވަނީ އޭނާ ވަޒީފާއަށް ނުނިކުންނަތާ ގިނަ ދުވަސްތަކެއް ވެފައި ވުމުންނެވެ.\nބައްދަލުވުމުގައި ވަނީ ކޮމިޓީގެ އެދުމުގެ މަތިން ބްރޯޑްކާސްޓިން ކޮމިޝަންގެ ރައީސް މުހައްމަދު ޝަހީބް ފޮނުއްވާފައިވާ ސޮފްވާންގެ ހާޒިރީ ރިޕޯޓް ކޮމިޓީ މެމްބަރުން ބައްލަވާފަ އެވެ.\nސޮފްވާންގެ ހާޒިރީ ރިޕޯޓުން އެނގޭ ގޮތުގައި އޭނާ ވަޒީފާއަށް ނުނިކުންނަތާ އަށް މަސް ވެއްޖެ އެވެ.\nއަދި 18 މާޗް 2019 އިން 22 އޭޕްރިލް 2019 އަށް ޗުއްޓީއެއް ނަންގަވާފަ ވެއެވެ. އެކަމަކު ޗުއްޓީ ހަމަވުމުގެ ފަހުން ވެސް ކޮމިޝަންގެ ބައްދަލުވުންތަކަށް ސޮފްވާން ހާޒިރުވެފައި ނުވާކަން ހާޒިރީ ތާވަލުން އެނގެ އެވެ.\nބްރޯޑްކާސްޓިން ކޮމިޝަންގެ ގާނޫނުގެ 12 ވަނަ މާއްދާގެ (ހ) ގެ ފަސް ވަނަ ނަމްބަރުގައިވާ ގޮތުން އެކަށީގެންވާ ސަބަބެއް ނެތި ވިދިވިދިގެން ކޮމިޝަންގެ ތިން ބައްދަލުވުމަށް ހާޒިރުނުވުން އެއީ މެމްބަރު ކަމުން ވަކި ކުރެވިދާނެ ހާލަތެކެވެ.\nސޮފްވާނަކީ ބްރޯޑްކޮމްގެ ނައިބު ރައީސްކަން ކުރައްވާފައިވަނީ 15 މާޗް 2018 އިން 13 ޖޫން 2019 އާ ހަމައަށެވެ.\nސޮފްވާން މަގާމުން ވަކިކުރުމަށް ކޮމިޓީއަށް ހުށަހެޅުއްވީ ގަލޮޅު ދެކުނު ދާއިރާގެ މެމްބަރު މީކާއީލް ނަސީމެވެ. އަދި ކޮމިޓީގައި ބައިވެރިވި މެމްބަރުންގެ އިއްތިފާގުން އޭނާ މަގާމުން ވަކިކުރުމަށް ނިންމާ، މަޖިލީހުގެ ތަޅުމަށް ފޮނުވުމަށް ފާސްކުރި އެވެ.\nއިއްޔެ ބޭއްވި މިނިވަން މުއައްސަސާތަކާ ބެހޭ ކޮމިޓީގެ ބައްދަލުވުމުގައި އެންޓި ކޮރަޕްޝަން ކޮމިޝަން (އޭސީސީ) ގެ ރައީސް ހަސަން ލުތުފީ ވެސް މަޤާމުން ވަކި ކުރުމަށް ނިންމި އެވެ.\nއެއާއެކު ލުތުފީ ވެސް މިއަދު ވަނީ އިސްތިއުފާ ދެއްވާފަ އެވެ. އޭނާ ވެސް ވަކިކުރަން ނިންމީ ހަބަރެއް ނުވެ ގިނަ ދުވަސްތަކެއް ވަމުން ދާތީ އެވެ.\nމިދިޔަ ހަފްތާގެ ބުދަ ދުވަހު އޮތް އެ ކޮމިޓީގެ ބައްދަލުވުމަށް އޭސީސީގެ މެމްބަރުން ވަނީ ހާޒިރުކޮށްފަ އެވެ. އެކަމަކު އެދުވަހުގެ ބައްދަލުވުމަށް ވެސް ލުތުފީ ހާޒިރުވެވަޑައެއް ނުގަންނަވަ އެވެ.\nއެ ދުވަހުގެ ބައްދަލުވުމުން ހާމަވި ގޮތުގައި އޭސީސީގެ ލުތުފީ ވަޒީފާ އަށް ނިކުމެވަޑައިނުގަންނަވާތާ ދެ މަހަށް ވުރެ ގިނަ ދުވަސްވި ނަމަވެސް ގަވައިދުން މުސާރަ ނަންގަވަ އެވެ.\nއޭސީސީން ކޮމިޓީ އަށް ފޮނުވި ސިޓީއަކުން އެނގުނު ގޮތުގައި ލުތުފީ އެންމެ ފަހުން އޮފީހަށް ނިކުމެވަޑައިގެންނެވީ މިއަހަރުގެ ފެބްރުއަރީ6ގައެވެ.\nއެއަށްފަހު އޭޕްރިލް 14 އާ ހަމައަށް ޗުއްޓީ ނެންގެވި އެވެ. އެކަމަކު ޗުއްޓީ ހަމަވުމުން ވެސް ވަޒީފާއެއް ނިކުމެވަޑައިގެންފައެއް ނުވެ އެވެ.\nމުސާރަ ނަންގަވައިގެން މަސައްކަތަށް ނުނިކުމެ ހުންނަވާއިރު، ލުތުފީއާ ގުޅޭ މަނީ ލޯންޑަރިންގެ މައްސަލައެއް ފުލުހުން ތަހުގީގު ކުރަމުން އަންނަ ކަން އެނގިފައި ވެއެވެ.\nނިމިދިޔަ ފަސްއަހަރު ކޮރަޕްޓްވެފަތިބި ބައިގަނޑު އެކިދިމަދިމާލުން އިސްތިއުފާ ދެމުންމިދަނީ އިންސާފްއަރާ ހަމަކުރާނެކަން ޔަޤީންވީމަދެއްތޯ؟ ދެނެއްނުފިލޭނެ އިނގޭތޯ؟؟\nރީޗެއްނު ވާހަކަ މީނައަތުން 8 މަސްދުވަހުގެ މުސާރަ އަތުލާ!\n"އިގްތިސާދީ އެންމެ ބޮޑު ބާރަކަށް މަސްވެރިކަން ހެދޭނީ އެންމެންގެ މަސައްކަތުން"\nމިނިސްޓަރުގެ ގެކޮޅަށް ކާޕެޓްތައް ގެންދަވާފައެއް ނުވޭ: ފޮރިން މިނިސްޓްރީ\nމެންބަރުންގެ އިންޑިއާ ދަތުރުފުޅުގައި އިދިކޮޅު މެންބަރުންގެ ބައިވެރިވުމެއް ނެތް!


Covid Akee Sarukaarun Beynunveema Ais, Gosvaa Ehchakah Hedhyma Vaany Kulhivarakah: Iyaz - Vaguthu\nކޮވިޑަކީ ސަރުކާރުން ބޭނުންވީމާ އައިސްފައިވާ ގޮސްވާ އެއްޗަކަށް ހެއްދެވީމާ އެކަން ވަނީ ކުޅިވަރަކަށް ކަމަށް އަދާލަތު ޕާޓީގެ ދީނީ އިލްމުވެރިޔާ ޑރ.މުހައްމަދު އިޔާޒް އަބްދުއްލަތީފް ވިދާޅުވެއްޖެއެވެ\nޑރ. އިޔާޒް އިއްޔެ ކުރެެއްވި ޓްވީޓެއްގައި ވަނީ ކޮވިޑަކީ ސަރުކާރުން ބޭނުންވީމަ، އައިސް ގޮސްވާ އެއްޗެއް ކަމަށް ވިދާޅުވެ، އާންމުން އާ އަހަރު ފާހަގަ ކުރަމުން ދިޔައިރު ކޮވިޑް މަތިން ހަނދާންހުރި ކަމާއިމެދު ސުވާލު އުފައްދާފައެވެ.\n"އާއަހަރު ފާހަގަކުރަން އެތައްހާސް ބަޔަކު އެއްތަނަކަށް ޖަމާކޮށް ސަކަރާތްޖެހިއިރު ކޮވިޑަކީ އުޅޭ އެއްޗެއްކަންވެސް ހަނދާނެއް ނެތެއްނުންތޯ،" އިޔާޒް ކުރެެއްވި ޓްވީޓުގައި ވިދާޅުވެފައިވެއެވެ.\nއިޔާޒް މިފަދައިން ޓްވީޓު ކުރައްވާ ސަރުކާރަށް ފާޑު ވިދާޅުވެފައިވަނީ މާލެ ސަރަހައްދުގައި ކޮވިޑް ވޭދަނަތައް އިތުރުވަމުންދާތީ، ކޮވިޑް ކޮންޓްރޯލް ކުރުމުގެ ގޮތުން ފިޔަވަޅުތައް ވަރުގަދަ ކުރުމަށް މަޝްވަރާ ކުރެވެމުންދާ ދަނޑިވަޅެއްގައެވެ. އެގޮތުން މިހާރުވެސް ހަފްލާތަކާއި، އާންމުން އެއްވާ ހަރަކާތްތައް ހުޅުމާލޭގައި ބެއްވުން ހުއްޓާލުމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ވަނީ އަންގާފައެވެ.\nރާއްޖޭގައި މިހާރު ކޮވިޑަށް ފައްސިވާ އަދަދުތައް އަނެއްްކާވެސް މި ވަނީ ވަރަށް ބޮޑަށް މައްޗަށް ޖެހިލާފައެވެ. އެގޮތުން މިދިޔަ ތިން ދުވަހު ރާއްޖޭގެ ކޮވިޑްގެ އަދަދުތައް 200 އިން މަތީގައި އުޅޭއިރު، މާލެ ސަރަހައްދުން ކޮވިޑަށް ފައްސިވި އަދަދު ވެސް ވަނީ އިތުރު ވެފައެވެ.\nރާއްޖެ އާއި ދުނިޔޭގެ އެކި ކަންކޮޅުތަކުގައިވެސް ކޮވިޑަށް ފައްސިވާ އަދަދުތައް ވަރަށް ބޮޑަށް އިތުރުވެގެން ގޮސްފައި ވަނީ އާ ވޭރިއެންޓާއި ގުޅިގެން ކަމަށް ބެލެވެއެވެ. ނަމަވެސް އެކަން އެޗްޕީއޭ އިން އަދި ކަށަވަރެއް ނުކޮށްދެއެވެ.\nޖެނުއަރީ 7, 2022 08:32\nއިޔާޒް އައުޓް އިންޑިއާ އައުޓް އިޔާޒް އައުޓް އިންޑިއާ އައުޓް އިޔާޒް އައުޓް އިންޑިއާ އައުޓް އިޔާޒް އައުޓް އިންޑިއާ އައުޓް އިޔާޒް އައުޓް އިންޑިއާ އައުޓް އިޔާޒް އައުޓް އިންޑިއާ އައުޓް އިޔާޒް އައުޓް އިންޑިއާ އައުޓް އިޔާޒް އައުޓް އިންޑިއާ އައުޓް އިޔާޒް އައުޓް އިންޑިއާ އައުޓް އިޔާޒް އައުޓް އިންޑިއާ އައުޓް އިޔާޒް އައުޓް އިންޑިއާ އައުޓް އިޔާޒް އައުޓް އިންޑިއާ އައުޓް އިޔާޒް އައުޓް އިންޑިއާ އައުޓް\nޖެނުއަރީ 7, 2022 10:20\nއިޔާޒު ފާހަނގަ ކުރެވެނީ ސިޔާސީ ދެބޯގެރި ދުއްވާ މީހަކާއި. ރާއްޖޭއަށް އަންނަ މީހުންނަށް އިސްލާމްދީނުގެ ހިދާޔަތު ފޯރާނެފަދަ މަސައްކަތެއް ކުރާނެ އިލްމުވެރިން ބޭނުން. ރާއްޖެއަށް. ހުޖުރާތު ސޫރަތުގެ 13 ވަނަ އާޔަތުގެ ދަށުން\nޖެނުއަރީ 7, 2022 10:29\nވ ރަނގަޅު ވާހަކައެއް\nޖެނުއަރީ 7, 2022 14:01\nކޮވިޑަކީ ޤައުމުތަކުން ސިޔާސީ ހަތިޔާރެއްގެ ގޮތުގައި ގެންްގުޅޭ އެއްޗެއް، ސަރުކާރު ބޭނުންވީމަ ފެނިފަ ސަރުކާރު ބޭނުންވީމަ ގެއްލޭ އެއްޗެއް !\nޖެނުއަރީ 7, 2022 14:19\nޢިންޑިއާ އައުަޓު ހަމަ އެހެން ކިޔާނީ. ދެން ރަށަށްދޭ\nޖެނުއަރީ 7, 2022 14:52\nއިޔާޒު ބުންޏަސް ތެދެއް ވާނީ ތެދަކައް އާ އަހަރު ފާހަގަ ކުރަން ވީމަ ކޮވިޑު ނެތިފަ ވޯޓު ލާންވީމަ ކޮވިޑެއް ނޫޅޭނެ އެހަމަ އެމީހުންގެ ވާހަކަ ހުންނަ ގޮތް\nޖެނުއަރީ 7, 2022 15:09\nމިހާރު ކޮވިޑަކީ ކޮންމެ ޤައުމަކުންވެސް ސަރުކާރު ބޭނުން ވީމާ ފެނި ގެއްލިދާ އެއްޗެއް ނުންތޯ ؟ ބޮޑު ސިޔާސީ ހަތިޔާރެއް ޖުރިމައިނާ ކުރަންވެސް ހަމަ ކޮވިޑް !\nޖެނުއަރީ 7, 2022 15:45\nއިޔާޒު ބުންޏަސް ތިޔައީ ހަމަ ތެދުފުޅެއް ކުރޯނާ އަކީ ބޮޑު ޖޯކަކަށް ހަދައިފި ޖެހި އެއްވެސް ވެކުސިނެއް ބޫސްޓަރ ޑޯޒެއް ތިޔަކުރޯނާ އަކާ ނެތް ގުޅުމެއް އަނެއްކާ ވެސް ކުރޯނާގެ އާވަށްތަރެއް ޔޫރަޕުން ފެނިގެން އެބައުޅޭ ދުވަސް ކޮޅަކުން މެދު އިރުމަތިން އިތުރު އާވަށްތަރެއްގެ ކުރޯނާއެއް ފެނިދާނެ މިއޮތީވާ ކަމެއް


jinsee viyafaari kuraa network ehge aiydhashun 50 kudhin salaamaiy...\nރާއްޖެ - ޖިންސީ ވިޔަފާރި ކުރާ ނެޓް ވޯކް\nޖިންސީ ވިޔަފާރި ކުރާ ނެޓް ވޯކެއްގެ އަތްދަށުން 50 ކުދިން ސަލާމަތް ވެއްޖެ\nހައްޔަރު ކޮށްފައިވަނީ އެ ސައިޓްގެ މައި އެޑްމިނިސްޓްރޭޓަރ މޮންޓްރީ ސަލަންގަމް\nކ. މާލެ 24 މެއި 2019 | ހުކުރު 09:31 30,368\nއިންތަޕޯލް: ތުހުމަތަށް ނުވަ މީހަކު ހައްޔަރުކޮށްފައިވޭ - ބީބީސީ\nޖިންސީ ވިޔަފާރި ކުރާ ނެޓް ވޯކެއްގެ އަތްދަށުން 50 ކުޑަކުދިން ސަލާމަތްކޮށް، އެ މައްސަލައިގެ ތުހުމަތަށް ނުވަ މީހަކު ހައްޔަރު ކޮށްފައި ވެއެވެ.\nއިންޓަރޕޯލް އިންވެސްޓިގޭޝަނުން ކުރިއަށް ގެންދިޔަ އޮޕަރޭޝަނެއްގައި އެ މީހުން ހައްޔަރުކޮށްފައި ވަނީ ތައިލެންޑު، އޮސްޓްރޭލިއާ، ޔޫއެސްގެ އިތުރުން އިތުރު އެހެން ގައުމު ތަކުންނެވެ.\nއިންޓަޕޯލް އިން މި ތަހުގީގު ފަށާފައިވަނީ 2017 ވަނަ އަހަރު އޮޕަރޭޝަން ބްލެކްވިސްޓް (ޑަބްލިއު.އާރު.އައި.އެސް.ޓީ) ގެ ނަމުގައި "ޑާރކް ވެބް" ކިޔާ ސައިޓަކަށް ފޯކަސްކޮށްގެންނެވެ. މި ސައިޓް ދުނިޔޭގެ އެކިއެކި ކަންކޮޅުތަކުގައި ބޭނުން ކުރެއެވެ.\nފުލުހުން ގަބޫލުކުރާ ގޮތުގައި މި ސައިޓްގެ ޝިކާރައަކަށް 100 އަށްވުރެން ގިނަ ކުދިން ވާނެ ކަމަށް ލަފާކުރެވެއެވެ. އެހެން ކަމުން އެ ކުދިންތައް ހޯދުމުގެ މަސައްކަތް ފަށާފައިވާ ކަމަށެވެ.\nއެންމެ ފުރަތަމަ ފުލުހުންނަށް މިކަމަށް ޝައްކުވީ އުމުރުން 13 އަހަރުން ދަށުގެ 11 ކުދިންނާއި ޖިންސީ ގުޅުންތައް ހިނގުމަށްފަހު އެ ކުދިންގެ މޫނުގައި މާސްކު އަޅާ ކާކުކަން ނޭނގޭގޮތަށް ހަދާފައިވާ ހިސާބުންނެވެ.\n"ޑާރކްވެބް" އިންޓަނެޓަކީ އާންމުގޮތެއްގައި މީހުންނަށް އެހާފަސޭހައިން ވަދެވޭ ސައިޓަކަށް ނުވާއިރު އެމެރިކާގެ ހޯމްލޭންޑް ސެކިއުރިޓީ އިންވެސްޓިގޭޝަން ޑިޕާޓްމެންޓުން ވަނީ މި ސައިޓްގެ އައިޕީ އެޑްރެސް ހޯދާފައެވެ. މި ސައިޓަގއި އެކަމާއި ގުޅޭ އެތައް ވީޑިއޯތަކަކާއި ފޮތޯތަކެއް ހިމެނެއެވެ. ފުލުހުން އިތުރަށް ބުނެފައިވަނީ ކޮންމެ ހަފްތާއަކު އެއްފަހަރު އާ ފޮޓޯތައް އަޕްލޯޑްކޮށް ނުހަމަ ގުޅުންތައް ހިންގާ ފައިވާ ކުދިންގެ މޫނުގައި މާސްކު އަޅުވާފައި ކާކުކަން ނޭނގޭގޮތަށް ހަދާފައިވާ ކަމަށެވެ.\nމި ކަމާގުޅިގެން އެންމެ ފުރަތަމަ ހައްޔަރު ކޮށްފައިވަނީ މި ސައިޓްގެ މައި އެޑްމިނިސްޓްރޭޓަރ މޮންޓްރީ ސަލަންގަމް ތައިލެންޑުން ނެވެ. ސަލަންގަން ވަނީ އޭނަގެ ދެބެންގެ ދެދަރި ކުއްޖަކާއި އެކު ނަހަމަ ގުޅުން ހިންގައިގެން 146 އަހަރަށް ޖަލަށް ލާފައެވެ.\nއޮސްޓްރޭލިއާއިން މިސައިޓްގެ އޭޑްމިނިސްޓްރޭޓަރެއް ކަމަށްވާ ރޮއިޗާ ޓޮކްޕުޓްގާ ހައްޔަރު ކޮށްފައި ވެއެވެ. އޭނާގެ މައްޗަށް 51 ދައުވާއެއް ސާބިތުވެ 40 އަހަރަށް ހުކުމް ކޮށްފައެވެ.\nސަލަންގަން ވަނީ އޭނަގެ ދެބެންގެ ދެދަރި ކުއްޖަކާއި އެކު ނަހަމަ ގުޅުން ހިންގައިގެން 146 އަހަރަށްޖަލަށް ލާފައެވެ.\nމީ އޮސްޓްރޭލިޔާގައި ކުޑަކުދިންނާއި ބެހުނު މައްސަލައެއްގައި އެންމެ ބޮޑު ހުކުމް އައި ފުރަތަމަ ފަހަރެވެ .\nއެންމެ ފަހުން އަޕްޑޭޓް ކުރީ:3މަސް ކުރިން | ރިވިއު ކުރީ: ޙުސައިން ޙަސަން\nއަލިފާނުގެ ހާދިސާއާ ގުޅިގެން ރައީސްގެ ނިއުޔޯކް ދަތުރުފުޅުގެ ވަގުތު ފަސްކޮށްފި


މެންބަރުންގެ ޚިޔާލު: ހައްދުފަހަނަ އަޅާފައިވާ ހަރުކަށި ޖަމާއަތުގެ ނުފޫޒުން އެމްޑީޕީ ސަލާމަތްވީތީވެ ޝުކުރު ކުރަމެވެ. – Maldivian Democratic Party\nމެންބަރުންގެ ޚިޔާލު: ހައްދުފަހަނަ އަޅާފައިވާ ހަރުކަށި ޖަމާއަތުގެ ނުފޫޒުން އެމްޑީޕީ ސަލާމަތްވީތީވެ ޝުކުރު ކުރަމެވެ.\nދީނީގޮތުން ހައްދުފަހަނައަޅާފައިވާ ބައެއްގެ ނުފޫޒުގެ ދަށުގައި މިއަދު ފިތިފައިވާ އަދާލަތު ޕާޓީގެ ވަކިތަކުން އެމްޑީޕީ ސަލާމަތްވިކަމީ އެ ޕާޓީގެ ކުރިއެރުމަށް ހުޅުވިގެންދިޔަ އިތުރު ފުރުސަތެކެވެ. އެމީހުންގެ ނުފޫޒު އެމްޑީޕީގެ މައްޗަށް ހިންގައި އެމީހުން ޖަހާހާ ބެރަކަށް ނަށާން މަޖުބޫރު ކުރިނަމަވެސް އެމްޑީޕީން އެފަދަ ބައެއްގެ މުށްދަށުވެ ނުފިތޭނެކަން އެނގުނު ދުވަހުން ފެށިގެން އެކިއެކި ބަހަނާތައް ދައްކައި އެމްޑީޕީއަށް ދުއްތުރާކޮށް ހަދަމުން އެމީހުން ގެންދިޔައީ އެމްޑީޕީން އެމީހުންނާއިއެކު ވެފައިވާ އެއްބަސްވުން އުވާލައި ދުރަށްލާތޯ ބެލުމަށެވެ. ނަމަވެސް މިއަދާ ހަމަޔަށްވެސް އެމްޑީޕީގެ އިސްފަރާތްތަކުން ކެތްތެރި ކަމާއެކު އެފިޔަވަޅުނާޅައި އެއައީ ކުރިއަށް ދަމުންނެވެ. އެ ޕާޓީގެ އެކިފަރާތްތަކުން އެކިފަހަރުމަތީން އެމީހުންނާއި ގުޅުން ކަނޑާލުމަށް އެދެމުން، ގޮވާލަމުން ގެންދިޔަ ނަމަވެސް އެމްޑީޕީގެ ސަރުކާރުން މިއަދާ ހަމަޔަށްވެސް ކެއްތެރި ކަމާއެކު މަޑުން އޮވެއްޖެއެވެ.\nދިވެހިރާއްޖެއިން ބޭރުގެ ގައުމުތަކާއިއެކު ބާއްވަމުން ގެންދާ ގުޅުންތަކަށް ފާޑުކިޔައި މިސަރުކާރުގެ ތެރޭގައި އޮވެގެން ބޭރުގައުމުތަކާއި ރާއްޖެއާއި ދެމެދު އެތަކެއް މައްސަލަތަކެއް އުފެއްދޭތޯ އަދާލަތު ޕާޓީން ގެންދިޔައީ ކެނޑިނޭޅި މަސައްކަތް ކުރަމުންނެވެ. ހަމައެހެންމެ ގައުމުގެ ތެރޭގައި ދީނީގޮތުން ބައިބައިވުންތައް އުފައްދައި މުޅިގައުމު ހަލާކުގެ ތެރެއަށް ވަށްޓާލުމަށްވެސް ފާޅުގައި އެމީހުން ގެންދިޔައީ މަސައްކަތް ކުރަމުންނެވެ. ކުދިދަރީންނަށް ވެކްސިން ދިނުމާއި ޚާއްސަކޮށް އަންހެންދަރީން ތައުލީމުން މަހުރޫމު ކުރުމާއި ގާނޫނުއަސާސީއިން އަންހެނުންނަށް ލިބިދީފައިވާ މިނިވަންކަން ގެއްލުވާލުމަށް އެޕާޓީގައި އިސްކޮށް ހިމެނޭ ބައެއް ފަރާތްތަކުން އެކިގޮތްގޮތަށް މަސައްކަތް ކުރަމުން ގެންގޮސްފައިވާ ކަމުގައި ގިނަބަޔަކު އަބަދުވެސް ގެންދިޔައީ ބުނަމުންނެވެ. ރާއްޖޭގައި އަޅުންނާއި ޖާރިޔާއިން ގެންގުޅުމަށް ބާރުއަޅާކަމުގެ ތުހުމަތުތައްވެސް އެކިފަރާތްތަކުން މިބައިމީހުންނަށް ކުރަމުން ގެންގޮސްފައިވެއެވެ. ވަކިޖަމާއަތް ހަދައިގެން ނަމާދުކުރުމާއި ދީނުގެ ކަންކަން ބަދަލުކޮށް ޖިހާދީންގެ ގޮތުގައި މީހުން ތައްޔާރުކޮށް ދުނިޔޭގެ ޓެރަރިސްޓު އެކި ޖަމާއަތްތަކަށް ފޮނުވަމުން ގެންދާ ކަމުގައިވެސް ބައެއްމީހުން ފާޅުގައި ބުނެއުޅެއެވެ. މިފަދަ ތުހުމަތުތަކެއް ކުރެވޭ ބަޔަކު މިސަރުކާރުގެ ތެރޭގައި ބޭތިއްބުމަކީ ބޭރުގެ އެކުވެރި ގައުމުތަކުންވެސް ޝައްކުގެ ނަޒަރަކުން މިސަރުކާރަށް ބެލުމަށް ދެވޭނެ ދައުވަތަކަށް މެނުވީ ނުވާނެއެވެ.\nވޭތުވެދިޔަ ތަނުގައި ޒުވާނުންގެ ނަމުގައި ބަޔަކުނުކުމެ ސަރުކާރު ވަށްޓާލުމަށް ފާޅުގައި ގޮވަމުން މަގުމަތީގައި ހުންނަ ވެހިކަލް ތަކުގައި ހުޅުޖަހައި މިސްކިތް ތަކުގެ ތެރޭގައި ޕެޓްރޯލުބޮން ހަދައި އުކަމުން ގެންދިޔައިރު އެފަރާތްތަކަށް ފާޅުގައި ހިތްވަރުދިނުމުގައި އަދާލަތު ޕާޓީން އޮތްކަން މިގައުމުގެ ކުދިބޮޑު އެންމެން ދަންނާނެއެވެ. ރާއްޖޭގެ މީހުންދިރިއުޅޭ ރަށްރަށުގައި ބަނގުރާ އާންމުކުރުމަށް މިސަރުކާރުން އުޅެނީ ކަމުގައި ގޮވައި މީހުންވާވައްދައިގެން މަގުމައްޗަށް ނުކުމެ މުޒާހަރާކުރީވެސް ހަމަމިސަރުކާރުގެ ތެރޭގައި އޮވެގެންނެވެ. އެއިރު އިސްލާމިކް މިނިސްޓްރީގައި ހުރި އެކަކު ހީކުރީ އެހެން ހަދާލުމުން މިސަރުކާރުން އޭނާވަކިކޮށްލާނެ ކަމުގައެވެ. ނަމަވެސް ހީކުރިގޮތް ނުވުމުން އަމިއްލައަށް ސަރުކާރުން އިސްތިއުފާދީފައި ނުކުމެ ހިތުހުރި އެއްޗެއް މިސަރުކާރަށާއި މިޕާޓީއަށް ގޮވަމުން ގެންދިޔައީވެސް މިސަރުކާރުން އިސްވެ އަދާލަތު ޕާޓީއާއިއެކު ވެފައިވާ އެއްބަސްވުން އުވާލަފާނެ ކަމުގެ އުންމީދުގައެވެ. ނަމަވެސް އެކަންވެސް ކާމިޔާބު ނުވުމުން އަނެއްކާވެސް އެކި ސިފަސިފައިގައި އެކި ބަހަނާތައް ދައްކައިގެން އެންމެފަހުން ދެންކިޔާނެ އެއްޗެއް ނޭނގި މިސަރުކާރުން ފަލަސްތީނާ އެއްކޮޅަށް ވޯޓުވެސް ނުދޭނެ ކަމުގައި ގޮވައި ހަޅޭއްލަވަމުން ގެންދިޔައީއެވެ. ނަމަވެސް އެކަންވެސް އެމީހުން ރައްޔިތުންނަށް އޮޅުވާލަމުން ގެންދިޔަގޮތާ ޚިލާފަށް ދިއުމުން މިއަދު އެންމެފަހުން ރޭރުވެ ތިމަންނާމެން ސަރުކާރުން ވަކިވެއްޖައީމުއޭ ގޮވައި އެތިބީ ނުކުމެއެވެ.\nރާއްޖޭގެ ދީނީ އެއްބައިވަންތަކަން ހިމާޔަތް ކުރުމާބެހޭ ގަވާއިދު އެމީހުން ހިތުހުރި ގޮތަކަށް މޮޑޭންދިން ނަމަވެސް އެކަން ކުރާނެ ފަދަވެސް އެމީހުންގެ ކިބައިގައިނެތީ ދީނީގޮތުން ހައްދު ފަހަނަ އަޅާފައިވާ ވިސްނުމެއް މެނުވީ އެމީހުންގެ ކިބައިގައި ނެތުމުން ކަމުގައި ގިނަބަޔަކު ބުނެއެވެ. މިކަމުގައިވެސް އެމީހުން އެމީހުންނާއި ޚިޔާލުތަފާތުވެ އެންމެފަހުން ތިމަންނާމެން އެކަމުން ބަރީއަވަމޭ ގޮވައި ކަމުން ރެކުނީއެވެ. މިފަދަ މަކަރުވެރި އަދި ދުލުގައި އިތުބާރެއްނެތް ބައެއްގެ ކިބައިން ސަލާމަތްވުމުގެ ފުރުސަތު މިސަރުކާރަށް ދެއްވިކަމަށްޓަކައި ﷲގެ ހަޟްރަތަށް ހަމްދާއި ޝުކުރު ދަންނަވަމެވެ. އަދި ވީއެންމެ އަވަހަކަށް މިގައުމުގެ އިސްލާމީ ކަންކަން ބަލަހައްޓާން މިސަރުކާރުން އުފައްދާފައިވާ ވުޒާރާގައި މިމީހުންގެ ހައްދުފަހަނަ އަޅާފައިވާ ބަލިގަނޑު ޖެހިފައިވާ މީހަކުހުރިނަމަ އެމީހުންތައްނެރެ އިސްލާމިކް މިނިސްޓްރީ ދޮވެސާފުކުރުމަށް ސަރުކާރަށް ގޮވާލަމެވެ. މިގައުމުގައި ސުލްހަވެރި ކަމަށް ލޯބިކުރާ މެދުމިނުގެ ސިޔާސަތައް ބުރަވެ ކަންކުރާން އެނގޭނެ ކިތަންމެ ދީނީ ޢިލްމުވެރީންނެއް އެބަތިއްބެވިއެވެ. ހައްދުފަހަނަ އަޅާފައިވާ ހަރުކަށި ޖަމާއަތުގެ ނުފޫޒުން އެމްޑީޕީ ސަލާމަތްވީތީވެ ޝުކުރު ކުރަމެވެ.


މެމްބަރުން ވަދާއީ ހަފްލާއެއް ބާއްވަވައިފި\nމިހާރު އޮތް ރައްޔިތުންގެ މަޖިލިހުގެ ދައުރު ހަމަކުރައްވާ މެމްބަރުންގެ ވަދާއީ ހަފްލާއެއް މަޖިލިސް ކުރާ ގޭގައި ރޭ ބާއްވައިފި އެވެ.\nރައީސް މުހައްމަދު ނަޝީދާއި ނާއިބު ރައީސް ޑރ. މުހައްމަދު ވަހީދު ހަސަން މަނިކު ވެސް ބައިވެރިވެވަޑައިގެންނެވި އެ ހަފްލާގައި ދައުރު ހަމަކުރައްވާ މެމްބަރުންނަށް ސެޓްފިކެޓް ދެއްވުން އޮތެވެ. އަދި މަޖިލިހުގެ ރައީސް މުހައްމަދު ޝިހާބަށް މަޖިލީހުން ދެއްވި ހަނދާނީ ފިލައެއް ރައީސް ނަޝީދު ހަވާލުކޮށްދެއްވި އެވެ.\nމިހާރު އޮތް ރައްޔިތުންގެ މަޖިލިހުގެ ބައެއް މެމްބަރުން އާ މަޖިލިހަށް އަލުން އިންތިހާބުވެވަޑައިގެންފައިވާ އިރު މަޖލިހުގައި ގިނަ ދުވަސްތަކެއް ހޭދަ ކުރައްވާފައިވާ ގިނަ މެމްބަރުންތަކެއް ވަނީ އާ މަޖިލީހަށް އިންތިހާބު ވެސް ނުވެ އެވެ.\nއުވިދާ 16 ވަނަ ރައްޔިތުންގެ މަޖިލީހުން ވަނީ ރާއްޖެ އަށް ޑިމޮކްރެޓިކް އިސްލާހުތައް ގެނައުމުގެ މަސައްކަތުގައި މުހިއްމު ދައުރެއް އަދާކޮށްފަ އެވެ. އާ ގާނޫނު އަސާސީގެ ދަށުން ވަރަށް ގިނަ ގާނޫނުތަކެއް ހެދުމުގެ މަސައްކަތް ވެސް އެ މަޖިލިހުން ކޮށްފައިވެ އެވެ.\nއަރުޝީފަށް ނެގީ 22/03/2017 21:50\nއެންމެފަހުން އަޕްޑޭޓްކުރީ 22/03/2017 21:50


COVID-19 fethurun huttuvan alhaafaivaa fiyavalhuthah harukashikuran WHO in govaalaifi - vNews.mv\nޑަބްލިޔޫއެޗްއޯގެ ޑިރެކްޓަރ ޖެނެރަލް ޓެޑްރޯސް އަދަނޮމް:\nބަލި ފެތުރުން ހުއްޓުވަން އަޅާފައިވާ ފިޔަވަޅުތައް ހަރުކަށިކުރަން ޑަބްލިޔޫއެޗްއޯއިން ގައުމުތަކަށް ގޮވާލައިފި\nސައިފް އަޒްހަރު 12 July 2020, 23:32\nބަލި ކޮންޓްރޯލް ކުރަން އަދިވެސް ފުރުސަތު އެބައޮތް\nވޭތުވެދިޔަ 24 ގަޑިއިރު އެކަނިވެސް ދުނިޔެއިން 230،370 މީހުން ޕޮޒިޓިވް\nބައެއް ގައުމުތައް އަލުން ލޮކްޑައުންއަށް\nކޮވިޑް-19 ބަލި ފެތުރުން ކޮންޓްރޯލް ކުރުމަށް އަޅާފައިވާ ފިޔަވަޅުތައް އިތުރަށް ވަރުގަދަކޮށް ހަރުކަށިކުރުމަށް ދުނިޔޭގެ ސިއްހަތު ޖަމްޢިއްޔާ، ޑަބްލިޔޫއެޗްއޯއިން ދުނިޔޭގެ ގައުމުތަކަށް ގޮވާލައިފިއެވެ.\nޖެނީވާގައި ބޭއްވި ޕްރެސް ކޮންފަރެންސްގައި ޑަބްލިޔޫއެޗްއޯގެ ޑިރެކްޓަރ ޖެނެރަލް ޑރ. ޓެޑްރޯސް އަދަނޮމްވަނީ، ވައިރަސް ފެތުރުން ހުއްޓުވަން އިތުރު ހަރުކަށި ގޮތްތަކެއް އިޚްތިޔާރު ކުރުމަށް ގައުމުތަކަށް ގޮވާލައްވާފައެވެ.\nޑރ. ޓެޑްރޯސްގެ ވާހަކައިގައި، އިޓަލީ، ސްޕެއިން، ދެކުނު ކޮރެއާ އަދި އިންޑިއާގެ އެންމެބޮޑު ސްލަމްގައި ބަލިފެތުރުން ކޮންޓްރޯލްކުރަން އެޅި ހަރުކަށި ފިޔަވަޅުތައް ފާހަގަ ކުރައްވާފައި ވެއެވެ.\nބަލީގެ ހާތަލު ކިތަންމެ ގޯސްނަމަވެސް، ބަލި ފެތުރުން ހުއްޓުވިދާނެކަން އެގައުމުތަކުން ސާބިތުކޮށްދީފައި ވާކަން ޑަބްލިޔޫއެޗްއޯގެ ޑިރެކްޓަރ ޖެނެރަލް ފާހަގަކުރެއްވިއެވެ. އެކަމަށް އަދިވެސް ފުރުސަތު އެބައޮތްކަމަށް ވިދާޅުވިއެވެ.\n"ލޮކްޑައުންގެ ހާލަތަށް ލުއިދިން ބައެއް ގައުމުތަކުގައި މިފެންނަނީ އަލުން ކޭސްތައް އިތުރުވަމުންދާތަން. މިބަލީގެ ހާލަތު އަނެއްކޮޅަށް އަނބުރާލެވޭނީ ގައުމީ އެއްބައިވަންތަކާއެކު ހަރުކަށި ފިޔަވަޅުތަކެއް އަޅައިގެން"\nޑރ. ޓެޑްރޯސް އަދަނޮމް\nކޮވިޑް-19 ބަލި ފެތުރުން ހުއްޓުވައި، ކޮންޓްރޯލް ކުރުމަށް އިތުރު ހަރުކަށި ފިޔަވަޅުތައް އެޅުމަށް ޑަބްލިޔޫއެޗްއޯގެ ވެރިޔާ ދުނިޔޭގެ ގައުމުތަކަށް ގޮވާލާފައި ވާއިރު، ބަލި އަލުން ފެތުރޭން ފެށުމާ ގުޅިގެން ދުނިޔޭގެ ބައެއް ގައުމުތަކުން ގެންދަނީ އަލުން ލޮކްޑައުންކޮށް، އާންމުންގެ ހަރަކާތްތައް ކޮންޓްރޯލް ކުރުމަށް އިތުރު ފިޔަވަޅުތައް އަޅަމުންނެވެ.\nމީހުން ތޮއްޖެހިފައިތިބޭ ތަންތާނގައާއި، ބަންދުވެފައި ހުންނަ ތަންތަނުގެ ތެރޭގައި ވައިގެ ތެރޭގައި އެތައް އިރެއްވަންދެން ވައިރަސް ހުންނަކަން ހާމަވަމުންދާއިރު، މިކަމުގެ ނުރައްކާ އިތުރަށް ބޮޑުވެ، ދުނިޔޭގައި ކަންބޮޑުވުންތައް އުފެދިފައި ވެއެވެ.\nދުނިޔޭގެ އެކި ކަންކޮޅުތަކުން ކޮވިޑް-19 ބަލީގައި މަރުވި މީހުންގެ އަދަދު 565،138 އަށް އަރާފައިވާއިރު، ދުނިޔޭގެ 196 ގައުމަކާއި ޓެރިޓަރީން 12.7 މިލިއަނަށްވުރެ ގިނަމީހުންނަށް ބަލި ޖެހިފައިވާކަމަށް މިހާތަނަށް ރެކޯޑުކުރެވިފައި ވެއެވެ.\nވޭތުވެދިޔަ 24 ގަޑިއިރު އެކަނިވެސް ދުނިޔެއިން 230،370 މީހުން އަލަށް ޕޮޒިޓިވް ވެފައިވާކަން ޑަބްލިޔޫއެޗްއޯއިން ފާހަގަކޮށްފައި ވެއެވެ.\nބަލީގެ ހާލަތު އެންމެ ގޯސް ގައުމަކީ އެމެރިކާއެވެ. ދެވަނައަށް ބްރެޒިލްއެވެ. ތިންވަނައަށް އިންޑިއާއެވެ.\nއިންޑިއާއިން ފާއިތުވި 24 ގަޑިއިރު އެކަނިވެސް 28،637 މީހުން ޕޮޒިޓިވް ވެފައިވެއެވެ. ބަލީގެ ހާލަތު އިތުރަށް ގޯސްވާން ފެށުމާ ގުޅިގެން އިންޑިއާއިން މިހާރުވަނީ ބެގަލޫރު ހަފްތާއަކަށް ލޮކްޑައުންކޮށްފައެވެ.\nމާޗްމަހު އިޢްލާންކުރި ލޮކްޑައުންއަށް ލުއިދިނުމަށްފަހު އުޒްބަކިސްތާނުން މިދިޔަ ހުކުރު ދުވަހުންފެށިގެން އަލުން ލޮކްޑައުންއަށް ގޮސްފައިވާއިރު، އޮސްޓްރޭލިއާގެ ދެވަނައަށް އެންމެބޮޑު ސިޓީ ކަމަށްވާ މެލްބަރން ބުރާސްފަތި ދުވަހުންފެށިގެން އަލުން ވަނީ ލޮކްޑައުންކޮށްފައެވެ.\nހޮންގްކޮންގުން އަންގާރަ ދުވަހުން ފެށިގެން އައު ކްލަސްޓަރތައް ފެންނަން ފެށުމާގުޅިގެން، އެކަމުގެ ކަންބޮޑުވުން އުފެދިފައިވާ ކަމަށް މީޑިއާއިން ރިޕޯޓްކޮށްފައި ވެއެވެ.\nފަރަންސޭސިވިލާތުގައިވެސް އަލުން ޕޮޒިޓިވް ކޭސްތައް އިތުރުވާން ފަށާފައިވާއިރު، މެދުއިރުމަތީގެ ގިނަ ގައުމުތަކުންވެސް ކޭސްތައްވަނީ ރެކޯޑު އަދަދަކަށް މައްޗަށް ގޮސްފައެވެ.\nދެކުނު އެފްރިކާގެ ހާލަތު އިތުރަށް ގޯސްވާން ފެށުމާ ގުޅިގެން އަލުން ލޮކްޑައުންއަށް ދިއުމަށް އެގައުމުން ދަނީ ވިސްނަމުންނެވެ. ދެކުނު އެފްރިކާގެ ހެލްތު މިނިސްޓަރ ވިދާޅުވީ، ދެކުނު އެފްރިކާ މިހާރު ދަތުރުކުރަމުންދަނީ ކޮވިޑް-19 ގެ "ތޫފާނަކާ" ދިމާއަށް ކަމަށެވެ.\nއީރާނުގައި އަލުން ބަލި ފެތުރޭން ފެށުމާ ގުޅިގެން، މިކަން ހުއްޓުމަކަށް ގެނައުމުގައި އާންމު ރައްޔިތުން އެމީހުންގެ ޒިންމާ އަދަކުރުމަށް އީރާނުގެ ރައީސްވަނީ ގޮވާލައްވާފައެވެ.


Vilivarugai Quarantine Koffai Thibee9Meeheh - Vaguthu\nވިލިވަރުގައި ކަރަންޓީންކޮށްފައި ތިބީ9މީހެއް\nކޮވިޑް-19 އާ ގުޅިގެން ސަރުކާރުން ކަރަންޓީން ފެސިލިޓީއެއްގެ ގޮތުގައި ގާއިމްކޮށްފައިވާ ވިލިވަރުގައި ވެސް މީހުން ކަރަންޓީން ކޮށްފައިވާނެ ކަމަށް ސަރުކާރުން ބުނެފިއެވެ.\nދަރުބާރުގޭގައި މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން ކޮވިޑް-19 އަށް ހާއްސަކޮށްފައިވާ ތަރުޖަމާން މަބްރޫކް އަޒީރު ވިދާޅުވީ އެރަށުގައި9މީހަކު ކަރަންޓީން ކޮށްފައިވާނެ ކަމަށެވެ.\nވިލިވަރާއި ގުޅޭގޮތުން ޓޫރިޒަމް މިނިސްޓަރު އަލީ ވަހީދު މީގެކުރިން ވިދާޅުވެފައި ވަނީ، ވިލިވަރުގައި ކަރަންޓީން ފެސިލިޓީ ގާއިމް ކޮށްދިނީ ފެނަކަ ކޯޕަރޭޝަންއާ އެމްޑަބްލިއުއެސްސީ އަދި އެސްޓީއޯ ގުޅިގެން ކަމަށެވެ. އެ މަސައްކަތް ކުރީ ޓޫރިޒަމް ޓްރަސްޓް ފަންޑުން ހަރަދުކޮށްގެންނެވެ. ވިލިވަރުގައި 30 ކޮޓަރި ހިމެނޭއިރު، އެ ތަނުގައި ވޯޑުތައް ހަދަން ޖެހިއްޖެ ކަމުގައިވާ ނަމަ އެކަމަށް ބޭނުންވާ ޖާގަތައް ވެސް ހުންނާނެ ކަމަށް މިނިސްޓަރު ވަނީ ވިދާޅުވެފައެވެ.\nމިނިސްޓަރު އަލީ ވަހީދު ވިދާޅުވީ އެރަށުގައި ކަރަންޓީން ފެސިލިޓީ ގާއިމްކުރުމަށްޓަކައި އެސްޓީއޯއިން ތަކެތި ނެގި ކަމަށާއި، އެތަނުގެ މަސައްކަތް 10 ދުވަހުގެ ތެރޭގައި ނިންމާލިއިރު، އެތަނުން ކޮންސްޓްރަކްޝަންއަށް ގޮސްފައި ވަނީ 2.1 މިލިއަން ރުފިޔާ ކަމަށް އޭނާ ވިދާޅުވިއެވެ.\nދުނިޔޭގެ ގިނަ ގައުމުތަކުގައި ހަލުވި ކަމާއި އެކީ ފެތުރެމުން އަންނަ ކޮރޯނާ ވައިރަސް ނުވަތަ ކޮވިޑް-19 އަށް އެކި ގައުމުތަކުގައި ޖެހޭ މީހުން ކަރަންޓީން ކުރުމަށް ތަންތަން ތައްޔާރު ކޮށްފައިވާއިރު، ރާއްޖޭގައި އެފަދަ މީހުން ބަހައްޓަން ތައްޔާރު ކޮށްފައިވާ ވިލިވަރަކީ ދުނިޔޭގައި ހެދި އެންމެ ރީތި ތަން ކަމަށް ޕްރޮފެސަރު ހަސަން އުގެއިލް ވަނީ ވިދާޅުވެފައެވެ.\nމި ރަށް ކަރަންޓީން ފެސިލިޓީއަކަށް ތައްޔާރު ކުރުމުގެ ކުރިން، ކަރަންޓީން ފެސިލިޓީއެއްގެ ގޮތުގައި ބޭނުން ކުރަމުން ދިޔައީ ހުޅުމާލޭގެ ދެވަނަ ފިޔަވަހީގެ ބައެއް ކަމަށްވާ ފަރުކޮޅުފުއްޓެވެ.


Aadhayaakhilaafu sandhoah thakeh Misrun fenijje | Mihaaru\nމިސްރުން ފެނުނު ސަންދޯއްތައް އާކިއޮލޮޖިސްޓަކު ބަލަނީ. --ފޮޓޯ: އިޖިޕްޓް އެންޓިކުއިޓީސް މިނިސްޓްރީ\n17 އޮކްޓޯބަރ 2019 - 12:00\nގާހިރާ (އޮކްޓޯބަރު 17) - މިސްރުގެ ސިޓީއެއް ކަމަށްވާ އަލް އަގްސަރާ ކައިރި ސަރަހައްދަކުން، ވަރަށް އާދަޔާޚިލާފު ޑިޒައިނަކަށް ހަދާފައިވާ ގަދީމީ ސަންދޯއްތަކެއް ފެނިއްޖެ އެވެ.\nމިސްރުގެ ތަރިކައާ ބެހޭ މިނިސްޓްރީން ބުނީ ނީލަ ކޯރުގެ ހުޅަނގު ފަޅިން ފެނުނު ސަންދޯއްތަކުގައި އަޅާފައިވާ ކުރެހުންތައް ވެސް ފެންނަން ހުރި ކަމަށެވެ. ގަދީމީ 20 ސަންދޯއް ވަނީ ފެނިފަ އެވެ. މިނިސްޓްރީން ސިފަކުރަނީ މިއީ ފަހުގެ ތާރީޚެއްގައި ފެނުނު "އެންމެ ބޮޑު އެއް ގަދީމީ ހޯދުމުގެ" ގޮތުގަ އެވެ.\nމިސްރުން ފެނުނު ސަންދޯއްތައް. --ފޮޓޯ: އިޖިޕްޓް އެންޓިކުއިޓީސް މިނިސްޓްރީ\nމިސްރުން ފެނުނު ސަންދޯއްތައް ބޮޑަށް ސިފަ ވަނީ އިންސާނެއްގެ ސޫރައާ އެވެ. ލަކުޑީގެ ސަންދޯއްތައް ޑިޒައިންކޮށްފައި ވަނީ މޫނާއި ދެފައި ވެސް ފެންނަ ގޮތަށެވެ.\nމިސްރުގެ ތަރިކައާ ބެހޭ މިނިސްޓްރީން މިދިޔަ ހަފުތާގައި ވަނީ އަލް އަގްސަރުގެ ހުޅަނގު ވާދީން ގަދީމީ "ސިނާއީ ސަރަހައްދެއް" ފެނިފައިވާ ކަމަށް ވެސް ބުނެފަ އެވެ.\n8 ކޮމެންޓް, 140 ރިއެކްޝަންސް\nބަލަ އެއީ އާދަޔާ ހިލާފު ސަންދޯއްތަކެއްނޫން. ތި ހަބަރު ބޭރުގެ ނޫސްތަކުގަ ޖަހާފައި އޮތް އިރުވެސް ނެތް އާދަޔާ ހިލާފެކޭ ލިޔެފައެއްވެސް. ތި ލިޔުނު ބޭފުޅާ އިތުރުފުޅު ހައްދަވަނީ ތީ. ބަލަ މިސްރުގެ އިހުގެ ހުރިހާ އެންމެން ވެސް ވަޅުލާފައި ވަނީ ތިކަހަލަ ސަންދޯއްތަކުގަ. ކަލޯގެ މައުލޫމާތު އެހާ މުއްސްނދި ނޫންކަމަށް ފާހަގަކޮއްލަން.\nހުޅުވާ ތީގެ އެތެރެ ބަލަނީ ކޮންއިރަކުންތޯ، އޭރުންތާ ތިޔާބެހޭ ފުރިހަމަ މަޢުލޫމާތު ލިބޭނީ، ލަކުޑިން ހަދާފައިވާ ސަންދޯއްތަކެއް ކަމަށްބުނެފައިވާތީ ތިޔަ ތަކެތި ޓުރީޓްކޮށްފައި ހުރިގޮތް ދަނެގަތުންވެސް ވަރަށް މުހިންމު، ކުލަޔަށް ބަދަލެއްނައިސް ހަލާކުވެސް ނުވެ ފީވެސްނުވެ ހުރިގޮތެއް ހޯދަންޖެހޭ، ތިޔަ ތަކެތި ފެނުނީ ބިމުއަޑިންކަމެއް ނުވަތަ ފަރުބަދައެއްގެ ހޮހަޅައިން ކަމެއް ސާފެއްނުވޭ، ބެލެވެނީ ފެނުގެ (ވޯޓަރ) އަސަރު ނުކުރާތަނެއްގައި ހުރި އެއްޗެއްކަމަށް..\nލަކުޑި އެއްޗެއް ތިހާ ދުވަސް ވަނދެން ބިމު އަޑީގަ ހުރެދާނެބާ.. އަމިއްލަޔައް ވަޅުލާފަ ކޮންމެވެސް ބަޔެއްގެ ބޮލައް ޗިޕް ޖަހަން އެ އުޅެނީ...\nﷲގެ ކުޅަދުންވަންތަކަން މާ މަތިވެރި.\nޅަކުޑުވެސް ހުރޭ ޓްރީޓް ކުރީމަ މާފަހަތުގަ ތިއުޅެނީ އަދީ ތާކުން އެއްޗެއްފެންނައުރަށް މައުލޭމާތުނެތި ކޮމެންޓްކުރޭ\nފެންނެތް ހަނަފަސް ސަހަރާއެއްގައި ކިތަންމެ ދުވަހަކުވެސް ހަލާކުނުވެ ހުރެދާނެ.\nހުރެދާނެ، ލަކުޑިއަށް ވުރެން މާ އަވަހަށް ހާލުކުވެ ނެތިގެން ދޭ ނޫންތޯ އިނސާނުންގެ ނަފުސު އެކަމަކު އެތަށް ސަތޭކަ އަހަރު ވެފަ ތިބި ގަބުރު ވެސް ފެނޭ ނޫންތޯ؟؟\nރަންގަހަނާ ފެނޭތޯ ބަލާތި.


Covid-19 dhiraasaa: Male' sarahahdhun konme 11 dhivehinge therein ekakah bali jehifaivey | Jazeera\tކޮވިޑް-19 ދިރާސާ: މާލެ ސަރަހައްދުން ކޮންމެ 11 ދިވެހިންގެ ތެރެއިން އެކަކަށް ބަލި ޖެހިފައިވޭ - Jazeera\nކޮވިޑް-19 ދިރާސާ: މާލެ ސަރަހައްދުން ކޮންމެ 11 ދިވެހިންގެ ތެރެއިން އެކަކަށް ބަލި ޖެހިފައިވޭ\nމުޙައްމަދު އަފްޒަލް December 7, 2020 327 views0\nގްރޭޓަރ މާލެ ސަރަހައްދުގައި ދިރިއުޅޭ މީހުންގެ ތެރެއިން ކޮންމެ 11 ދިވެހިންގެ ތެރެއިން އެއް ދިވެއްސަކަށް ކޮވިޑް-19 ޖެހިފައިވާކަން ހެލްތު ޕްރޮޓެކްޝަން އޭޖެންސީ (އެޗްޕީއޭ) އާ ދިވެހިރާއްޖޭގެ ގައުމީ ޔުނިވަރސިޓީ ގުޅިގެން ކުރިއަށްގެންދިޔަ ސީރޯ ޕްރިވަލެންސް ސަރވޭއިން ހާމަވެއްޖެއެވެ.\nރޭ މި ސަރވޭގެ ހޯދުންތައް އާންމުންނާ ހިއްސާކުރަމުން ގައުމީ ޔުނިވާސިޓީގެ ޑިރެކްޓަރު އޮފް ރިސާޗް ޑރ. ރަހީމާ އަބްދުއްރަހީމް ވިދާޅުވީ، ސަރވޭގައި ބައިވެރިވި މީހުންގެ ތެރެއިން 13.4 ޕަސެންޓް މީހުންނަށް ކޮވިޑް ޖެހިފައިވާކަމަށެވެ. މާލެ ސަރަހައްދުގައި ދެލައްކަ އައްހާސް މީހުން ދިރިއުޅޭ އިރު ސަރވޭގެ ނަތީޖާތައް ދައްކާގޮތުން 38،000 މީހުންނަށް ވަނީ ކޮވިޑް ޖެހިފައެވެ.\nމީގެއިތުރުންވެސް، ޑރ. ރަހީމާ ވިދާޅުވީ ދިވެހިންނަށްވުރެ ބިދޭސީންގެ ހަށިގަނޑުން އެންޓި ބޮޑީސް ފެންނަ މިންވަރު އިތުރު ކަމަށެވެ. އެގޮތުން، ޓެސްޓް ކުރި ބިދޭސީންގެ ތެރެއިން 36.4 ޕަސެންޓް ބިދޭސީންގެ ހަށިގަނޑުން އެންޓި ބޮޑީސް ފެނިފައިވެއެވެ. އެހެންކަމުން ކޮންމެ3ބިދޭސީއަކުން އެކަކަށް ބަލި ޖެހި ރަނގަޅު ވެފައިވާކަމަށް ޑރ.ރަހީމާ ވަނީ ވިދާޅުވެފައެވެ. ދިވެހިންގެ ހަށިގނޑުގައި އެންޓި ބޮޑީސް ހުރީ އެންމެ 8.5 ޕަސެންޓް މީހުންގެއެވެ. މިއީ ކޮންމެ 11 މީހަކުން އެކަކެވެ.\nއެމް.އެން.ޔޫއާއި އެޗްޕީއޭ ގުޅިގެން ހިންގި މި ދިރާސާގައި ކުރިން ބައްޔަށް ޕޮޒިޓިވްވެފައިވާ މީހުންނާއި ބަލި ޖެހުނު ކަން ނޭނގޭ ނުވަތަ ބަލި ނުޖެހޭ މީހުންގެ ހަށިގަނޑުގައި އެންޓި ބޮޑީޒް ހުރި މިންވަރުވެސް ބަލައިފައިވެއެވެ. އެގޮތުން ކުރިން ބަލި ޖެހުނު ކަން އެނގުނު މީހުންގެ ތެރެއިން އެންޓި ބޮޑީޒް ފެނިފައިވަނީ 57.9 ޕަސެންޓް މީހުންގެއެވެ. ބަލި ޖެހުނު ކަން ނޭނގޭ 10 ޕަސެންޓް މީހުންގެ ގައިން އެންޓި ބޮޑީޒް ފެނިފައިވެއެވެ.\nމި ނަތީޖާތައް އިތުރަށް ތަފްސީލު ކޮށްދެއްވަމުން ޑރ.ރަހީމާ ވިދާޅުވީ އެންޓި ބޮޑީޒް ހަށިގަނޑުގައި ހުންނަނީ ވަކި މުއްދަތަކަށް ކަމަށާއި ބޭރު ގައުމްތަކުގެ ދިރާސާތަކުން ދައްކާ ގޮތުން އެންޓި ބޮޑީޒް ހުންނަނީ އެންމެ3މަސް ވަންދެން ކަމަށެވެ. ކަނޑައެޅިގެން ވަކި މުއްދަތަކަށް އެންޓި ބޮޑީޒް ހުންނާނޭ ދަންނަވަން ދަތިކަމަށްވެސް ޑރ.ރަހީމާ ވިދާޅުވިއެވެ. އެހެންނަމަވެސް ދުވަސްވާވަރަކަށް އެންޓި ބޮޑީޒް މަދުވަމުންދާކަން ދިރާސާއިން ދައްކާކަމަށް ވިދާޅުވިއެވެ.


تَدْوِيْنُ السُّنَّةِ النَّبَوِيَّةِ – 25 – – DhiSalafiyyah\nތިރީގައި މިގެނެސްދެނީ ސަނަދުގައިވާ ބޭކަލުންގެ ވާހަކަދައްކާއިރު، ޘާބިތުވާ ވާހަކަދެއްކުމާއި އެކަމުގައި ފަރުވާތެރިވުމާ އަދި އިތުބާރު ނުހިފޭ މީހުންގެ ކިބައިން ޚަބަރުތައް ނުގެނައުމަށް ސަލަފުންގެ ބައެއް އިމާމުން ވިދާޅުވެފައިވާ ބަސްފުޅުތަކެވެ.\n1- އިމާމު މުސްލިމު ބިން ޙައްޖާޖު ވިދާޅުވިއެވެ.\n“ދަންނާށެވެ. – ﷲ ތިބާއަށް ތައުފީޤު ދެއްވާށިއެވެ. – ޞައްޙަ ރިވާޔަތްތަކާއި ޟަޢީފު ރިވާޔަތްތައް ވަކިކުރަން އެނގޭ އަދި އިތުބާރުކުރެވޭ ރާވީންނާއި ތުހުމަތުކުރެވޭ ރާވީން ވަކިކުރަން އެނގޭ ކޮންމެ މީހެއްގެ މައްޗަށް ވާޖިބުވެގެންވަނީ ޞައްޙަ ރިވާޔަތެއް ނޫނީ ރިވާ ނުކުރުމެވެ. އަދި އޭގެ ސަނަދުގައި ރަނގަޅު މީހުންވާ ޙަދީޘެއް ނޫނީ ރިވާ ނުކުރުމެވެ. އަދި ތުހުމަތުކުރުވޭ މީހުންނާއި ދެކޮޅުވެރިކަން ދައްކާ، ބިދުޢަ ހަދަމުންދާ މީހުންގެ ރިވާޔަތްތައް ދޫކޮށްލުމެވެ.” \nދެން އެއަށްފަހު ސަނަދާއެކު ގެންނަވާފައިވަނީ ﷲގެ ރަސޫލާ صلى الله عليه وسلم ގެ އަރިހުން އަބޫ ހުރައިރާ رضي الله عنه ރިވާކުރައްވާފައިވާ ރިވާޔަތެކެވެ. ހަމަކަށަވަރުން އެކަލޭގެފާނު ޙަދީޘްކުރެއްވިއެވެ.\n(( يَكُونُ فِي آخِرِ الزَّمَانِ دَجَّالُونَ كَذَّابُونَ، يَأْتُونَكُمْ مِنَ الْأَحَادِيثِ بِمَا لَمْ تَسْمَعُوا أَنْتُمْ، وَلَا آبَاؤُكُمْ، فَإِيَّاكُمْ وَإِيَّاهُمْ، لَا يُضِلُّونَكُمْ، وَلَا يَفْتِنُونَكُمْ )) \nމާނައީ: “ފަހު ޒަމާނުގައި ދޮގުވެރި ދައްޖާލުންތަކެއް ވާނެއެވެ. ތިޔަބައިމީހުންނާއި ތިޔަބައިމީހުންގެ ކާބަފައިންވެސް އަޑު ނާހާ ޙަދީޘްތައް އެއުރެން ކިޔާނެއެވެ. ފަހެ، ތިޔަބައިމީހުން އެއުރެންނާ ދުރުހެލިވާށެވެ. އަދި އެއުރެން ތިޔަބައިމީހުންނާ ދުރުހެލިކުރާށެވެ. އެއުރެން ތިޔަބައިމީހުން މަގުފުރެއްދިޔަ ނުދޭށެވެ. އަދި އެއުރެން ތިޔަބައިމީހުން ފިތުނަވެރިކުރިޔަ ނުދޭށެވެ.”\nދެން މުޖާހިދުގެ އަރިހުން ސަނަދުން ރިވާކުރެއްވިއެވެ. އެކަލޭގެފާނު ވިދާޅުވިއެވެ.\n“އިބްނު ޢައްބާސްގެ އަރިހަށް ބަޝީރު ބިން ކަޢުބު އައެވެ. އަދި ހަދީޘްތަކެއް ކިޔައިދޭން ފެށިއެވެ. ބުންޏެވެ. ﷲ ގެ ރަސޫލާ صلى الله عليه وسلم ޙަދީޘްކުރެއްވިއެވެ… ﷲ ގެ ރަސޫލާ صلى الله عليه وسلم ޙަދީޘްކުރެއްވިއެވެ… ފަހެ، އިބްނު ޢައްބާސް އޭނާގެ ވާހަކަ ނުއެއްސެވިއެވެ. އަދި އޭނާއަށް ނުބެއްލެވިއެވެ. ފަހެ (ބަޝީރު) ބުންޏެވެ. އޭ އިބްނު ޢައްބާސްއެވެ. ތިމަންގެ ވާހަކަ ކަލޭގެފާނު އަޑުނޭއްސެވީ ކީއްވެ ހެއްޔެވެ. ﷲ ގެ ރަސޫލާ صلى الله عليه وسلم ގެ ހަދީޘް ކިޔައިދިނުމުންވެސް ކަލޭގެފާނު ނުއައްސަވައެވެ. ފަހެ އިބްނު ޢައްބާސް ވިދާޅުވިއެވެ. މީގެ ކުރިން މީހަކު އައިސް، ﷲ ގެ ރަސޫލާ صلى الله عليه وسلم ވިދާޅުވިކަމަށް ބުނުފިނަމަ ތިމަން ބޭކަލުންގެ ލޯތައް އެމީހަކަށް ހުއްޓެއެވެ. އަދި ކަނުލާ އެމީހެއްގެ ވާހަކަ އަޑުއައްސަވަމެވެ. އެހެނަސް މީސްތަކުން އެކިމަގުމަގު ޚިޔާރުކުރަން ފެށުމުން، މީސްތަކުން ކުރެ ދަންނަ މީހެއްގެ ފުށުން މެނުވީ ތިމަން ބޭކަލުން ޙަދީޘް ނުނަންގަވަމެވެ.” \n مقدمة صحيح مسلم ۱ / ٨.\n مقدمة صحيح مسلم ۱ / ۱۲ – ۱۳.


ކީރިތި ޤުރްއާނާމެދު ތަދައްބުރުކުރުމާއި އެ ފޮތް ކިޔެވުމުގެ 31 ފައިދާ (1) – DhiSalafiyyah\nކީރިތި ޤުރްއާނާމެދު ތަދައްބުރުކުރުމާއި އެ ފޮތް ކިޔެވުމުގެ 31 ފައިދާ (1)\n03/05/2020 އެހެނިހެން, ޤުރުއާނާއި އޭގެ ޢިލްމުތައްއައްޝައިޚް މުޙައްމަދު ސިނާން\nމި ފޮތަކީ މުޙައްމަދު ބުން ޞާލިޙުލް މުނައްޖިދު حفظه الله ލިޔުއްވާފައިވާ “31 فائدة في تدبّرِ وتلاوة القرآن” މި ފޮތުގެ ދިވެހި ތަރުޖަމާއެކެވެ.\nފަހެ، މިއީ ޤުރްއާން ކިޔެވުމާއި އެފޮތާމެދު ވިސްނާ ފިކުރުކުރުމުގެ ފައިދާތަކާގުޅޭ ޚުލާޞާ ފޮތެކެވެ. އަޅުގަނޑު ﷲގެ ޙަޟްރަތުގައި އެދި ދަންނަވަނީ މި ފައިދާތަކުގެ މަންފާ ކިޔުންތެރިންނަށް ކުރެއްވުމެވެ. އަދި މި ފޮތް ތައްޔާރުކުރުމާއި ފެތުރުމުގައި ބައިވެރިވެ، އަދި އެކިގޮތްގޮތުން އެހީތެރިކަން ފޯރުކޮށްދެއްވި އެންމެހާ ފަރާތްތަކަށް ހެޔޮ ޖަޒާދެއްވުމެވެ!\n(1) ކީރިތި ޤުރްއާނަކީ: ﷲގެ ކަލާމްފުޅެވެ. އެކަލާނގެ ވަޙީ ބަސްފުޅެވެ. އެކަލާނގެ ޚަލްޤުތަކަށް ފޮނުއްވާފައިވާ ރިސާލަތެވެ. މާތް ﷲގެ ވަރުގަދަވެގެންވާ ވާފަށެވެ.\nއަދި އެ ފޮތަކީ ހިދާޔަތަކާއި، ރަޙްމަތަކާއި، ނޫރަކާއި، ފޯރުކޮށްދިނުމަކާއި، އަލިގަދަ ދަލީލުތަކެކެވެ. ޙައްޤާއި ބާޠިލު ވަކިކޮށްދެނިވި ފޮތެކެވެ. މީސްތަކުންނަށްވާ ވަޢުޒެކެވެ. އަދި އެއީ ޙިކުމަތްތެރި ހަނދާންކޮށްދިނުމެކެވެ. ﷲ ތަޢާލާ ވަޙީ ކުރައްވާފައިވެއެވެ. ﴿يَا أَيُّهَا النَّاسُ قَدْ جَاءَتْكُم مَّوْعِظَةٌ مِّن رَّبِّكُمْ وَشِفَاءٌ لِّمَا فِي الصُّدُورِ وَهُدًى وَرَحْمَةٌ لِّلْمُؤْمِنِينَ﴾ (يونس: 57) މާނައީ: “އޭ މީސްތަކުންނޭވެ! ތިޔަބައިމީހުންގެ ވެރިރަސްކަލާނގެ ޙަޟްރަތުން ތިޔަބައިމީހުންގެ ގާތަށް ވަޢުޒަކާއި، ހިތްތަކުގައިވާ ބަލިތަކަށް ޝިފާއަކާއި، މުއުމިނުތަކުންނަށް ތެދުމަގަކާއި، ރަޙްމަތެއް އަތުވެއްޖެކަން ކަށަވަރެވެ.” އަދިވެސް ވަޙީ ކުރައްވާފައިވެއެވެ. ﴿هَـٰذَا بَصَائِرُ لِلنَّاسِ وَهُدًى وَرَحْمَةٌ لِّقَوْمٍ يُوقِنُونَ﴾ (الجاثية: 20) މާނައީ: “މި ޤުރްއާނަކީ، މީސްތަކުންނަށްވާ އަލިގަދަ ދަލީލު ތަކެކެވެ. އަދި ޔަޤީންކުރާ ބަޔަކަށްވާ ހިދާޔަތަކާއި، ރަޙްމަތެކެވެ.” އަދިވެސް ވަޙީ ކުރައްވާފައިވެއެވެ. ﴿وَأَنزَلْنَا إِلَيْكُمْ نُورًا مُّبِينًا﴾ (النساء: 174) މާނައީ: “އަދި، ފާޅުވެ ބަޔާންވެގެންވާ ނޫރެއް ތިޔަބައިމީހުންނަށް ތިމަންރަސްކަލާނގެ ބާވައިލެއްވީމެވެ.” އަދިވެސް ވަޙީ ކުރައްވާފައިވެއެވެ. ﴿تَبَارَكَ الَّذِي نَزَّلَ الْفُرْقَانَ عَلَىٰ عَبْدِهِ لِيَكُونَ لِلْعَالَمِينَ نَذِيرًا﴾ (الفرقان: 1) މާނައީ: “ޢާލަމްތަކަށް އިންޒާރުކުރައްވާ ބޭކަލަކު ކަމުގައިވުމަށް، އެކަލާނގެ އަޅާއަށް ޤުރްއާން ބާވައިލެއްވި ކަލާނގެ، މަތިވެރިވެވޮޑިގެންފިއެވެ.” އަދިވެސް ވަޙީ ކުރައްވާފައިވެއެވެ. ﴿ذَٰلِكَ نَتْلُوهُ عَلَيْكَ مِنَ الْآيَاتِ وَالذِّكْرِ الْحَكِيمِ﴾ (آل عمران: 58) މާނައީ: “އެއީ، ފާޅުވެގެންވާ ދަލީލުތަކާއި، ޙިކުމަތްތެރި ޒިކުރެއްގެ ތެރެއިން (އެބަހީ: ކީރިތި ޤުރްއާނުން) ކަލޭގެފާނަށް، ތިމަންރަސްކަލާނގެ ކިޔައިދެއްވާ ވާހަކަތަކެކެވެ.”\n(2) މަތިވެރިވެގެންވާ ޤުރްއާނަކީ އެފޮތުގެ ޢަޖާއިބުކަމަށް ނިމުމެއް ނުވާ ފޮތެކެވެ. އެ ފޮތުގައިވާ ޢިލްމުތައް ގިނަގުނަކަމާހުރެ ޢިލްމުވެރިންނަށް ޢިލްމުގެ ބަނޑުހައިހޫނުކަން ނުފިލި ފޮތެކެވެ. އެގޮތް ކިޔަވައިފިމީހަކަށް އިހާއި ފަހުގެ މީސްތަކުންގެ ޢިލްމު މާތް ﷲ އުގަންނަވައި ދެއްވާނެތެވެ. އެ ފޮތުން ބަހެއް ބުނެއްޖެމީހަކު ތެދުބުނެފިއެވެ. އެ ފޮތާ އެއްގޮތަށް ޢަމަލުކޮށްފިމީހަކަށް ދަރުމަހުއްޓެވެ. އެ ފޮތާ އެއްގޮތަށް ޙުކުމްކޮށްފިމީހަކު ޢަދުލުވެރިވެއްޖެއެވެ. އެ ފޮތް އަޑުއަހައިފިމީހަކަށް މަންފާކުރާނެއެވެ. އެ ފޮތުގައިވާ ގޮތުގެ މަތިން ދުޢާކޮށްފިނަމަ، އެމީހަކަށް ސީދާވެގެންވާ ތެދުމަގަށް ހިދާޔަތު ލިބިއްޖެއެވެ. އަދި އެ ފޮތަށް ތަބާވެއްޖެމީހަކު މަގުފުރެދިގެން ނުދާނެއެވެ. އަދި އަބާއްޖަވެރިއެއްވެސް ނުމެވާނެތެވެ. ﴿فَإِمَّا يَأْتِيَنَّكُم مِّنِّي هُدًى فَمَنِ اتَّبَعَ هُدَايَ فَلَا يَضِلُّ وَلَا يَشْقَىٰ﴾ (طه: 123) މާނައީ: “ފަހެ، ތިމަންރަސްކަލާނގެ ޙަޟްރަތުން ތިޔަބައިމީހުންނަށް ތެދުމަގެއް އަތުވެއްޖެނަމަ، ދެން ތިމަންރަސްކަލާނގެ ތެދުމަގަށް ތަބާވެއްޖެމީހާ (ދަންނާށެވެ!) ފަހެ، އެމީހަކު މަގުފުރެދިގެނެއް ނުދާނެތެވެ. އަދި އަބާއްޖަވެރިއެއްވެސް ނުމެވާނޭމެއެވެ.” އިބްނު ޢައްބާސް ރަޟިޔަﷲ ޢަންހުމާ ވިދާޅުވިއެވެ. “އެބަހީ؛ ދުނިޔޭގައި އެމީހަކު މަގުފުރެދިގެން ނުދާނެތެވެ. އަދި އާޚިރަތުގައި އަބާއްޖަވެރިއެއްވެސް ނުމެވާނެއެވެ.”()\n(3) ކީރިތި ޤުރްއާން ކިޔެވުމާއި، އެފޮތުގެ ޢިލްމު އުގެނުމާއި އުގަންނައިދިނުމާއި، އެ ފޮތް ހިތުދަސްކުރުމާއި ހިތުދަސްކޮށްދިނުމާއި، އެ ފޮތުގައިވާ ޢިލްމުން އެކަކު އަނެކަކަށް ދަރުސްދިނުމަކީ ވަޤުތުތައް އެންމެ ހެޔޮގޮތުގައި ބޭނުންކުރެވޭނެ ގޮތްތަކެވެ. އަދި މިކަންކަމަށްޓަކައި މުދާ ހޭދަކުރުމަކީ އެންމެ ހެޔޮގޮތުގައި މުދާ ހޭދަކުރެވޭނެ ގޮތްތަކެވެ. އެ ފޮތުގެ އަހުލުވެރިންނަކީ މީސްތަކުންގެ ތެރޭގައި މަތިވެރިވުމަށް ބަލާއިރު، ބޯތަކުގެ މަތީގައިވާ ތާޖުތަކެއްގެ މިސާލުގެ ބައެކެވެ. އަދި އަލިކަމަށް ބަލާއިރު ދުނިޔެއަށް އިރުވާ ފަދައިންވާ ބައެކެވެ. ޤުރްއާނުގެ އަހުލުންނަކީ އެ ފޮތުގެ ޢިލްމު އުގެނުމާއި އުގަންނައިދިނުމުގެ ސަބަބުން މީސްތަކުންގެ ތެރޭގައިވާ އެންމެ ހެޔޮ މީހުންނެވެ. އަދި ޤުރްއާން ހިތުދަސްކޮށް، އެ ފޮތުގެ ޢިލްމު އުގެނި، އެ ފޮތުގައިވާ ކަންކަން ނިކަން ރަނގަޅަށް ދެނެގަނެ، އެ ފޮތާމެދު ވިސްނާ ފިކުރުކުރާމީހުންނަކީ ﷲގެ އަހްލުންނެވެ. އަދި މީސްތަކުންގެ ތެރެއިން އެކަލާނގެ ޚާއްޞަކުރައްވާފައިވާ ބައެކެވެ.\nއެއީ ޙަދީޘްގައި އައިސްފައިވާ ފަދައިންނެވެ. ((خَيْرُكُمْ مَنْ تَعَلَّمَ القُرْآنَ وَعَلَّمَهُ))() މާނައީ: “ތިޔަބައިމީހުން ކުރެ އެންމެ ހެޔޮމީހަކީ ޤުރްއާން އުގެނި، އަދި އެ ފޮތް އުގަންނައިދޭ މީހާއެވެ.” އަދިވެސް ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރައްވާފައިވެއެވެ. ((إِنَّ لِلَّهِ أَهْلِينَ مِنَ النَّاسِ)) قَالُوا: يَا رَسُولَ اللَّهِ، مَنْ هُمْ؟ قَالَ: ((هُمْ أَهْلُ الْقُرْآنِ، أَهْلُ اللَّهِ وَخَاصَّتُهُ))() މާނައީ: “ހަމަކަށަވަރުން މީސްތަކުންގެ ތެރޭގައި ﷲއަށްވާ އަހުލުންތަކެއްވެއެވެ.” ޞަހާބީ ބޭކަލުން ސުވާލުކުރެއްވިއެވެ. އޭ ﷲގެ ރަސޫލާއެވެ! އެއީ ކޮން ބައެއްތޯއެވެ؟ ޙަދީޘްކުރެއްވިއެވެ. “އެބައިމީހުންނަކީ ޤުރްއާނުގެ އަހުލުންނެވެ. ﷲގެ އަހުލުންނެވެ. އަދި އެކަލާނގެ ޚާއްޞަކުރައްވާފައިވާ މީހުންނެވެ.”\n(4) ޤުރުއާނުގެ އަހުލުވެރިންގެ މަތިވެރި މަޖިލިސްތަކަށް ހިތްހަމަޖެހުން ފައިބައެވެ. އަދި ރަޙްމަތް އެބައިމީހުން ފޮރުވާލައެވެ. އަދި މަލާއިކަތްބޭކަލުންގެ އެބައިމީހުން ވަށާލައްވައި، މާތް ﷲ އެކަލާނގެ ޙަޟްރަތުގައިވާ މަލާއިކަތުން އަރިހުގައި އެބައެއްގެ މަތިން ޒިކުރުކުރައްވަތެވެ. މިއީ ޤުރްއާނުގެ އަހުލުވެރިންގެ ފަޚްރާއި ޝަރަފަށް ފުދިގެންވާ ކަންކަމެކެވެ. މި މަތިވެރި ކަންކަމަށްވުރެ މަތިވެރިވާނެ ކަމަކީ ފަހެ ކޮބައިހެއްޔެވެ؟\nޙަދީޘްގައި އައިސްފައިވެއެވެ. ((مَا اجْتَمَعَ قَوْمٌ فِي بَيْتٍ مِنْ بُيُوتِ اللهِ، يَتْلُونَ كِتَابَ اللهِ، وَيَتَدَارَسُونَهُ بَيْنَهُمْ، إِلَّا نَزَلَتْ عَلَيْهِمِ السَّكِينَةُ، وَغَشِيَتْهُمُ الرَّحْمَةُ وَحَفَّتْهُمُ الْمَلَائِكَةُ، وَذَكَرَهُمُ اللهُ فِيمَنْ عِنْدَهُ))() މާނައީ: “އެއްވެސް ބަޔަކު ﷲ ގެ މިސްކިތްކޮޅުތަކުންކުރެ މިސްކިތްކޮޅަކަށް އެއްވެ، ﷲގެ ފޮތް ކިޔަވައި، އެ ފޮތުން އެކަކުއަނެކަކަށް ދަރުސްދޭކަމުގައިވާނަމަ، އެބައެއްގެ މައްޗަށް ހިތްހަމަޖެހުން ފައިބައި، އަދި ރަޙުމަތް އެބަޔަކު ފޮރުވާލައި، އަދި މަލާއިކަތުން އެބަޔަކު ވަށާލައްވާ، އަދި ﷲ އެކަލާނގެ ޙަޟްރަތުގައިވާ މަލާއިކަތުންގެ އަރިހުގައި އެބައެއްގެ މަތިން ހަނދުމަކުރައްވަތެވެ.”\n(5) ޤުރްއާނުގެ އަހުލުވެރިންގެ ނަންތައް މާތް ﷲ މަތިވެރިކުރައްވައި، އެބައިމީހުންގެ ޤަދަރު މަތިވެރިކުރެއްވުމަކީ އެބައިމީހުންނަށްވާ ފަޚުރެއްކަމުގައި ފުދޭކަމެކެވެ. ޙަދީޘްގައި އައިސްފައިވާ ފަދައިންނެވެ. ((إِنَّ اللهَ يَرْفَعُ بِهَذَا الْكِتَابِ أَقْوَامًا، وَيَضَعُ بِهِ آخَرِينَ))() މާނައީ: “ހަމަކަށަވަރުން ﷲ، މި ޤުރުއާނުގެ ޒަރިއްޔާއިން ބަޔަކުމީހުން މަތިވެރިކުރައްވާ އަދި އަނެއްބަޔަކު ނިކަމެތިކުރައްވައެވެ.”\n(6) ކީރިތި ޤުރްއާނަށް ދޭންޖެހޭ ޙައްޤުތައްނުދީ، އެ ފޮތް އެއްކިބާކޮށްލުމުގެ ވައްތަރުތަކެއްވެއެވެ.\nފުރަތަމައީ: އެ ފޮތަށް އީމާންވުމާއި އެ ފޮތް ތެދުކުރުމުން އެއްކިބާވުމެވެ. މުޝްރިކުންނާއި، މުނާފިޤުންފަދަ މީހުންގެ ޙާލަކީ މިއީއެވެ.\nދެވަނައީ: އެ ފޮތް ކިޔެވުމުންނާއި، އެ ފޮތް އަޑުއެހުމުންނާއި، އެ ފޮތަށް ކަނުލައިއަޑުއެހުމުން އެއްކިބާވުމެވެ. އަދި އެ ފޮތުގެ މައްޗަށް ޅެންތަކާއި، ލަވަތަކާއި، ބޭކާރުވާހަކަތައްފަދަ މީސްތަކުންގެ ވާހަކަތައް އިސްކުރުމެވެ.\nތިންވަނައީ: އެ ފޮތަށް އީމާންވިކަމުގައިވީނަމަވެސް، އެ ފޮތަށް ޢަމަލުކުރުމުންނާއި، އެ ފޮތުގައިވާ ޙަލާލުކަންކަމަށާއި ޙަރާމްކަންކަމަށް ފަރުވާބެހެއްޓުމުންނާއި، އެ ފޮތުގައިވާ އަމުރުތަކަށް ބޯލެނބުމުންނާއި، ނަހީތަކުން ދުރުވެގަތުމުން އެއްކިބާވުމެވެ.\nހަތަރުވަނައީ: އެ ފޮތަކީ މީސްތަކުންގެ މެދުގައި ޙުކުމްކުރާ ފޮތެއްކަމުގައި ބަލައިގަތުމުންނާއި، ދީނުގެ އަޞްލުތަކާއި ފަރުޢީކަންކަމުގައި އެ ފޮތާ އެއްގޮތަށް ޙުކުމްކުރުމުން އެއްކިބާވުމެވެ. އަދި އެ ފޮތުން ޔަޤީންކަމެއް ނުގެނެސްދޭކަމުގައި ޤަބޫލުކުރުމާއި، އެ ފޮތުގައިވާ ދަލީލުތަކަކީ ޢިލްމެއްނުވާ ލަފްޒުތަކެއްކަމުގައި ޤަބޫލުކުރުމެވެ.\nފަސްވަނައީ: އެ ފޮތާމެދު ފުންކޮށްވިސްނުމުންނާއި، އެ ފޮތް ރަނގަޅަށް ދެނެގަތުމުންނާއި، އެ ފޮތުގެ ތަފްސީރާއި، ﷲގެ ކަލާމްފުޅުގެ މުރާދަކީ ކޮބައިކަން ދެނެގަތުމުން އެއްކިބާވުމެވެ.\nހަވަނައީ: ހިތްތަކަށްޖެހޭ އެންމެހާ ބަލިމަޑުކަމެއްގެ ޝިފާގެ ގޮތުންނާއި ފަރުވާއަށް އެދި އެ ފޮތުގެ ޒަރީޢާއިން ނުދެންނެވުމެވެ. އަދި އެ ފޮތުގެ ޒަރީޢާއިން ފަރުވާއަށް ނުއެދި، އެ ފޮތް ފިޔަވައި އެހެން ފަރުވާތަކުން ފަރުވާއަށް އެދުމެވެ. ސިޙުރާއި، ކާހިނުކަންފަދަ ކަންކަމާ ދިމާލަށް އެނބުރުމެވެ.\nމި ހުރިހާ ވައްތަރުތަކަކީވެސް މި ވަޙީ ބަސްފުޅުގެ ތެރެއަށް ވަންނާނެ ވައްތަރުތަކެކެވެ. ﴿وَقَالَ الرَّسُولُ يَا رَبِّ إِنَّ قَوْمِي اتَّخَذُوا هَـٰذَا الْقُرْآنَ مَهْجُورًا﴾ (الفرقان: 30) މާނައީ: “ރަސޫލާ ވިދާޅުވިއެވެ. އޭ އަޅުގެ ވެރިރަސްކަލާކޮ! ހަމަކަށަވަރުން، ތިމަންއަޅާގެ ޤައުމުގެމީހުން، މި ޤުރްއާނަކީ އެއްކިބާކޮށްލާފައިވާ އެއްޗެއްކަމުގައި ހަދައިފިއެވެ.” މީގެ ބައެއް ވައްތަރުތައް އަނެއްބައި ވައްތަރުތަކަށްވުރެ ނުބައިކަން ކުޑަވިކަމުގައިވީނަމަވެސްމެއެވެ.()\n(7) ޤުރްއާން އެއްކިބާކޮށްލުމުން މުސްލިމަކަށް ދުރުވެވޭނީ: އަބަދުވެސް ޤުރްއާން ކިޔަވައި، ކީރިތި ޤުރްއާނުގެ މަގަށް ކުރިމަތިލައިގެންނެވެ. އަދި އެ ފޮތުގެ މާނަތަކާމެދު ފުންކޮށްވިސްނައި، އެ ފޮތުގައިވާ ޙުކުމްތައް ނިކަން ރަނގަޅަށް އެނގިގެންނެވެ. އަދި އެ ފޮތުގައިވާ ކަންކަމަށް ޢަމަލުކޮށް، ކިތަންމެ ބޮޑުކަމެއްވިޔަސް އަދި ކިތަންމެ ކުޑަކަމެއްވިޔަސް ޙުކުމްކޮށް ނިޔާކަނޑައަޅާ ފޮތަކީ އެ ފޮތްކަމުގައި ހަދައިގެންނެވެ. ހިތަށްޖެހޭ ތަފާތު ބަލިތަކުން ޝިފާ ދެއްވުމަށް އެދި އެ ފޮތުން ދެންނެވުމުންނެވެ. ހަށިގަނޑަށްޖެހޭ ބަލިތަކަށް އެ ފޮތުން ރުޤްޔާކޮށްގެންނެވެ. މިކަމުގައި ތައުފީޤު ލިބޭނީ ﷲ ތަޢާލާ ތައުފީޤު ދެއްވައި، އެކަލާނގެ ވާގިވެރިވެވޮޑިގެންނެވި، އަދި އެކަލާނގެ ރަނގަޅުގޮތް ދައްކަވައިފި މީހަކަށެވެ.\n(8) ﷲގެ ފޮތް ކިޔެވުމަކީ ގެއްލުމެއްނުވާނެ އަދި ފަސާދައެއްނުވާނެ ފައިދާކުރަނިވި ވިޔަފާރިއެކެވެ. މި ވިޔަފާރިއަކީ އެންމެ މާތް، އެންމެ ޤަދަރު އުފުލިގެންވާ، އެންމެ މަތިވެރި ވިޔަފާރިއެވެ. އަދި އެއީ މާތް ﷲގެ ރުއްސަވަވާވޮޑިގަތުން ޙާޞިލުވާނެ މަގެވެ. މާތް ﷲގެ މާތް، މަތިވެރި ޘަވާބުތައް ކާމިޔާބުކުރެވޭނެ މަގެވެ. އަދި މާތް ﷲގެ ނުރުއްސެވުމާއި، ޢުޤޫބާތުން ސަލާމަތްވަނިވި ނަޖާތުގެ މަގެވެ. މާތް ﷲ ވަޙީ ކުރައްވާފައިވާ ފަދައިންނެވެ. ﴿إِنَّ الَّذِينَ يَتْلُونَ كِتَابَ اللَّـهِ وَأَقَامُوا الصَّلَاةَ وَأَنفَقُوا مِمَّا رَزَقْنَاهُمْ سِرًّا وَعَلَانِيَةً يَرْجُونَ تِجَارَةً لَّن تَبُورَ * لِيُوَفِّيَهُمْ أُجُورَهُمْ وَيَزِيدَهُم مِّن فَضْلِهِ إِنَّهُ غَفُورٌ شَكُورٌ﴾ (فاطر: 29-30) މާނައީ: “ހަމަށަވަރުން، ﷲގެ ފޮތް ކިޔަވައި، އަދި ނަމާދު ޤާއިމުކޮށް، ތިމަންރަސްކަލާނގެ އެބައިމީހުންނަށް ދެއްވި ތަކެތިން ސިއްރާއި ފާޅުގައި ހޭދަކޮށްއުޅޭ މީހުންނީ، ގެއްލުން ނުވާނެ ވިޔަފާރިޔަކަށް އެދޭ ބަޔެކެވެ. (އެއީ) އެކަލާނގެ އެބައިމީހުންނަށް އެބައިމީހުންގެ ދަރުމަ ހަމަޔަށް ދެއްވައި އަދި އެކަލާނގެ ފަޟްލުވަންތަކަމުން އެބައިމީހުންނަށް އިތުރުކޮށްދެއްވުމަށްޓަކައެވެ. ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ، ގިނަގިނައިން ޝުކުރު ޤަބޫލުކުރައްވާ ރަސްކަލާނގެއެވެ.”\n(9) ޤުރްއާން ކިޔެވުމުގެ މާތްކަމުގެ ތެރޭގައި: އެކަމަކީ ހެޔޮކަންކަން އިތުރުވެގެންދާނެކަމެކެވެ. ފަހެ، ޤުރްއާން ކިޔަވާމީހާ ޤުރްއާނުން ކިޔަވާ ކޮންމެ އަކުރަކަށް ހެޔޮކަމެއް ދެއްވާނެއެވެ. ޙަދީޘްގައި އައިސްފައިވާ ފަދައިންނެވެ. ((مَنْ قَرَأَ حَرْفًا مِنْ كِتَابِ اللَّهِ فَلَهُ بِهِ حَسَنَةٌ، وَالحَسَنَةُ بِعَشْرِ أَمْثَالِهَا، لَا أَقُولُ ﴿الم﴾ حَرْفٌ، وَلَكِنْ أَلِفٌ حَرْفٌ وَلَامٌ حَرْفٌ وَمِيمٌ حَرْفٌ))() މާނައީ: “ﷲގެ ފޮތުން އަކުރެއް ކިޔަވައިފިމީހަކަށް، އެ އަކުރުގެ ސަބަބުން އެމީހަކަށް ހެޔޮކަމެއްވެއެވެ. އަދި ހެޔޮކަމަކީ އޭގެ ދިހަގުނަވާ ހެޔޮކަމެކެވެ. ﴿الم﴾ އަކީ އަކުރެއްކަމުގައި ތިމަންކަލޭގެފާނު ޙަދީޘް ނުކުރައްވަމެވެ. އެހެނެއްކަމަކު، އަލިފަކީ އަކުރެކެވެ. ލާމަކީ އަކުރެކެވެ. އަދި މީމަކީ އަކުރެކެވެ.”\n(10) ޤުރްއާން ކިޔެވުމުގެ މާތްކަމުގެ ތެރޭގައި: ޤުރްއާން ކިޔަވާ މީހަކަށް ޤިޔާމަތްދުވަހު އެ ފޮތް ޝަފާޢަތްތެރިވާނެއެވެ. ޙަދީޘްގައިވާ ފަދައިންނެވެ. ((اقْرَءُوا الْقُرْآنَ فَإِنَّهُ يَأْتِي يَوْمَ الْقِيَامَةِ شَفِيعًا لِأَصْحَابِهِ، اقْرَءُوا الزَّهْرَاوَيْنِ الْبَقَرَةَ، وَسُورَةَ آلِ عِمْرَانَ، فَإِنَّهُمَا تَأْتِيَانِ يَوْمَ الْقِيَامَةِ كَأَنَّهُمَا غَمَامَتَانِ، أَوْ كَأَنَّهُمَا غَيَايَتَانِ، أَوْ كَأَنَّهُمَا فِرْقَانِ مِنْ طَيْرٍ صَوَافَّ، تُحَاجَّانِ عَنْ أَصْحَابِهِمَا))() މާނައީ: “ތިޔަބައިމީހުން ޤުރްއާން ކިޔަވާށެވެ! ފަހެ، ހަމަކަށަވަރުން ޤިޔާމަތްދުވަހު އެ ފޮތުގެ އަހްލުވެރިންނަށް ޝަފާޢަތްތެރިވުމަށްޓަކައި އަންނާނެއެވެ. ތިޔަބައިމީހުން “الزَّهْرَاوَانِ” ކިޔަވާށެވެ! އެއީ ބަޤަރާ ސޫރަތާއި، އާލްޢިމްރާން ސޫރަތެވެ. ފަހެ، ޤިޔާމަތްދުވަހު އެ ދެ ސޫރަތް އަންނަ ހުއްޓެވެ. އެހިނދު އެ ދެ ސޫރަތް ވާނީ ހިޔާއަޅާ ދެ ވިލާގަނޑު ފަދައިންނެވެ. ނުވަތަ ދެ ހިޔާގަނޑު ފަދައިންނެވެ. ނުވަތަ ފިޔަތައް ދަމާލައިގެން ހިޔާއަޅާ ދޫނި ބައިގަނޑުގެ ދެ ބައިގަނޑު ހެންނެވެ. އެ ދެ ސޫރަތުގެ އަހުލުވެރިންގެ ފަރާތުން ވާ ޙުއްޖަތަކަށް އެ ދެ ސޫރަތް ވާނެތެވެ.”\nއަދި އެހެން ޙަދީޘެއްގައިވެއެވެ. ((الصِّيَامُ وَالْقُرْآنُ يَشْفَعَانِ لِلْعَبْدِ يَوْمَ الْقِيَامَةِ، يَقُولُ الصِّيَامُ: أَيْ رَبِّ، مَنَعْتُهُ الطَّعَامَ وَالشَّهَوَاتِ بِالنَّهَارِ، فَشَفِّعْنِي فِيهِ، وَيَقُولُ الْقُرْآنُ: مَنَعْتُهُ النَّوْمَ بِاللَّيْلِ، فَشَفِّعْنِي فِيهِ، قَالَ: فَيُشَفَّعَانِ))() މާނައީ: “ޤިޔާމަތްދުވަހު ރޯދައާއި ޤުރްއާން އަޅާއަށް ޝަފާޢަތްތެރިވާނެއެވެ. ރޯދަ ދަންނަވާނެއެވެ. އޭ ތިމަންގެ ވެރި ރައްބެވެ! ދުވާލުގެ ވަގުތުގައި ކެއުމާއި ޝަހްވަތްތަކުން ތިމަން އޭނަ މަޙްރޫމުކުރީމެވެ. ފަހެ، އޭނާއަށްޓަކައި ތިމަންމިވާ ޝަފާޢަތް ޤަބޫލުކުރައްވާނދޭވެ! އަދި ޤުރްއާން ދަންނަވާނެއެވެ. ރޭގަނޑުގައި ނިދިން ތިމަން އޭނަ މަޙްރޫމުކުރީމެވެ. ފަހެ، ފަހެ، އޭނާއަށްޓަކައި ތިމަންމިވާ ޝަފާޢަތް ޤަބޫލުކުރައްވާނދޭވެ!” ޙަދީޘްކުރެއްވިއެވެ. “ފަހެ، ރޯދައާއި ޤުރްއާނުގެ ޝަފާޢަތްތެރިވުން ޤަބޫލުކުރެވޭނެއެވެ.”\n() تفسير الطبري (16/191)، وابن كثير (5/322).\n() رواه ابن ماجه (215)، وهو في صحيح الجامع (2165).\n() رواه مسلم (817).\n() ينظر: الفوائد لابن القيِّم (ص 82).\n() رواه الترمذي (2910)، وهو في صحيح الترغيب والترهيب (1416).\n() رواه مسلم (804).\n() رواه الإمام أحمد (6589)، وصحّحه الألباني في صحيح الجامع (3882).


"Hiya" hoadhan inthizaaru gai thiben vee kihaa dhuvahaku?\n"ހިޔާ" ހޯދަން އިންތިޒާރުގައި ތިބެންވީ ކިހާ ދުވަހަކު؟\nރާއްޖެއަށް މިވަގުތު ދިމާވެފައިވާ އެންމެ ބޮޑު މައްސަލައަކީ ބޯހިޔާވެހިކަމޭ ބުނެފި ނަމަ އެކަމާ ދެބަސްވާނެ މީހަކު ނެތެވެ. އިޖްތިމާއީ އެތަށް ބައިވަރު ކަމެއްގެ ފެށުމަކީ ވެސް މި މައްސަލަ އެވެ. އެކަމަކު އެކަމުގެ ހައްލު އަދިވެސް ފެންނަނީ ވަރަށް ވެސް ދުރުގައި އޮތްވަ އެވެ. މާލޭގެ ކުލިތައް "އިސްކޮޅަށް" ވުރެ މައްޗައް އުފުލި މައްސަލަ ވަނީ ހައްތަހާ ގޯހެވެ. ބޯހިޔާވަހި ކަމަކީ މި މާލޭގައި ތަދު އެއްޗަކަށް ވެއްޖެ އެވެ. އަނެއްކ ކޮޅު އަތޮޅުތެރެއިން، ބިމެއް ލިބިފައި އޮތަސް، ބޭންކުތަކުގެ އިންޓްރަސްޓް ރޭޓާއި އެހެނިހެން ކަންކަން ހުރީ ގެދޮރު އެޅޭ މިންވަރަކަށް "ލުއި" ކޮށްދީފައެއް ނޫނެވެ. އެއީ ވެސް އަދި އުންމީދެއް ނޫނެވެ.\nނަމަވެސް ކިރިޔާ ވެސް އުންމީދެއް ލިބުނީ މި ދިޔަ ދުވަސްތަކުގައި ހައުސިން ޔުނިޓާއި ފްލެޓުތަކުގެ ވާހަކަ ސަރުކާރުން މާ ގިނަގިނައިން ދެއްކީމަ އެވެ. ހަތްހާހުން ފެށިގެން ގޮސް 15،000 އަށް އަދަދު ބަދަލުވަމުން އައި "ހިޔާ" މަޝްރޫއާއި އެންމެނަށް ފްލެޓާއި ގޯތި ލިބޭ "ހިޔާ އެކޮމްޕްލިޝްޑް" މަޝްރޫއުތަކުން އުންމީދު އާވި އެވެ. ނަމަވެސް މިއިން އެއްވެސް ކަމަކުން މަންފާކުރި ރައްޔިތަކު ނެތެވެ. އެންމެ ބޮޑުވެގެން ވެސް އަތަށް އެރީ، ފްލެޓު ލިބޭނެ ކަމަށް ބުނާ ސްލިޕެކެވެ. އެކަމަކު އެއީ ވެސް ޔަގީންކަމެއް ނޫނެވެ.\nހިޔާ ފްލެޓު ފޯމް ނަގަން މީހުން ތޮއްޖެހިފައި --\nއާ ސަރުކާރުން ވެރިކަަމާ ހަވާލުވެ ހިޔާ ފްލެޓުގެ މަޝްރޫއު ހާވާ ބަލައި އެކިއެކި މައްސަލަތައް ހޯދަމުން އެބަދެ އެވެ. މިހާރު ހިޔާ ފްލެޓުތައް ހަދާފައި ހުރި ގޮތް ރަނގަޅެއް ނޫނެވެ. ފްލެޓުތައް ބެހި ގޮތް ވެސް ކަމަކު ނުދެ އެވެ. އޭގެ ސަބަބުން ސްލިޕު ލިބުނު މީހުންނަށް ވެސް ފްލެޓު ލިބޭނެ ކަމުގެ ގެރެންޓީއެއް ނެތެވެ. ރައްޔިތުން ކުރާ ސުވާލަކީ ބޯ ހިޔާވަހިކަމަށް އާދޭސް ކޮށްކޮށް އަދި ކީހާ ދުވަހަކު އިންތިޒާރު ކުރަން ޖެހޭނެ ހެއްޔެވެ؟\nފުރަތަމަ ވެސް ހެދީ ގޯސް!\nހިޔާ މަޝްރޫއަކީ ހަައުސިން ޑިވަލޮޕްމަންޓް ކޯޕަރޭޝަން (އެޗްޑީސީ) އާއި ޗައިނާ ސްޓޭޓް އިންޖީނިއަރިން ކޯޕަރޭޝަންއާ ދެމެދު 20 ޖުލައި 2016 ވަނަ ދުވަހު ގާއިމް ކުރެވުނު އެއްބަސްވުމެއްގެ ދަށުން ކުރިޔަށްދާ މަޝްރޫއެކެވެ. އޭގެ އަމަލީ މަސައްކަތް 19 ޑިސެމްބަރު 2017 ގައި ފެށިއިރު އެއްބަސްވެފައި ވަނީ 25 ބުރީގެ 16 އިމާރާތެއްގައި 6880 ފްލެޓު އަޅާށެވެ.\nއެ މަޝްރޫއަށް އެޅިގެން ދިޔަ "ބިންގާ" ޕްލޭނިން ސްޓޭޖުގައި ވެސް ގޯސްކޮށް ހިނގާފައިވާ ކަމަށް ސަރުކާރުގެ އިސް އޮފިޝަލަކު "އަވަސް"އަށް ވިދާޅުވި އެވެ. އެއީ އެ ބިޔަ މަޝްރޫއުތައް ނިންމުމުގެ ޒިންމާާ އެޅުވީ މާލީ ގޮތުން ގާބިލްކަމެއް ނެތް ސަރުކާރުގެ ކުންފުނިތަކުގެ ބޮލުގަ އެވެ. އެފަދަ ބިޔަ މަޝްރޫއެއް ފެށުމުގެ ގާބިލުކަން އެ ކުންފުނިތަކަށް ލިބިފައި ނެތް އިރު ކިރިޔާ ވެސް ފްލެޓު އެޅޭ ވަރު ކުންފުނިތައް ފްލެޓުތައް އަޅައިފި ނަމަ ތިބީ މާލީ ހާލަތު އިތުރަށް ގޯސްވެގެން ހިނގައިދާނެ ހާލަތެއްގަ އެވެ.\nއެއް ލައްކަ ރައްޔިތުންނަށް ބޯހިޔާވެހިކަން ފޯރުކޮށްދިނުމަށް ބޯހިޔާވެހިކަމުގެ ދެމެހެއްޓެނެވި ހައްލުގެ މަޝްރޫއު، ހިޔާ އިފްތިތާހްކޮށްދެއްވުމަށް ބޭއްވި ރަސްމިއްޔާތުގެ ތެރެއިން:- އަހުމަދު ޝުރާއު | އަވަސް\n"ކުންފުނިތަކުގެ މުވައްޒަފުންނަށް އެޕާޓްމަންޓެއް ލިބުމަކީ ވަރަށް ވެސް ރަނގަޅު ކަމެއް، ނަމަވެސް ރާއްޖޭގެ ސަރުކާރު ކުންފުނިތަކަށް އެކަން އެހާ ފީސަބަލްތޯ ސުވާލުކޮށްލަން ޖެހޭ. މި ބިޔަ މަޝްރޫއު ހަވާލު ކުރި ގިނަ ކުންފުނިތައް މިހާރު ވެސް ކޮޅަށް އެހެރީ ދައުލަތުގެ ބޮޑެތި އެހީތަކާއެކު. މަޝްރޫއުތައް ހަވާލުކޮށް ރައްޔިތުންނަށް އުންމީދުތައް ދައްކާހެދި އިރު މިއިން ކަމަކަށް ބަލާނުލައި،" އިސް އޮފިޝަލު ވިދާޅުވި އެވެ.\nއޭގެ ނަތީޖާއަކަށް ވެގެން ދިޔައީ އެ މަސައްކަތް ކުރާނެ ކަމަށް 16 ކުންފުންޏެއް ސޮއި ކުރި އިރު މަޝްރޫއު މިހާތަނަށް ފެށިފައި ވަނީ އެންމެ އަށް ކުންފުންޏަކަށެވެ. ގިނަ ކުންފުނިތަކުގައި މާލީ އަދި ފަންނީ ގާބިލްކަން ނެތުމުން އެކަން ކުރަނީ ބޭރުގެ ކުންފުނިތަކަށް ސަބް ކޮންޓްރެކްޓު ކޮށްގެން ނޫނީ ބޭރުގެ ބެންކުތަކުން ލޯނު ނަގައިގެންނެވެ. އެހެންކަމުން މިހާރު ކުރިޔަށް ދަނީ 4000 އެއްހާ ފްލެޓުތަކުގެ މަސައްކަތެވެ. ފްލެޓު ލިބުނު ކަމަށް ބުނާ މީހުންގެ އަދަދު އެއަށް ވުރެ އަދި މާ ގިނަ އެވެ.\nނިއުޅުވާލަން އުނދަގޫ ބޮޑެތި ގޮއްތަކެއް!\nހިޔާ ފްލެޓުތަކުގެ މައްސަލަ ބޮއްސުންލައިގެން ގޮސްފައިވާ ކަމަށް ބުނެ މި ސަރުކާރުން ކަންކަން ހަމަ މަަގަށް އަޅުވަން މައިގަނޑު ގޮތެއްގައި ކުރަމުން އަންނަނީ ދެ މަސައްކަތެކެވެ. އެއްކަމަކީ މިހާތަނަށް އަޅަން ފަށާފައި ހުރި ފްލެޓުތަކާއި ކުރިޔަށް އަޅަން ހުރި ފްލެޓުތަކުގެ ފްލޯ ޕްލޭންގައި ހުރި މައްސަލަތައް ހައްލުކުރުމެވެ. ރައީސް ވެސް ސިފަ ކުރައްވަނީ އެއީ އިންސާނުން ދިރިއުޅެން ހަދާފައިވާ ތަނެއް ނޫން ކަމަށެވެ. މި ސަރުކާރުގެ ވެރިން ސިފަކުރައްވާ ގޮތުގައި، އެއީ ކޮތަރު ކޮށިތަކެކެވެ.\nމެންބަރަކު ކުރެއްވި ސުވާާލަކަށް ޖަވާބު ދެއްވަމުން މަޖިލީހަށް ހާޒިރުވެވަޑައިގެން ހައުސިން މިނިސްޓަރު އާތިފާ ޝަކޫރު ވަނީ އެ މައްސަލައަށް ކޮންމެވެސް ވަރަކަށް އަލިއަޅުވާލައިފަ އެވެ. އާތިފާ ވިދާޅުވި ގޮތުގައި ދެ ކޮޓަރީގެ އެޕާންޓުމަންޓު ކަމަށް ބުނެ ހަދާފައި ހުރީ 550 އަކަފޫޓުގެ ކުދި ގޮޅިތަކެކެވެ. ކޮންމެ ފްލޯއަކަށް އެތަށް ބަޔަކު އަރަން ޖެހޭ އިރު ހަރުކޮށްފައި ހުރީ އެންމެ ލިފްޓެކެވެ. އެހާ ގިނަ ބަޔަކު ދިރިއުޅޭ ފްލެޓް ޓަވަރުތަކުގައި ގިނަ މީހުންނަށް އެކަށީގެންވާ ހިދުމަތް ފައްކާކޮށްފައެއް ނުވެ އެވެ.\n"550 އަކަފޫޓަކީ ވަރަށް ކުދި ތަންތަން ކަމަށްވާއިރު ރާއްޖޭގެ އާއިލާގެ ނިސްބަތުން ދިރިއުޅެން ރަނގަޅު ތަންތަންކަމުގައި ނުވާތީ މިހާރު ހަދާ ތަންތަނުގައި ސްޓްރަކްޗާއަށް ބަދަލު ނުކޮށް ތިން ކޮޓަރިއަށް ބަދަލު ކުރުމަށް ހުރިހާ އެޕާޓްމަންޓުތަކެއް ބަދަލު ކުރުމަށް ސަރުކާރުން ވަނީ ނިންމަވާފައި، އެގޮތުން ދެ ކޮޓަރީގެ 1104 ހައުސިން ޔުނިޓަށާއި ތިން ކޮޓަރީގެ 2484 ހައުސިން ޔުނިޓު ބަދަލު ކުރާނެ، އެ ބަދަލާއެކު ހައުސިން ޔުނިޓުތަކުގެ ޖުމުލަ އަދަދު 3588 ހައުސިން ޔުނިޓަށް ބަދަލުވާނެ،" މިނިސްޓަރު ވިދާޅުވި އެވެ.\nހިޔާ ފްލެޓުތަކާ ގުޅޭ ގޮތުން ސަރުކާރުން ދެވަނައަށް ބަލަމުން އަންނަނީ ސީދާ ރައީސް އިބްރާހިމް މުހައްމަދު ސޯލިހު ހާއްސަ ކޮމިޓީއެއް ނަގަންގަވައިގެން ބައްލަވާ ފްލެޓު ދޫކުރީ އިންސާފުވެރިކޮށްތޯ ބަލާ މައްސަލަ އެވެ. އެކަން އޮތް ގޮތުގެ އޮޅުން ބޮޅުންކަން އަދި އިންތިހާއަށް ބޮޑެވެ. މައްސަލަ އެހާވެސް ހައްސާސީ އެވެ.\nފްލެޓް އެވޯޑްކުރި ގޮތުގެ ކަންކަން ބަލައި ކޮމިޓީ އިން ބޭއްވި ނޫސްވެރިންގެ ބައްދަލުވުމުގައި މެންބަރުން ވިދާޅުވި ގޮތުގައި ފްލެޓުތައް ދިނުމުގައި އެއްވެސް ހަމައެއް އުސޫލެއް ބޭނުންކޮށްފައެއް ނުވެ އެވެ. ބައެއް ފޯމްތައް ކޮމިޝަނުން ބެލިއިރު، ދިރިއުޅުމުގެ ހާލަތުގެ ބައި ފޯމްގައި އެއްވެސް ވަރަކަށް ނުފުރާ ހުރި ބައެއް ފޯމްތަކަށް ވެސް ފުލް މާކްސް އެވޯޑްކޮށްފައި ފްލެޓް ދިނީ އެވެ. ދިރިއުޅުމުގެ ހާލަތަށް ގިނަ ޕޮއިންޓް ލިބޭ ގޮތަށް މިނިސްޓްރީ އިން ނިންމާފައި އޮތް ނަމަވެސް ދިރިއުޅުމުގެ ހާލަތު އޮޅުންނުފިލުވާ ކަމާއި އަލަތު ކައިވެނީގެ ފްލެޓް ދީފައިވާ ފަރާތެއް ފޯމް ހުށަހެޅި އިރު ވަރިވެފައިވީ ނަމަވެސް ފްލެޓުިބިފައިވާ ކަމަށް ކޮމިޓީއިން ފާހަގަ ކުރެ އެވެ. އަދި ދަފްތަރުގައި ނެތް މީހުންނަށް ދަފްތަރު ކެޓަގަރީއިން ފްލެޓް ލިބުމާއި ދުވަހަކު މާލޭގައި ދިރިއުނޫޅޭ ފަރާތްތަކަށް ވެސް ފްލެޓް ލިބުނުކަން އޮތީ ފަޅާއަރައިފަ އެވެ.\n"ވަރަށް ކަވި މަސައްކަތެއް އަޅުގަނޑުމެން ކުރަން މިޖެހެނީ. މި ހުރިހާ ފޯމްތަކެއް ތަންތަނުން ގެނެސްގެން ހާވައިގެން އަޅުގަނޑުމެން މި ބަލަނީ 24 ގަނޑިއިރު މަސައްކަތް ކޮށްގެން ވެސް ނަތީޖާ ނެރެވޭތޯ. ގާތްގަނޑަކަށް 4-5 މަސް ނަގާނެ ކަމަށް މި ބެލެވެނީ މި މަސައްކަތަށް. އެކަމަކު އެއަށް ވުރެވެސް ދިގު ވެދާނެ. އެއީ މައްސަލަ ބަލަމުން ދަނިކޮށް ކުއްލިއަކަށް ވެސް ފެނިދާނެ އެކަމާ ގުޅޭ ލިޔުންތަކެއް. މިކަހަލަ ގޮތަކަށް މިދަނީ،" ކޮމިޓީގައި ހިމެނި ވަޑައިގަންނަވާ މުއިއްޒު އަދުނާން ވިދާޅުވި އެވެ.\nމައްސަލަ ބެލިޔަސް ފްލެޓެއް ނުލިބޭ\nހައުސިން މިނިސްޓްރީ އިން އާންމު ކުރި މައުލޫމާތުތަކަށް ބަލާއިރު ހިޔާ ފްލެޓުތަކަކީ ގާތްގަނޑަކަށް 35،000 އެއްހާ މީހުންގެ އާބާދީއަކަށް އަމާޒުކުރި ތަންތަނެވެ. ސުވާލަކީ ފްލެޓުގައި ހުރި މައްސަލަތަކާއި ބެހިގޮތުގެ މައްސަލަތައް ހައްލުވާ ހިސާބުން އެންމެނަށް ފްލެޓަށް ވަދެވިދާނެ ހެއްޔެވެ؟ އޭގެ ޖަވާބު ހިޔާ ފްލެޓުތަކާ ދިމާލަށް ތަންކޮޅެއް ދުރުގައި ހުރެ ބަލައިލިޔަސް ލިބޭނެ އެވެ.\nހިޔާ ފްލެޓުތައް ހަދަމުން އަންނަނީ ހުޅުމާލޭގެ ދެވަނަ ފިޔަވަހީގަ އެވެ. އަލަށް ހިއްކި އަދި އޮތީ ހަނަފަސް ސަހަރެއްގެ ގޮތުގަ އެވެ. އިންޑިޔާ ކުންފުންޏަކަށް ހަވާލުކޮށްގެން 2017 ވަނަ އަހަރުގެ ތެރޭގައި ބައެއް މަގުތައް ނިންމާާލެވުން ނޫން ކަމެއް އަދި ނުވެ އެވެ. އެތަނުގެ މެދެއްހާ ހިސާބުގައި ދެން ހުރީ ހިޔާ ފްލެޓުތަކެވެ. އެތަނުގައި އިންސާނުން އުޅެން އަދި ވަސީލަތްތައް ފައްކާވެފައެއް ނެތެވެ.\nތިރީސް ފަސް ހާހެއްހާ މީހުންގެ އާބާދީއަކަށް ގެދޮރު އެކަނި އަޅާ ދީގެން ފުދޭނެ ހެއްޔެވެ؟ ހުޅުމާލެ ދެވަނަ ފިޔަވަހި އެއްވެސް މިންވަރަކަށް ތަރައްގީ ނުކޮށް އެ ހުރިހާ އެންމެން އުޅެނީ ކިހިނެތް ހެއްޔެވެ؟ ފިހާރައަކަށް ނުވަތަ މިސްކިތަކަށް ނުވަތަ ޕާކަކަށް ދާން ވިޔަސް ހުޅުމާލެ ފުރަތަމަ ފިޔަވައްސަށް އެ ހިރަފުސްތަކު ތެރޭ ދުއްވާފައި ދާންވީ ހެއްޔެވެ؟ މިއިން އެއްވެސް ކަމެއް އެތަނުގައި ނެތެވެ. ހުރީ ހަމައެކަނި އުސްކޮށް ފެންނަ ކޮންކްރީޓް ދެތިން އިމާރާތެކެވެ.\n"ހުޅުމާލޭ ދެވަނަ ފިޔަވަހީގައި ހިޔާ ފްލެޓުތައް ހަދާ އިރު އެތަނުގައި މީހުން ދިރިއުޅެން ބޭނުންވާ އެހެން ވަސީލަތްތައް ގާއިމް ކުރުމަށް އެއްވެސް ކަމެއްކޮށްފައި ނުވޭ، އަދި އެފަދަ ކަމެއް ކުރުމުގެ ވިސްނުމެއް ވެސް ގެންގުޅެފައެއް ނުވޭ، އަދި އެކަން ބަޔަކާ ހަވާލު ވެސްކޮށްފައެއް ނެތް، ދެން ހުރެފަ ފްލެޓުތައް ނިމޭތަނުން ބޮޑު އާބާދީއެއް އެއްފަހަރާ އެތަނަށް ބަދަލުވާނީ ކިހިނެތް،" ސަރުކާރުގެ އޮފިޝަލަކު ވިދާޅުވި އެވެ.\nހިޔާ ފްލެޓް މަޝްރޫއުގެ ބިންގާ ވެސް އެޅިފައި ވަނީ ގޯހުގެ މަތީގަ އެވެ. މި އަހަރު ތެރޭ ހިޔާ ފްލެޓްތަކަށް ވަދެވޭނެ ކަމަށް ބުނި ނަމަވެސް އެއީ އަދި މާދުރުގައި އޮތް ހުވަފެނެކެވެ. ނަމަވެސް ކޮންމެ ދުވަހަކު ގުޅައި ފްލެޓުތައް ނިމޭނެ ދުވަހެއް އޮޅުން ފިލުވާ މީހުން މަދެއް ނޫނެވެ. ސަބަބަކަށް ވަނީ، ހިޔާވެހިކަން ލިބޭނެ ދުވަހެއްގެ އިންތިޒާރުގައި އެތައް ހާސް ބަޔަކު މި މާލޭގައި ގަނަތެޅެން ޖެހިފައި ވާތީ އެވެ.\nހައުސިން މިނިސްޓްރީ ހިޔާ މަޝްރޫއު ހިޔާ މަޝްރޫއު\nޓާޓާ، ގުޅީފަޅު ކެޓަގަރީއަށް ދޭ ފްލެޓުތަކުގެ ލިސްޓު އާންމުކޮށްފި\nފްލެޓުތައް ބަހާލި ގޮތް ބަލައި ތަހުގީގުކުރާނެ: މާރިޔާ


ލޯކަލް ކައުންސިލް އިންތިޚާބު – Mikal News\nލޯކަލް ގަވާމެންޓް އޮތޯރިޓީގެ (އެލްޖީއޭ) ބޯޑުގައި ސިޓީ ކައުންސިލުގެ ފަރާތުން ތަމްސީލުކުރާނެ މެމްބަރަކު ހޮވުމަށް ބޭއްވި އިންތިޚާބު ފުވައްމުލައް ސިޓީ ކައުންސިލްގެ މޭޔަރު އިސްމާއީލު ރަފީޤު ކާމިޔާބު ކުރައްވައިފިއެވެ. މިއަދު ކުރިޔަށްދިޔަ އިންތިޚާބުގައި އިސްމާއީލު\nސިޓީ ކައުންސިލް މެމްބަރުން ހުވާކުރުމުގެ ދަރުބާރު މާދަމާ\nއަލަށް ހޮވުނު ފުވައްމުލައް ސިޓީ ކައުންސިލް މެމްނަރުން މަގާމާއި ހަވާލުވުމުގެ ހުވައިކުރުމަށް ބާއްވާ ދަރުބާރު މާދަމާ، (17 މެއި 2021، ހޯމަ) ހެދުނު 10:00 ގައި ޏ. އަތޮޅު ތަޢުލީމީ މަރުކަޒުގެ ހޯލުގައި ކުރިޔަށް\nއައު ކައުންސިލަރުން ހުވައިކުރުމުގެ ދަރުބާރު އަންނަ ހޯމަދުވަހު ހެނދުނު ބާއްވަނީ\nއަލަށް ހޮވުނު ކައުންސިލަރުން ހުވައިކުރުމުގެ ދަރުބާރު އަންނަ ހޯމަ ދުވަހު، (17 މެއި 2021) ހެދުނު 10:00 ގައި ޏ. އަތޮޅު ތަޢުލީމީ މަރުކަޒުގެ ހޯލުގައި ބާއްވާގޮތަށް ހަމަޖެހިފައިވާކަމަށް ފުވައްމުލައް ސިޓީ ކައުންސިލުން ހާމަކުރައްވައިފިއެވެ.\nބޮޑު މެޖޯރިޓީ އަކާއެކު ވެރިކަންކުރާ އެމްޑީޕީ އިން ލޯކަލް ކައުންސިލް އިންތިޚާބު 2020ގެ ފުވައްމުލައް ސިޓީގެ ގޮނޑިތައް ކާމިޔާބުކޮށްފިއެވެ. ފުވައްމުލައް ސިޓީ ކައުންސިލްގެ6ގޮނޑީގެ ތެރެއިން4ގޮނޑި އާއި ސިޓީގެ މޭޔަރުގެ\nލޯކަލް ކައުންސިލް އިންތިޚާބުގެ ކަވަރޭޖް- ފުވައްމުލައް ސިޓީ\nވޯޓު ގުނުން ފުވައްމުލައ ސިޓީ މޭޔަރުކަމަށް R2.1 ފުވައްމުލަކު މެދުދެކުނު ދާއިރާ (މާލެގަން) މާލެގަމު ސްކޫލް މިފޮށްޓަށް ވޯޓް ލުމުގެ ހައްގުލިބިފައިވާ: 500 ވޯޓް ލީ ޖުމްލަ:411 ބާތިލް ވޯޓް: 15 ސައްހަވޯޓް: 396\nލޯކަލް ކައުންސިލް އިންތިޚާބު 2020ގެ ވޯޓުލުން ފެށިގެން ކުރިއަށް\nލަސްކުރެވުނު 2020 ވަނަ އަހަރުގެ ލޯކަލް ކައުންސިލް އިންތިޚާބުގެ ވޯޓުލުން ފުވައްމުލައް ސިޓީގައި ވެސް މިއަދު ހެނދުނު ފަށައިގެން ކުރިޔަށް އެބަދެއެވެ. މި އިންތިޚާބުގައި ދެބައެއް ހިމެނެއެވެ. އެއީ5އަހަރު ދުވަހަށް ލޯކަލް\nފަސްކުރެވުނު ލޯކަލް ކައުންސިލް އިންތިޚާބު މާދަމާ\nފަސްކުރެވުނު 2020 ވަނަ އަހަރުގެ ލޯކަލް ކައުންސިލް އިންތިޚާބު މާދަމާ (10 އޭޕްރީލް 2021) ގައި ބޭއްވުމުގެ އެންމެ ފަހުގެ ތައްޔާީތައް ވެއްޖެއެވެ. ފަސްކުރެވުނު މިއިންތިޚާބުގެ ފޯރިވެސް ވަނީ އެތައްގުނައެއް އިތުރު ވެފައެވެ. މާދަމާ


Faris aa gulhun huri mahssala ehgai M. Cessna balai faaskuranee, 2...\nރާއްޖެ - ފުލުހުންގެ ޚާއްސަ އޮޕަރޭޝަން\nފާރިސްއާ ގުޅުން ހުރި މައްސަލައެއްގައި މ. ސެސްނާ ފާސްކުރަނީ. ދެ މީހަކު ހައްޔަރުކޮށްފި.\nގާތްގަނޑަކަށް މިރޭ 12 ޖަހާކަންހާ އިރު ގިނަ އަދަދެއްގެ ފުލުހުން ސެސްނާ ގެއަށް ވަނީ ވަދެފައި\nމިގެއިން ދަބަހެއް ގެންގޮސްފައިވާ ކަމުގެ މައުލޫމާތު ވަނީ ލިބިފައި\nކ. މާލެ 26 ޖުލައި 2018 | ބުރާސްފަތި 22:22 14,415\nމ. ސެސްނާ ގެއަށް ވަތް ފުލުހުންގެ ބަޔަކު ނުކުންނަނީ: އަދި ވެސް އެ ގެ ދަނީ ބަލައި ފާސްކުރަމުން . ފޮޓޯ: ރާއްޖެއެމްވީ - މުހައްމަދު ޝަރުހާން\nޖަލަށް ލާފައި ހުރި ދިއްގަރު ދާއިރާގެ މެންބަރު އަހްމަދު ފާރިސް މައުމާނާ ގުޅުންހުރި މައްސަލައެއްކަމަށް ބުނެ، މާފަންނު ސެސްނާ ގެއަށް ގިނަ އަދަދެއްގެ ފުލުހުން ވަދެ ބަލައި ފާސްކުރުން ކުރިއަށްދާއިރު، މިހާތަނަށް ދެ މީހަކު ހައްޔަރުކޮށްފި އެވެ.\nސެސްނާ އަކީ އެމްއެމްޕީއާރުސީ. ގެ ޚިޔާނާތުގެ މައްސަލައިގައި ހޯދަން އިއުލާންކޮށްފައިވާ މުހައްމަދު އައްލާމް ލަތީފު (މޮހޯ)ގެ އާއިލާގެ ގެ އެވެ.\nއެ ގެއަށް ފުލުހުން ވަދެ ބަލައި ފާސްކުރަން ފެށީ ބުދަ ދުވަހުގެ ރޭ ގާތްގަނޑަކަށް 12 ޖަހާކަންހާ އިރު އެވެ. ފުލުހުން ބަލައި ފާސްކުރަމުންދާއިރު މިހާތަނަށް ދެމީހަކު ހައްޔަރު ކޮށްފައި ވެއެވެ. ފުރަތަމަ މީހާ ހައްޔަރުކުރީ ރޭ ދަންވަރު އެވެ. ދެ ވަނަ މީހާ ހައްޔަރުކުރީ ބުރާސްފަތި ދުވަހުގެ ހެނދުނު 7:50 ހާއިރު އެވެ. އެ ގެއިން ދަބަހެއް ނެރެގެން ގެންދިޔަ މަންޒަރު ވެސް ފެނިފައިވެ އެވެ.\nހައްޔަރުކުރި ދެ މީހުންނަކީ ކޮންބައެއް ކަމެއް އަދި އެ މީހުންގެ މައްޗަށް ތުހްމަތުކުރަނީ ކޮން ކަމެއް ފުލުހުން ނުބުނެ އެވެ.\nދެ ވަނަ މީހާ ހައްޔަރުކޮށްގެން ފުލުހުންގެ ޖިޕަށް އަރުވަނީ\nއަށް ބުރިއަށް ހަދާފައިވާ ސެސްނާގެ ފަސްވަނަ ފަންގިފިލާގައި ދިއްގަރު ދާއިރާގެ މެންބަރު ފާރިސް މައުމޫނާއި ގުޅުން ހުރި އެޕާރޓްމެންޓެއް ހުރި ކަމަށާއި، މި އޮޕަރޭޝަނަކީ ފާރިސްއާ ގުޅުން ހުރި އޮޕްރޭޝަންއެއް ކަމަށް ވެސް ވަނީ މައުލޫމާތު ލިބިފައެވެ.\nމި އޮޕަރޭޝަނާ ގުޅޭ ގޮތުން ފުލުހުން އަދި ރަސްމީކޮށް ބަހެއް ނުބުނެ އެވެ.\nފާރިސްގެ މައްސަލައެއްގައި ކަމަށް ބުނެ، އެމްއެމްއެމްޕީއާރުސީ. ގެ މައްސަލައިގައި ބައިވެރިވި ކަމަށް ތުހްމަތުކުރެވޭ މޮހޯގެ ގެ ފުލުހުން ބަލައި ފާސްކުރަމުންދާއިރު، އެމްއެމްޕީއާރުސީ. އަށް ލިބުނު ޑޮލަރު މާރުކޮށް ގުނުމާ ހަވާލުވެވަޑައިގަތީ ރައީސް އަބްދުﷲ ޔާމީން ކަމަށް، އެ މަނިކުފާނުގެ ކުރީގެ ނާއިބު އަހްމަދު އަދީބު، ވަނީ ޝަރީއަތުގެ މަޖިލީހުގައި ވަނީ ވިދާޅުވެފަ އެވެ. އެކަން މިހާތަނަށް ރައީސް ޔާމީން ދޮގުކުރައްވާފައެއް ނެތެވެ.


މި އޮތޯރިޓީ އިން ކޮށްފައިވަ އިއުލާން ނަންބަރު (IUL)202-A/1/2019/42 (23 މޭއި 2019) ބާތިލްކޮށް އަލުން ތިރީގައިވާ މަޤާމަށް މުވައްޒަފުން ހޯދުމަށް އިޢުލާން ކުރަމެވެ.\n- މި މަޤާމަށް މީހަކު ހޮވުމަށް ބާއްވާ އިންޓަވިއުއާއެކު ޕްރެކްޓިކަލް އެއް ދޭނެއެވެ. އަދި އިންޓަރވިއު އޮންނާނީ މޯލްޑިވްސް ޓްރާންސްޕޯޓް އޮތޯރިޓީ ( ހުރަވީ ބިލްޑިންގ ގެ 01 ވަނަ ފަންގިފިލާ) ގައެވެ. އިންޓަރވިއު ކުރިޔަށް ގެންދިއުމަށް ހަމަޖެހިފައިވަނީ 12 ޖޫން 2019 އިން ފެށިގެން 02 ޖުލައި 2019 އާ ދެމެދު، މޯލްޑިވްސް ޓްރާންސްޕޯޓް އޮތޯރިޓީގައެވެ.\nމިމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 12 ޖޫން 2019 ގެ 13:00 ގެ ކުރިން، މޯލްޑިވްސް ޓްރާންސްޕޯޓް އޮތޯރިޓީ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައިގަނެވޭނެވެ. އަދި އިޢުލާނުގެ ސުންގަޑި ހަމަވުމުގެ ކުރިން އަދި ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\n20 ރަމަޝާން 1440\n26 މޭއި 2019\nސުންގަޑި: 09 ޖޫން 2019 0000


Dhiraagu Aai Dhekolhu Muzaaharaa Flop Akah, Dhiyaee 12 Meehun - Vaguthu\nދިރާގާއި ދެކޮޅު މުޒާހަރާ ފްލޮޕަކަށް، ދިޔައީ 12 މީހުން\nދިރާގު އާއި ދެކޮޅަށް ކުރި މުޒާހަރާގެ ތެރެއިން - ވަގުތު އިމޭޖަސް: މުހައްމަދު އަފްޒަލް\nދިރާގާއި ދެކޮޅަށް، އެ ކުންފުނީގެ ހެޑް އޮފީސް ކުރިމަތީގައި މިއަދު 12 ވަރަކަށް މީހުން މުޒާހަރާއެއް ކޮށްފިއެވެ.\nދިރާގާއި ދެކޮޅު ލިޔުންތަކާއި އެ ކުންފުންޏާއި ދެކޮޅު ހެދުމުގެ ޝުޢޫރުތައް ލިޔެފައިވާ ލިޔުންތައް ހިމެނޭ ބޯޑުތަކެއް ހިފައިގެން މިއަދު 12 ވަރަކަށް މީހުން ދިރާގު ހެޑް އޮފީސް ކުރިމަތީގައި މުޒާހަރާކޮށްފައި ވަނީ އިންޓަނެޓްގެ ޚިދުމަތުގެ ފެންވަރު ރަނގަޅުކޮށް އަގުހެޔޮކުރުމަށް ގޮވާލައެވެ.\nމީގެ މަހެއްހާ ދުވަސްކުރީން ފެށިގެން މީސްމީޑިއާގައި ކުރި ކެމްޕޭނަކަށް ފަހު މިއަދު ޒުވާނުންތަކެއް ދިރާގު ހެޑް އޮފީސް ކުރިމަތީގައި މުޒާހަރާކޮށްފައިވާއިރު، އެފަރާތްތަކުން މީގެ ކުރިން ބުނަމުން ދިޔައީ މުޒާހަރާގައި 1200 އެއްހައި މީހުން ބައިވެރިވާނެ ކަމަށެވެ. މި މުޒާހަރާ އިންތިޒާމް ކުރާ ފަރާތްތަކުން ވަނީ، މީގެ ދުވަސްތަކެއް ކުރިން ކުރަން ފެށި މީސްމީޑިއާ ކެމްޕޭނުގެ ތެރެއިން، ގިނަ ބަޔަކަށް މި މުޒާހަރާގައި ބައިވެރިވުމަށް ދައުވަތު ދީފައެވެ. ނަމަވެސް މިއަދު މުޒާހަރާ ކުރިޔަށްގެންދިޔަ މީހުންގެ ތެރޭގައި މަދު ބަޔަކު ތިބުމުން އެކަމަށް ގިނަ ބައެއްގެ ފާޑުކިޔުން ވަނީ އަމާޒުވެފައެވެ.\nމިއަދުގެ މުޒާހަރާ އާއި ގުޅިގެން މުޒާހަރާގެ ބައެއް ބައިވެރިން ބުނެފައިވަނީ މި މުޒާހަރާއަކީ "ސައިލެންޓް ޕްރޮޓެސްޓް" އެއް ކަމުގައި އާއި، މިއީ ފެށުމެއް ކަމަށެވެ. އަދި ކުރިޔަށް އޮތް ތަނުގައިވެސް ސިލްސިލާ ގޮތެއްގައި މުޒާހަރާތައް ކުރިޔަށްގެންދިއުމަށް ނިންމާފައިވާ ކަމަށް އެފަރާތްތަކުން ވަނީ ބުނެފައެވެ.\nމިއަދު ހަވީރު 4:00 އިން ފަށައިގެން މަދު ބަޔަކު ކުރިޔަށްގެންދިޔަ މި މުޒާހަރާއަށް މާބޮޑު ތަރުޚީބެއް ނުލިބި ނިންމާލާފައި ވަނީ އިރުއޮއްސެން ކައިރިވެފައި ވަނިކޮށެވެ.\nގަރލްސް ޓު ކޯޑް ކުޅުދުއްފުށި ޕްރޮގްރާމް ކާމިޔާބު ކަމާއި އެކީ ނިންމާލައިފި!\nފިލްމް ފޯ ޗޭންޖްގެ "ކްލައިމެޓް އެޑިޝަން" ފަށައިފި\nދިރާގު ހައި ސްޕީޑް ފައިބަރ ބްރޯޑްބޭންޑަށް ހިލޭ ބަދަލުކޮށްލަން އިތުރު ފުރުސަތެއް!\nއޮގަސްޓް 2, 2019 20:08\nއިސްތިއުފާ ދޭން ޖެހޭ ވަރަށް މި ސާރުކާރު ފެއިލްވެއްޖެ ކަމަށް ރައީސް ޔާމީން އެވިދާޅުވަނީ އެއީ ބުއްދީގެ ހަމަ ތަކުން ވިސްނާ ފުރަމާލޭ މީހުން އެކަން ގަބޫލުކުރެއޭ\nއޮގަސްޓް 2, 2019 21:42\nއެކަން ފެނެއޭ ފުރަމާލޭ މީހުން އިންތިހާބުތަކުގަ މި ސަރުކާރަށް ދޭ ބޮޑު މެޖޯރިޓީން.. ފުރަނާލެއޭ ކުޔާ އިތުރަށް އަނގަ ނުހުޅުވާށޭ ދެން ތިބީ ތިޔަކަހަލަ ދެވަން ބުރާންތިންނެއް ނޫނޭ\nއޮގަސްޓް 2, 2019 20:11\nކެނެރީގޭ ނަޝީދުވެސް ފުރަތަމަ މުޒާހަރާކުރަން ނުކުތީ އެކަނި. މިހާރު ބަލާބަލަ އޭނަ އަރާއޮތް ތަން. އެހެންވީމަ ނޫސްތަކުގަ ކޮންމެވެސް ލިޔެވިދާނެ.\nއޮގަސްޓް 2, 2019 20:50\nގަންޖާބެ ފަހަތުގަތިބީ ހަމައެކަނި ހަމައިގަ ތިބެންބޭނުންނުވާ ބޭނުންދީނަކަށް އުޅެންބޭނުންވާ ކުއްވެރިން..\nއޮގަސްޓް 2, 2019 23:37\nއެއީ ދިވެހިރާއްޖޭގެ އާބާދީގެ ތިންބައިކޮށްފަ ދެބާ. ޕަކާސްސްސް\nއޮގަސްޓް 3, 2019 10:58\nގުބޯ ހައްދާފަ ތިބިމީހުން. ރަށަކަށް އަރާ މިސްކިތު އިސްކޫރު ހުއްޓަސް ދާނިން ވުލޫ ކޮއްލުމުން ރައްޔިތުން ތިބެނީ ގުބޯހެދިފަ. ކެމްޕެއިން ޕޯސްޓަރެއް ހިއްޕަން ހަރުގަނޑު ނުލިބިގެން އޮތީ ކޮނޑައް އަރާ . ފޮޓޯ އިން މިމަންޒަރު ފެނި ރައްޔިތުން ގުބޯ ހެދެއްޖެ. މުޅިން ރައްޔިތުން ހައްދަނީ .. ހެދެންޔާ ހައްދަންވީތާ ދޯ\nއޮގަސްޓް 2, 2019 20:48\nއޮގަސްޓް 2, 2019 20:52\nކަލޭމެން ތީ ބޮޓުންތަކެއް. ބޯގޮވި ބޮޓުންތަކެއް. އުރިދޫއިން ލަދުގަތީ 5ޖީ ތާރަފުކުރީމާ...\nއޮގަސްޓް 2, 2019 22:50\nއުރީދޫއިން ހަޖަމު ކުރާން ދަސްކޮއްބަލަ. އުރީދޫގެ ބަނޑު ހަރީތަ، ފަޅޮލު ޖޫސް ބޮއިބަލަ.\nއޮގަސްޓް 2, 2019 21:13\nވަޓަ އަ ޖޯކް.\nދިރާގުން އެކަނިތަ އިންޓަރނެޓް ދޫކުރަނީ.\nކީއްވެ އެހެން ކުފުނިތަކުގެ ކުރިމަތީގައި ނެތީ. ނޫނީ ކީއްވެ އެކުންފުނިތަކުން ހިދުމަތް ނުހޯދަނީ ؟\nއޮގަސްޓް 3, 2019 01:24\nއުރީދޫ އަދި ދިރާގަށް ވުރެ ނުބައި. ދެން ކިހިނެއް އެމީހުންގެ ހިދުމަތް ހޯދާނީ\nއޮގަސްޓް 2, 2019 21:18\nމައްނަ ޔާ ސަލްވާ ބާވައިލެއްވިޔަސް މި ދިވެހިން ހިތެއް ނުފުރޭނެ\nއޮގަސްޓް 2, 2019 21:36\nހަހަހަ. އުރީދޫއިން ދެރަވީ ދޯ؟ މި ހީވަނީ އުރީދޫގެ ރޭވުމެއްހެން. ދިރާގާއި އުރީދޫގެ އަގުތަކުގެ ފަރަގެއް ނޯވޭ\nއޮގަސްޓް 3, 2019 10:04\nކޮން މުޒާހަރާއެއް ؟\nއޫރިދޫ އެއޮތީ ގޮސް އެތަނުން އިންޓަރނެޓް ގަނެގެން ބޭނުން ކުރީމާ ހައްލުވީ.\nތިއުޅޭނީ މަޝްހޫރުވާން ކުރާނެކަމެއް ނޭގިނގެން.\nދަނޑިން ތެޅީމާ ފަޔަށް ބުރާނެ. އެވެސް ރަނގަޅުކަމެއް ކުރަން.\nއޮގަސްޓް 3, 2019 11:29\nމީ މަލީހުގެ ރޭވުމެއް


"Elly" ge Roadha hadhiyaa mifaharu Reethi madhahakun - Fvm times\nމިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަހުމަދު މަހްލޫފް އާއި، ޗީފް އެގްޒެކެޓިވް ޓު ދަ ވައިސް ޕްރެޒިޑެންޓް ނަޒްރާ ނަސީމްގެ ދަރިކަނބަލުން ލައިބާ އަހްމަދު މަހްލޫފް (އެލީ) ގެ ލަވަކިޔުމުގެ ހުނަރު އެންމެފަހުން ގިނަ ބަޔެއްގެ ސަމާލުކަން ހޯދީ އެލީ އާއި، ހިންދީ ލަވަކިޔުންތެރިޔާ ޖާވިދު އަލީއާއި އެކު ރިލީޒްކުރި ލަވަޔާއެކު އެވެ.\nލަވަ ފުރިހަމަވެފައި، އަހާލަންވެސް ފަސޭހަ އެވެ. ލަވަ ފެނި، އަޑުއެހި އެތަށް ބަޔަކަށް އެންމެ ފާހަގަވިކަމަކީ ކުޑަކުޑަ އެލީގެ ހުނަރު އެވެ. އެ ލަވައަށް ވަނީ ޔޫޓިއުބްގައި ކުރު މުއްދަތެއްގެ ތެރޭގައި އެތައްހާސް ވިއުސް ލިބިފައެވެ.\nނަމަވެސް މިފަހަރު ކުޑަކުޑަ “އެލީ” ބެލުންތެރިންނަށް ފޯރުކޮށްދޭން އުޅެނީ ލަވައެއް ނޫނެވެ. ރޯދަ ހަދިޔާއެކެވެ. ރީތި މަދަހެކެވެ. “އެލީ”ގެ މި އަގުބޮޑު ހަދިޔާ އާންމުނަށް މިފަހަރު ދޭން އުޅެނީ “އެލީ”ގެ ލޯބިވާ މަންމަގެ ބައިވެރިވުމާއި އެކު އެވެ.\nއެއީ “އިތުރު ރަސޫލާ” މަދަހާގެ ކަވަރެކެވެ. މި މަދަހަ ކިޔާފައި ވަނީ އެލީ އާއި މަންމަ ނަޒޫގެ އަޑުންނެވެ.\nޓޮނިކްލައިވް ސްޓޫޑިއޯއިން ރެކޯޑް ކޮށްފައިވާ މި މަދަހަ “އެލީގެ” ރޯދަ ހަދިޔާގެ ގޮތުގައި ވަރަށް އަވަހަށް ރިލީޒް ކުރާނެ ކަމުގެ އުފާވެރި ޚަބަރު “އެލީގެ” ބައްޕަ އަހުމަދު މަހްލޫފް ވަނީ މީސްމީޑިއާގައި އާންމު ކޮށްފައެވެ.\nކެޓެގަރީ: ޚަބަރު ސިޔާސީ


Majileehuga halheykaai nizaamee massala aai araarun! | Mihaaru\nއިދިކޮޅު މެމްބަރު ޔާމީން ދޫކޮށްލަން ގޮވާލައި އިހުތިޖާޖު ކުރައްވަނީ. ---\n03 ޑިސެމްބަރ 2019 - 18:50 24 comments\nއަންނަ އަހަރަށް ލަފާކުރާ ބަޖެޓަށް ދިއްދޫ ދާއިރާގެ އެމްޑީޕީގެ މެމްބަރު އަބްދުﷲ ވަހީދު ބަހުސް ކުރައްވަން ފެއްޓެވުމާ އެކު، ރައްޔިތުންގެ މަޖިލިހުގެ ތަޅުމުން ފުރަތަމަ އިވުނީ ކަށިގަނޑު ފުމޭ އަޑެވެ. މެމްބަރުންގެ ސަމާލުކަން، ކަށިގަނޑު ފުމުނު މެމްބަރަށް އަމާޒުވި އެވެ. އެކަމަކު، ޓީވީތަކުން މަޖިލިހުގެ ޖަލްސާ ލައިވް ކުރަމުން ދިޔަ އިރު، އެއީ ކޮން މެމްބަރެއް ކަމެއް ފާހަގައެއް ނުވި އެވެ.\nއޭގެ ފަހުގައި، ދެން އިވުނީ މަނީ ލޯންޑްރިންގެ ކުށް ސާބިތުވެ، ފަސް އަހަރަށް ޖަލަށްލުމަށާއި 77 މިލިއަން ރުފިޔާ އިން ޖޫރިމަނާކޮށްފައިވާ ކުރީގެ ރައީސް އަބްދުﷲ ޔާމީންގެ ނަން މަޖިލިހުގެ ނައިފަރު ދާއިރާގެ މެމްބަރު އަދި ޕީޕީއެމްގެ ނައިބު ރައީސް އަހުމަދު ޝިޔާމް ވިދާޅުވާ އަޑެވެ. ޝިޔާމް އެހެން ވިދާޅުވާ ކޮންމެ ފަހަރަކު އިދިކޮޅުގައި ތިއްބެވި މަދު މެމްބަރުން "ދޫކޮށްލާ" ށޭ ވިދާޅުވެ އެވެ.\nމެމްބަރު އަބްދުﷲ ވަހީދުގެ އަރިހަށް ވަޑައިގެން ޝިޔާމް މިއަދު ވިދާޅުވީ ޔާމީން ޖަލުގައި އޮންނެވީ ރާއްޖޭގެ "ގާނޫނުއަސާސީ އާއި ގާނޫނުތަކާ ހިލާފަށް" ކަމަށެވެ. އަދި އިދިކޮޅު މެމްބަރުން ވެސް އަބްދުﷲ ވަހީދު އަރިހަށް ވަޑައިގެން މައިކް ކައިރީގައި ޔާމީން ދޫކޮށްލެއްވުމަށް އަޑު އުފުއްލެވި އެވެ.\nއެއާ އެކު، ބަޖެޓަށް ބަހުސް ކުރައްވަމުން ގެންދެވި އަބްދުﷲ ވަހީދުގެ ރާގު ވެސް ކުއްލިއަކަށް ބަދަލުވެގެން ދިޔަ އެވެ. އެމްޑީޕީގެ އެންމެ ބޮޑު އަމާޒަކީ އިންސާފު ގާއިމުކުރުން ކަމަށާއި ރައްޔިތުން 65 ގޮނޑި އެމްޑީޕީ އަށް ދިނީ އެ ބޭނުމުގައި ކަމަށް ވިދާޅުވެ، އިދިކޮޅު މެމްބަރުންނަށް ރައްދު ދެއްވަން ފެއްޓެވި އެވެ.\nއިދިކޮޅު މެމްބަރުން މިއަދު އިހުތިޖާޖް ކުރައްވަނީ.\nމަޖިލިހުގައި ދެން ހިނގައިގަތީ ނިޒާމީ އޮއިވަރެކެވެ.\nނިޒާމީ މައްސަލައެއް ނަންގަވައި އެމްޑީޕީ ޕާލަމެންޓްރީ ގްރޫޕްގެ ޑެޕިއުޓީ ލީޑަރު އަދި ހެންވޭރު ދެކުނު ދާއިރާގެ ހުސެއިން ޝަހީމް (އަނދުން ހުސެއިން) ވިދާޅުވީ ޔާމީންގެ ދިފާއުގައި ތިއްބެވި ބޭފުޅުންނަށް މަޖިލިހަށް ވަޑައިގެންނެވުނީ "އަދި ކިރިޔާ" ކަމަށެވެ. އަދި ކަމަކާ އުޅުއްވާ ނަމަ، ހެނދުނު ހޭފުޅުލައްވައިގެން އެކަމާ އުޅުއްވަން އެ ބޭފުޅުން ޖެހިވަޑައިގަންނަވާ ކަމަށް ވިދާޅުވި އެވެ.\nއޭރު ޝިޔާމާ އެކު، މަހިބަދޫ ދާއިރާގެ މެމްބަރު އަހުމަދު ތޯރިގް (ޓޮމް) އާއި ފެލިދޫ ދާއިރާގެ މެމްބަރު އިބްރާހިމް ފަޒުލް ރަޝީދާއި ފަރެސްމާތޮޑާ ދާއިރާގެ މެމްބަރު ހުސެއިން މުހައްމަދު ލަތީފާއި މާވަށު ދާއިރާގެ ޕީއެންސީގެ މެމްބަރު މުހައްމަދު ސައީދާއި ތ. ގުރައިދޫ ދާއިރާގެ ޕީޕީއެމްގެ މެމްބަރު ޣައްސާން މައުމޫން، ޔާމީން މިނިވަން ކުރަން ގޮވާލައްވައި މަޖިލިހުގެ ތަޅުމުގައި އަޑުގަދަ އުފުއްލަވަމުން ގެންދެވި އެވެ.\nއިހުތިޖާޖުގައި "ހެނދުނާއި ފަތިހާ" އުޅުއްވުން ބޭނުންތެރި ކަމަށް ނަޝީދު ވިދާޅުވެ، ބަޖެޓަށް ބަހުސް ކުރެއްވުމުގެ ފުރުސަތު އަނެއްކާ ވެސް އަބްދުﷲ ވަހީދަށް ދެއްވި އެވެ. އޭނާ ވިދާޅުވީ ޔާމީން ޖަލުން މިނިވަން ކުރުމަށް އިދިކޮޅު ފަރާތްތަކުން ހެޔޮ ނިޔަތެއްގައި މަސައްކަތް ނުކުރާ ކަމަށެވެ.\n"މަޖިލިސް ނިމެންވާ އިރަށް އައިސް އެ ބޭފުޅުން ދައްކަނީ ޔާމީންގެ ދިފާއުގައި ތިބޭކަން. ހަގީގަތުގައި (ޔާމީން) ގެ ދިފާއުގައި ކުރާ އެއްވެސް ކަމެއް ނެތް،" ޔާމީން މިނިވަން ކުރެއްވުމުގެ މަސައްކަތުގައި އުޅުއްވަނީ ޝިޔާމް އެކަނި ކަމަށް ސިފަކުރައްވައި އަބްދުﷲ ވަހީދު ވިދާޅުވި އެވެ.\nބިލެތްދޫ ދާއިރާގެ މެމްބަރު އަހުމަދު ހަލީމް (ދޮންބިލެތް) ވިދާޅުވީ ބަޖެޓަށް މެމްބަރުން ވާހަކަ ދައްކަވާ އިރު، އެ ފުރުސަތު ދެއްވަން ޖެހޭ ކަމަށެވެ. އޭގެ ރައްދުގައި "ކޮން ބަޖެޓެއްހޭ، މިހާރު ވެސް 32 ބިލިއަން ރުފިޔާގެ ބަޖެޓު ހުސްކޮށްލައިފި" ކަމަށް ޝިޔާމް ވިދާޅުވި އެވެ. އެކަމާ ގުޅިގެން ދޮންބިލެތް ވިދާޅުވީ، އިދިކޮޅު މެމްބަރުން އިހްތިޖާޖް ކުރެއްވުމުގެ ފުރުސަތު ދިނުމަށް މިރޭ މަޖިލިސް ޖަލްސާއެއް ބާއްވަން ޖެހޭ ކަމަށެވެ.\nއެ ހިސާބުން ރިޔާސަތުގައި އިންނެވި ނަޝީދު ވިދާޅުވީ ފަޒުލް އަށް ދެންމެ "ބީއްސާލެވުނީ" ދޮންބިލެތްގެ ގައިކޮޅުގައި ކަމަށާއި އެގޮތަށް ހަދާ ނަމަ، ނުކުންނާނެ ނަތީޖާއަކަށް ވިސްނާލެއްވުމަށެވެ.\nނިޒާމީ މައްސަލައެއްގައި އިހަވަންދޫ ދާއިރާގެ މެމްބަރު މުހައްމަދު ޝިފާއު ވިދާޅުވީ މަޖިލިހުގައި ކާ އެއްޗެހި ޓެސްޓް ކުރަން ޖެހޭ ކަމަށާއި އިދިކޮޅު މެމްބަރުން ސައި ކޮޓަރިން ނުކުމެވަޑައިގަތް ފަހުން "ރަނގަޅަށް ތިބި ކަމަށް" ނުބެލެވޭ ކަމަށެވެ. އޭރު ވެސް "ޔާމީނަށް ކުރާ އަނިޔާ ހުއްޓާލަން" މަޖިލިހުގެ ތަޅުމުގައި ގޮވަމުން ދިޔަ އެވެ. އެ މައްސަލައިގައި ނަޝީދު ވިދާޅުވީ އެއް ޕާޓީއަކުން ބޭނުން ކުރާ ސްލޯގަން އެހެން ޕާޓީއަކުން ބޭނުންކުރުމުން ސިޔާސީ ނިޒާމު "ގަޑުބަޑުވާ" ކަމަށެވެ.\nކަނޑިތީމު ދާއިރާގެ އެމްޑީޕީގެ މެމްބަރު އަބްދުﷲ ޝަހީމް ވިދާޅުވީ މަޖިލިހުގެ ނިޒާމު ގެއްލުވާލަން އިދިކޮޅު މެމްބަރުން ކުރައްވާ މަސައްކަތަކީ ރައްޔިތުންނާ ދެކޮޅަށް ކުރައްވާ މަސައްކަތެއް ކަމަށެވެ.\nހަނިމާދޫ ދާއިރާގެ އެމްޑީޕީގެ މެމްބަރު އަބްދުލްޣަފޫރު މޫސާ ވިދާޅުވީ ޔާމީން ޖަލަށްލީ މަޖިލިހުގެ ރައީސް ނަޝީދު ނޫންކަން އިދިކޮޅު މެމްބަރުންނަށް ސާފުކޮށްދެއްވަން ޖެހޭ ކަމަށެވެ.\nއެކަން ސާފުކޮށް ދެއްވައި ނަޝީދު ވިދާޅުވީ "ޔާމީން ހައްޔަރު ކުރުމާއި ހުކުމް އިއްވުން އެއީ ޝަރުއީ ކޯޓަކުން ހިނގާފައިވާ ކަމެއް" ކަމަށާއި "މި މަޖިލިހުން އެކަމާ ގުޅުމެއް ނެތް" ކަމަށެވެ.\nއިނގުރައިދޫ ދާއިރާގެ އެމްޑީޕީގެ މެމްބަރު ހަސަން އަހުމަދު (ހަސަންޓޭ) ވިދާޅުވި ގޮތުގައި ޔާމީނަށް ހުކުމް ކުރި ދުވަހު، އޭނާ ހުންނެވީ ޕީޕީއެމްގެ ތާއީދު އޮތް ރަށެއްގަ އެވެ. އެ ގަޑީގައި އެ ރަށުގެ އެއްވެސް ރައްޔިތަކު ކަންބޮޑުވެގެން އުޅޭ ތަން ފެނިވަޑައިގެންފައި ނުވާ ކަމަށް އޭނާ ވިދާޅުވި އެވެ.\n"މި ރާއްޖޭގައި ޔާމީން ހައްޔަރުކޮށްގެން ކަންބޮޑުވާ ރައްޔިތަކު ނެތް. މި ތަނުގައި ތިއްބެވި ހަ މެމްބަރުން ފިޔަވައި. އަޅުގަނޑު ﷲ ގަންދީ ހުވާކޮށްފައި މި ދަންނަވަނީ،" ހަސަން ވިދާޅުވި އެވެ.\nހަސަން ވިދާޅުވި ގޮތުގައި ޔާމީން ޖަލަށްލާފައި ހުރީ ސިޔާސީ ގޮތުން އައި ހުކުމެއްގެ ސަބަބަކުން ނޫނެވެ. އޭގެ ރައްދުގައި އިދިކޮޅު މެމްބަރުން ވިދާޅުވީ ޔާމީންގެ މައްޗަށް ކުރީ ސިޔާސީ ހުކުމެއް ކަމަށެވެ.\nއިދިކޮޅު މެމްބަރުން އަޑުގަދަ ކުރެއްވި ނަމަވެސް މަޖިލިހުގެ ޖަލްސާ މެދުކަނޑާނުލައްވައި ނަޝީދު ވަނީ ކުރިއަށް ގެންދަވައިފަ އެވެ. އަދި ވޯޓު ގަޑި ޖެހުމުން އިދިކޮޅު މެމްބަރުން ގޮނޑިތަކުގައި އިށީނދެވަޑައިގެން ވޯޓުގައި ބައިވެރިވެވަޑައިގަތުމަށް ނަޝީދު އެދިވަޑައިގަތެވެ.\nMajilehuga ihthijaaj kuri memberun beyru koffi\nއެކަމަކު އިދިކޮޅު މެމްބަރުން އިހްތިޖާޖް ކުރިއަށް ގެންދެވި އެވެ.\nއިދިކޮޅު ބައެއް މެމްބަރުންގެ ނަން އިއްވީ ވޯޓު ގަޑީގައި ބައެއް މެމްބަރުންގެ ހެޑްސެޓުން އަޑު ނީވޭތީ އާއި މަޖިލިހުގެ ޖަލްސާ ސުލްހަވެރިކަމާ އެކީގައި ކުރިއަށް ގެންދަން ނަޝީދު ބޭނުންފުޅުވުމުންނެވެ.\n"ވަރަށް ދެރަ ގޮތެއް މި ދިމާވަނީ. މެމްބަރުންގެ ހެޑްސެޓަށް އަޑު ނީވޭތީ އަޅުގަނޑު ޖެހޭނީ މެމްބަރުންގެ ނަން އިއްވަން،" ވަރަށް ހަމަޖެހިވަޑައިގެން އިންނަވައި ނަޝީދު ވިދާޅުވި އެވެ.\n"އެންމެ ފުރަތަމަ ބޭރަށް ނުކުމެވަޑައިގަންނަވަން ބޭނުންވާ މެމްބަރު އަތް ހިއްލާލަ ދެއްވުން އެދެން،"\nނަޝީދު އެގޮތަށް ވިދާޅުވި ނަމަވެސް، އެއްވެސް ބޭފުޅަކު އެގޮތަށް އަމަލު ނުކުރެއްވި އެވެ. އެންމެ ފަހުން ނަޝީދު ވަނީ ބައެއް މެމްބަރުންގެ ނަން އިއްވަވައި މަޖިލިހުގެ ތަޅުމުން ނެރެފަ އެވެ.\nއިތުރު ލިޔުންތައް ރައީސް މުހައްމަދު ނަޝީދު ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން ޕީޕީއެމް ރައީސް އަބްދުﷲ ޔާމީން މެމްބަރު އަހުމަދު ޝިޔާމް (ނައިފަރު)


Jeddah in Male ah: Dhamu namaadhuge dhua aai maana\nޖިއްދާއިން މާލެއަށް: ދަމުނަމާދުގެ ދުޢާ އާއި މާނަ\nތިރީގައި ބަޔާންވެގެން އެވަނީ ރަމަޟާން މަހުގެ ފަހު ދިހައިގެ ދަމު ނަމާދުގެ ވިތުރީގައި އިސްލާމީ މަރުކަޒުގައި ވޭތުވެ ދިޔަ އަހަރުތަކުގައި އަޅުގަނޑު ކިޔަމުން އައި ދުޢާއާއި އޭގެ ދިވެހި މާނަ އެވެ. އެ ދުޢާތަކުގެ ތެރޭގައި ވަނީ ކީރިތި ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތުން ޘާބިތުވާ ދުޢާތަކެވެ. ވަރަށް ގިނަ އަޚުންނާއި އުޚުތުން އެދިވަޑައިގަންނަވާތީ މި ދުޢާތައް މާނައާ އެކު ޙިއްސާކޮށްލުމަކީ ލިބޭ އުފަލެކެވެ. ތިޔަ ބޭފުޅުންގެ ހެޔޮ ދުޢާއަށް އެދެމެވެ.\nاَللَّهُمَّ لَكَ الْحَمْدُ أَنْتَ قَيِّمُ السَّمَوَاتِ وَاْلأَرْضِ وَمَنْ فِيهِنَّ وَلَكَ الْحَمْدُ لَكَ مُلْكُ السَّمَوَاتِ وَاْلأَرْضِ وَمَنْ فِيهِنَّ وَلَكَ الْحَمْدُ أَنْتَ نُورُ السَّمَوَاتِ وَاْلأَرْضِ وَمَنْ فِيهِنَّ وَلَكَ الْحَمْدُ أَنْتَ مَلِكُ السَّمَوَاتِ وَاْلأَرْضِ وَلَكَ الْحَمْدُ أَنْتَ الْحَقُّ وَوَعْدُكَ الْحَقُّ وَلِقَاؤُكَ حَقٌّ وَقَوْلُكَ حَقٌّ وَالْجَنَّةُ حَقٌّ وَالنَّارُ حَقٌّ وَالنَّبِيُّونَ حَقٌّ وَمُحَمَّدٌ صَلَّى اللَّهُ عَلَيْهِ وَسَلَّمَ حَقٌّ وَالسَّاعَةُ حَقٌّ\nމާނައީ: اَللَّهُمَّ ހައްދަވާ ބޮޑު ކުރެއްވި ރަސްކަލާކޮ! ތިޔައިލާހަށް ގިނަގުނަ ޙަމްދާއި ސަނާ ދަންނަވަމެވެ. ތިޔައީ އުޑުތަކާއި ބިމާއި އެތަންތާނގައިވާހާ މަޚްލޫޤުން އުފައްދަވައި، ގެންގުޅުއްވައި، ބަލަހައްޓަވާ އިލާހެވެ. ތިޔައިލާހަށް ގިނަގުނަ ޙަމްދާއި ސަނާ ދަންނަވަމެވެ. އުޑުތަކާއި ބިމާއި އެތަންތާނގައިވާހާ މަޚްލޫޤުން މިލްކުވެ ވޮޑިގެންވަނީ ތިޔައިލާހަށެވެ. ތިޔައިލާހަށް ގިނަގުނަ ޙަމްދާއި ސަނާ ދަންނަވަމެވެ. އުޑުތަކާއި ބިމާއި އެތަންތާނގައިވާހާ މަޚްލޫޤުންނަށް ހިދާޔަތުގެ ނޫރުން ނޫރުދެއްވައި މަގުދަކަވަނީ ތިޔައިލާހެވެ. ތިޔައިލާހަށް ގިނަގުނަ ޙަމްދާއި ސަނާ ދަންނަވަމެވެ. އުޑުތަކާއި ބިމާއި އެތަންތާނގައިވާހާ މަޚްލޫޤުންގެ ވެރިފަރާތަކީ ތިޔައިލާހެވެ. ތިޔައިލާހަށް ގިނަގުނަ ޙަމްދާއި ސަނާ ދަންނަވަމެވެ. ތިޔައީ ޙައްޤުއިލާހެވެ. ތިޔައިލާހުގެ ވަޢުދާއި ޢަހްދަކީ ޙައްޤު ތެދުބަސްފުޅެވެ. ތިޔައިލާހުގެ ޙަޟުރަތަށް ގޮސް ތިޔައިލާހާ ކުއްތަންވުމަކީ ޙައްޤުތެދުކަމެކެވެ. ތިޔައިލާހުގެ ވަޙީބަސްފުޅުތަކަކީ ތެދުބަސްފުޅެވެ. ސުވަރުގެއަކީ ތެދު އެއްޗެކެވެ. ނަރަކައަކީ ޙައްޤު ތެދު އެއްޗެކެވެ. އެންމެހާ ނަބިއްޔުންނީ ތެދުބޭކަލުންނެވެ. މުޙައްމަދު ޞައްލަﷲ ޢަލައިހި ވަސައްލަމަ އަކީ ތެދުބޭކަލެކެވެ. ޤިޔާމަތް ދުވަހަކީ ޙައްޤުތެދު ދުވަހެކެވެ.\nاللَّهُمَّ لَكَ أَسْلَمْناَ، وَبِكَ آمَناَّ، وَعَلَيْكَ تَوَكَّلْناَ، وَإِلَيْكَ أَنَبْناَ، وَبِكَ خَاصَمْناَ، وَإِلَيْكَ حَاكَمْناَ، فَاغْفِرْ لَناَ مَا قَدَّمْناَ وَمَا أَخَّرْناَ، وَمَا أَسْرَرْناَ وَمَا أَعْلَناَّ، أَنْتَ الْمُقَدِّمُ وَأَنْتَ الْمُؤَخِّرُ لاَ إِلَهَ إِلاَّ أَنْتَ وَلاَ حَوْلَ وَلاَ قُوَّةَ إِلاَّ بِاللَّهِ وَأَنْتَ عَلَى كُلِّ شَيْءٍ قَدِيرٌ.\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! ތިޔައިލާހުގެ އަމުރުފުޅުތަކާއި ނަހީތަކަށް އަޅަމެން ކިޔަމަންވެ ތަބާވަމެވެ. ތިޔައިލާހުގެ އަމުރުފުޅުތަކާއި ނަހީތައް ތެދުކޮށް ޤަބޫލުކުރަމެވެ. އަޅަމެންގެ އެންމެހައި ކަންތަކެއް ތިޔައިލާހުގެ ޙަޟުރަތާ ޙަވާލުކޮށް ތިޔައިލާހަށް ވަކީލު ކުރަމެވެ. ތިޔައިލާހުގެ ޙަޟުރަތުގައި އަޅަމެންގެ ދިރިއުޅުމުގެ ކަންތަކުގައި ތަދްބީރު ކުރެއްވުމަށް އެދިދަންނަވަމެވެ. އަޅަމެންގެ އެންމެހައި ކަންތަކެއް ހިންގަވައި ތަޤްދީރު ކުރެއްވުމަށް އެދިދަންނަވަނީ ވެސް ތިޔައިލާހުގެ ޙަޟުރަތުގައެވެ. ފަހެ އަޅަމެންގެ ފާފަ ފުއްސަވާނދޭވެ. އަޅަމެން އިހުގައި ކޮށްފައިވާ ފާފަތައް ވިއަސް، ފަހުގައި ކުރާނެ ފާފަތައް ކަމުގައިވިއަސް، ސިއްރުން ކުރެވޭ ފާފަތައް ކަމުގައިވިއަސް، ފާޅުގައިކުރެވޭ ފާފަތައް ކަމުގައި ވިއަސް އެވެ. ތިޔައީ އެންމެ އިސްވެ ވޮޑިގެންވާ ފަރާތެވެ. އަދި އެންމެ ފަސްވެ ވޮޑިގެންވާ، އަބަދަށް ދެމިވޮޑިގެންވާ ފަރާތެވެ. ތިޔައިލާހު ފިޔަވައި ޙައްޤުވެގެން އަޅުކަމެއްވެވޭ އިލާހަކު ނުވެއެވެ. ހުރިހާ އާރަކާއި ބާރެއްވަނީ ﷲ އަށް މިލްކުވެ ވޮޑިގެންނެވެ. ތިޔައީ ހުރިހާ އެއްޗެއްގެ މައްޗަށް ކުޅަދުންވަންތަވެ ވޮޑިގެންވާ އިލާހެވެ.\nاَللَّـهُمَّ اهْـدِنَا فِيمَنْ هَـدَيتَ، وَعَافِـنَا فِيمـَنْ عَافَـيْتَ، وَتَوَلَّنَا فِيْمَنْ تَوَلَّيتَ، وَبَارِكْ لَنَا فِيمَا أَعْطَيْتَ، وَقِـنَا شَـرَّ مَا قَضَيتَ، إِنَّكَ تَقْضِي وَلاَ يـُقْضَى عَلَيكَ، إِنَّهُ لاَ يَذِلُّ مَنْ وَالَيتَ، وَلاَ يَعِـِـزُّ مَنْ عَادَيْتَ، تَبَارَكْتَ رَبَّنَا وَتَعَـالَيتَ، لَكَ الْحَمْدُ عَلَى مَا قَـضَيتَ، وَلَكَ الشُّكْرُ عَلى مَا أَعْـطَيتَ، نَسْتَغْـفِـُركَ اللَّـهُمَّ مِنْ جَمِيْعِ الذُّنُوبِ وَالْخَطَـايَا وَنَتُوبُ إِلَيْكَ.\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! ތިޔަ އިލާހު ތެދުމަގު ދެއްކެވި މީހުންގެ ތެރޭގައި އަޅަމެންނަށް ތެދުމަގު ދައްކަވައިފާނދޭވެ! އަދި ތިޔަ އިލާހު ސަލާމަތުން ލެހެއްޓެވި މީހުންގެ ތެރޭގައި، އަޅަމެން ސަލާމަތުން ލަހައްޓަވާނދޭވެ! އަދި ތިޔަ އިލާހު އެހީތެރިވެ ވޮޑިގަތް މީހުންގެ ތެރޭގައި އަޅަމެންނަށް އެހީތެރިވެ ވޮޑިގަންނަވާނދޭވެ. އަދި ތިޔަ އިލާހު އަޅަމެންނަށްދެއްވި ތަކެތީގައި ބަރަކާތް ލައްވައިފާނދޭވެ. އަދި ތިޔަ އިލާހު މިންވަރުކުރައްވާފައިވާ ނުބައި ގޮތްތަކުން އަޅަމެން ދިންނަވާނދޭވެ! ފަހެ ހަމަކަށަވަރުން މިންވަރުކުރައްވަނީ ތިޔަ އިލާހެވެ. ތިޔަ އިލާހުގެ ޙުކުމްފުޅުގެ މައްޗަށް އެކަކަށް ވެސް މިންވަރު ނުކުރެވޭ ހުއްޓެވެ. އަދި ހަމަކަށަވަރުން ތިޔަ އިލާހު އެހީތެރިވެ ވޮޑިގެންފި މީހަކު ނިކަމެތިވެގެން ނުދާ ހުއްޓެވެ. އަދި ތިޔަ އިލާހު ނިކަމެތި ކުރައްވަން އިރާދަކުރެއްވި މީހަކު ޢިއްޒަތްތެރި ނުވާ ހުއްޓެވެ. އަޅަމެންގެ ވެރި ރަސްކަލާކޮ! ތިޔަ އިލާހުގެ މަތިވެރި ކަމާއި ހުސްޠާހިރުވަންތަ ކަމާއެވެ. ފަހެ، ތިޔަ އިލާހު މިންވަރުކުރައްވާފައިވާ ގޮތަކާމެދު، ތިޔަ އިލާހުގެ ޙަޟްރަތަށް ޙަމްދުސަނާ ހުއްޓެވެ. އަދި ތިޔައިލާހުގެ ދެއްވި ރޯދިބަރަކާތްތަކަށް ގިނަގުނަ ޝުކުރު ދަންނަވަމެވެ. އަޅަމެންގެ ވެރި ރަސްކަލާކޮ! އަޅަމެންގެ އެންމެހައި ފާފަތަކާއި ކުށްތައް ފުއްސަވާނދޭވެ. ތިޔަ އިލާހުގެ ޙަޟްރަތަށް އަޅަމެން ތައުބާވެ، ފުއްސަވައިދެއްވުމަށް ދަންނަވަމެވެ.\nاَللَّهُمَّ أَقْسِمْ لَنَا مِنْ خَشْيَتِكَ مَا تَحُوْلُ بِهِ بَيْنَنَا وَبَينَ مَعْـصِيَتَكَ، وَمِنْ طَاعَـتِكَ مَا تُبَلِّـغُــنَا بِهِ جَنَّتَـكَ، وَمِنَ الْيَقِـيْنِ مَا تُهَـوِّنُ بِهِ عَـلَينَا مَصَائِبَ الدُّنْيَا، وَمَتِّـعْـنَا اللَّهُمَّ بِأَسْمَاعِـنَا وَأَبْصَارِنَا وَقُـوَّاتِـنَا مَا أَبْقَـيتَنَا، وَاجْعَـلْهُ الوَارِثَ مِنَّـا وَاجْعَـلْ ثَأْرَنَا عَلَى مَنْ ظَلَمَنَا، وَانْصُرْنَا عَلَى مَنْ عَادَانَا، وَلاَ تَجْعَـلْ مُصِيبَـتَـنَا فِي دِيـنِنَا، وَلاَ تَجْعَـلِ الدُّنْيَا أَكْبَرَ هَـمِّنَا، وَلاَ مَبْلَغَ عِلْمِنَا، وَلاَ إِلىَ النَّارِ مَصِيرَنَا، وَاجْعَـلِ الْجَنَّةَ هِيَ دَارَنَا، وَلاَ تُسَلِّطُ عَـلَيْنَا بِذُنُوبِـنَا مَن لاَّيَخَافُـكَ فِينَا وَلاَ يَرْحَمُـنَا\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! އަޅަމެންނާއި ތިޔަ އިލާހު މަނާކުރައްވާފައިވާ އުރެދުންތަކާ ދެމެދު ފަރުދާއެއް ކަމުގައި އަޅަމެންގެ ހިތްތަކުގައި ތިޔަ އިލާހަށް ބިރުވެތިކަން ލައްވާނދޭވެ! އަދި ތިޔަ އިލާހަށް ކިޔަމަންތެރި ވުމަކީ އެކަމުގެ ޒަރިއްޔާއިން ތިޔަ އިލާހުގެ ސުވަރުގެ އަޅަމެނަށް ނަސީބުކުރަށްވާ ކަމެއް ކަމުގައި ލައްވާނދޭވެ! އަދި ދުނިޔޭގައި އަޅަމެންގެ މައްޗަށް ފާވަމުންދާ މުޞީބާތަކީ ތިޔަ އިލާހުގެ ކުޅަދުންވަންތަ ކަމުން، ތަޤްދީރުގައި ނިޔާ ކުރެވިގެންވާ ކަމެއް ކަމާމެދު އީމާންވެ ހިތުގައި ޔަޤީންކަން ލަހައްޓަވާނދޭވެ! އަޅަމެންގެ ވެރި ރަސްކަލާކޮ! އަޅަމެން ދިރިދެމި ތިބިހާ ހިނދަކު އަޅަމެންގެ އިވުމާއި ފެނުމާއި ހަށިގަނޑުގެ ހަކަތަ ލަހައްޓަވައި އެހިއްސުތަކުން ތިޔައިލާހަށް ކިޔަމަންތެރި ކަމާއެކު ފައިދާ ލިބޭގެ ގޮތް ލައްވާނދޭވެ! އަދި އަޅަމެން މަރުވަންދެން ޞައްޙަ ސަލާމަތުން އެތަކެތި ލަހައްޓަވާނދޭވެ! އަޅަމެންގެ މައްޗަށް އަނިޔާވެރިވީ ބައެއްގެ ފަރާތުން ބަދަލު ހިފުމުގެ އެދުން އަޅަމެންގެ ކިބައިގައި ނުލައްވާނދޭވެ! އަޅަމެންގެ ތެރޭން އަޅަމެންގެ ދީނަށް ޙުރުމަތްތެރިކޮށް ނުހިތާ މީހުންނާހެދި އަޅަމެންނަށް މުޞީބާތެއް ނުޖައްސަވާނދޭވެ! އަދި ދުނިޔޭގެ މުދަލާއި ޖާހަކީ އަޅަމެންގެ އެންމެ ބޮޑު މަޤްޞަދު ކަމުގައްޔާއި އަޅަމެން ނަރަކައަށް ދާންޖެހޭ ސަބަބެއް ކަމުގައްޔާއި އަޅަމެންގެ ޢިލްމާއި ފިކުރުގެ އިންތިހާ ކަމުގައި ނުލައްވާނދޭވެ! ސުވަރުގެ އަކީ އަޅަމެންގެ ގޯތި ކަމުގައި ލައްވާނދޭވެ! އަޅަމެންނަށް ކުރެވޭ ފާފަޔާ ހުރެ، ތިޔަ އިލާހަށް ބިރުވެތިނުވާ، އަޅަމެންނަށް އޯގާތެރިވުމެއް ނެތް ވެރިން އަޅަމެންގެ މައްޗަށް ފާނުކުރައްވާނދޭވެ!\nاللَّهُمَّ أَصْلِحْ لَنَا دِينَنَا الَّذِي هُوَ عِصْمَةُ أَمْرِنَا وَأَصْلِحْ لَنَا دُنْيَانَا الَّتِي فِيهَا مَعَاشُنَا وَأَصْلِحْ لَنَا آخِرَتَنَا الَّتِي فِيهَا مَعَادُنَا وَاجْعَلِ الْحَيَاةَ زِيَادَةً لَنَا فِي كُلِّ خَيْرٍ وَاجْعَلِ الْمَوْتَ رَاحَةً لَنَا مِنْ كُلِّ شَرٍّ\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! އަޅަމެންގެ ދެދުނިޔޭގެ އަބުރާއި ކަރާމާތުގެ ގޮތުގައި ތިޔައިލާހު ލައްވާފައިވާ އިސްލާމް ދީން އަޅަމެންނަށްޓަކައި ލުއި ފަސޭހަ ކުރައްވާނދޭވެ! އަދި އަޅަމެން ދިރިއުޅެމުން މިދާ ދުނިޔެއިން އަޅަމެންނަށް އުފަލާއި ހަމަޖެހުން ދެއްވާނދޭވެ! އަދި އަޅަމެން ދާންއޮތް އުޚްރަވީ ދުނިޔެ ވެސް އަޅަމެންނަށް ހިތްހަމަޖެހޭ ތަނެއްގެ ގޮތުގައި ލައްވާނދޭވެ! އަދި ދިމާވާ ކޮންމެ ހެއުކަމެއް ކުރުމަށް ތައުފީޤު ދެއްވައި، އަޅަމެންގެ ދިރިއުޅުން އިތުރު ކުރައްވާނދޭވެ! އަދި ފާފައާއި ގެއްލުންދެނިވި ނުބައި ކަމާ ދިމާވެއްޖެނަމަ އެއަށްވުރެން މަރު ހެއުއެއްޗެއް ކަމުގައި ލައްވާނދޭވެ!\nاَللَّهُمَّ إِنَّا نَسْأَلـُكَ فِعْـلَ الْخَيْرَاتِ، وَتَرْكَ الْمُنْكَرَاتِ، وَحُبَّ الْمَسَاكِينِ، وَأَنْ تَغْـفِـرَ لَنَا وَتَرْحَمَنَا وَتَتُوبَ عَلَيْنَا، وَإِذَا أَرَدتَّ بِقَـوْمٍ فِـتْنَةً فَـتَوَفَّـنَا غَـيْرَ مَفْـتُونِينَ، وَنَسْأَلُكَ حُبَّـكَ، وَحُبَّ مَنْ يُحِـبُّكَ، وَحُبَّ عَـمَلٍ يُقَـرِّبُنَا إِلَى حُـبِّـِك، يَا رَبَّ الْعَــالَمِـينَ .\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! އަޅަމެންނަށް ހެއު ކަންތައް ކުރުމަށާއި މުންކަރާތްތަކުން ދުރުހެލިވުމަށާއި ނިކަމެތިންގެ ފަރާތުން ރުހުމާއި ލޯބި ލިބުމުގެ ތައުފީޤު ދެއްވުން އެދި ތިޔަ އިލާހުގެ ޙަޟުރަތުގައި ދަންނަވަމެވެ. އަދި އަޅަމެންގެ ފާފަ ފުއްސެވުމާއި އަޅަމެންނަށް އޯގާތެރިވެ ވޮޑިގަތުމާއި އަޅަމެންގެ ތައުބާ ޤަބޫލުކުރެއްވުން އެދިވެސް ދަންނަވެމެވެ. ބަޔަކަށް މުޞީބާތެއް ޖައްސަވަން އިބަ ރަސްކަލާނގެ އެދިވޮޑިގަންނަވާނަމަ، އެފިތުނައިގައި އަޅަމެން ނުޖައްސަވާ އަޅަމެން މަރުގަންނަވާނދޭވެ! އަދި އަޅަމެން ތިޔަ އިލާހުގެ ލޯތްބާއި ތިޔަ އިލާހު ދެކެ ލޯބިވާ މީހުންގެ ލޯތްބާއި ރުހުމާއި ތިޔަ އިލާހުގެ ލޮބުވެތިކަން ލިބުމުގައި ތިޔަ އިލާހުގެ ޙަޟުރަތަށް ކުއްތަން ވެވޭފަދަ ޢަމަލުތަކަށް ރުހި އެކަންކަން ކުރުމުގެ ތައުފީޤު އަޅަމެނަށް ދެއްވާނދޭވެ!\nاَللَّهُمَّ اغْـفِـرْ لَنَا .. وَارْحَمْـنَا .. وَأَعْـتِـقْ رِقَابَنَـا مِنَ النَّـارِ .\nاَللَّهُمَّ اغْـفِـرْ لَنَا .. وَارْحَمْـنَا .. وَأَعْـتِـقْ رِقَابَنَـا مِنَ النَّـارِ\nاَللَّهُمَّ اغْـفِـرْ لَنَا .. وَارْحَمْـنَا .. وَأَعْـتِـقْ رِقَابَنَـا مِنَ النَّـارِ.\nއަޅަމެންގެ ވެރި ރަސްކަލާކޮ! އަޅަމެންގެ ފާފަ ފުއްސަވާނދޭވެ! އަދި އަޅަމެންނަށް އޯގާތެރިވެ ވޮޑިގަންނަވާނދޭވެ! އަޅަމެން ނަރަކައިން ސަލާމަތް ކުރައްވާނދޭވެ!\nاللَّهُمَّ إِنَّا نَسْأَلُكَ بِكُلِّ اسْمٍ هُوَ لَكَ سَمَّيْتَ بِهِ نَفْسَكَ أَوْ عَلَّمْتَهُ أَحَدًا مِنْ خَلْقِكَ أَوْ أَنْزَلْتَهُ فِي كِتَابِكَ أَوْ اسْتَأْثَرْتَ بِهِ فِي عِلْمِ الْغَيْبِ عِنْدَكَ أَنْ تَجْعَلَ الْقُرْآنَ الْعَظِيمَ رَبِيعَ قَلْبِنَا وَنُورَ صُدُورِنَا وَجِلاَءَ أَحْزَانِنَا وَذَهَابَ هُمُومِنَا وَغُمُومِنَا وَسَائِقُنَا وَدَلِيلُنَا إِلَيْكَ، وَإِلَى جَنَّاتِ النَّعِيمِ. اَللَّهُمَّ ذَكِّرْنَا مِنْهُ مَا نَسِينَا، وَعَلِّمْنَا مِنْهُ مَا جَهِلْنَا، وَارْزُقْنَا تِلاَوَتَهُ آنَاءَ اللَّيْلِ وَأَطْرَافَ النَّهَارِ عَلَى الْوَجْهِ الَّذِي يُرْضِيكَ عَنَّا.\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! ތިޔަ އިލާހުގެ އެންމެހައި އިސްމުފުޅުތަކުގެ ބަރަކާތުން އަޅަމެން އެދެމެވެ. އެނަންފުޅަކީ ތިޔަ އިލާހުގެ ޒާތުފުޅަށް ދެއްވި ނަންފުޅެއް ކަމުގައި ވިއަސް އެވެ. ނުވަތަ ތިޔަ އިލާހުގެ މަޚްލޫޤަކަށް އުނގަންނަވައި ދެއްވާފައި އޮތް ނަންފުޅެއް ކަމުގައި ވިއަސްއެވެ. ނުވަތަ ތިޔަ އިލާހުގެ ކަލާމްފުޅުގައި ބާވައިލައްވާފައި އޮތް ނަންފުޅެއް ކަމުގައި ވިއަސް އެވެ. ނުވަތަ ތިޔަ އިލާހުގެ ޢިލްމުގައި ސިއްރުކުރައްވާފައިވާ ނަންފުޅެއް ކަމުގައި ވިއަސްއެވެ. ކީރިތި ޤުރުއާނަކީ އަޅަމެންގެ ހިތްތަކުގެ ހަމަޖެހުންކަމުގައްޔާއި ހިތްތަކުގެ ނޫރުކަމުގައްޔާއި އަޅަމެންގެ ހިތާމަތަކުގެ މޮޅިވެރިކަމާއި އުދާސްތައް ފިއްލެވުމުގެ ސަބަބެއް ކަމުގައްޔާއި ތިޔަ އިލާހުގެ ޙަޟްރަތަށް އަޅަމެން ކުއްތަންވުމުގައި މަގުދައްކައިދެނިވި ފަރާތެއް ކަމުގައްޔާއި އެހީތެރިއެއްކަމުގައި ލައްވާނދޭވެ! އަދި އަޅަމެން ޤުރުއާނުގެ ޛަރީޢާއިން ސުވަރުގެ ވައްދަވާނދޭވެ! اَللَّهُمَّ ހައްދަވާ ބޮޑު ކުރެއްވި ރަސްކަލާކޮ! ޤުރުއާނުން އަޅަމެނަށް ހަނދުމަ ނެތިފައި ހުރި ތަކެތި ހިތަށް ގެންނަވައި ހަނދުމަކޮށް ދެއްވާނދޭވެ! އަދި އަޅަމެންނަށް އެއިން ނޭގި ހުރި ތަކެތި އުނގަންނަވައި ދެއްވާނދޭވެ! އަދި ތިޔަ އިލާހު ރުހި ވޮޑިގަންނަވާ ގޮތް މަތީ، ރޭގަނޑާއި ދުވާލުގެ އެކި ގަޑިގަޑީގައި އަޅަށް ޤުރުއާން ކިޔެވުމުގެ ތައުފީޤު ދެއްވާނދޭވެ!\nاللَّهُمَّ إِنَّا نَعُوذُ بِكَ مِنْ جَهْدِ الْبَلاَءِ وَدَرَكِ الشَّقَاءِ وَسُوءِ الْقَضَاءِ وَشَمَاتَةِ اْلأَعْدَاءِ\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! ނުއުފުލޭވަރުގެ ބުރަ ތަކްލީފުތަކާއި މުޞީބާތްތަކުންނާއި ދެދުނިޔޭން އަބާއްޖަވެރިކަން ކުރިމަތިވުމުންނާއި ފުރާނައާއި ޢާއިލާއާއި ދަރިންނާއި މުދަލަށް ގެއްލުން ވުމުންނާއި ޢަދާވާތްތެރިންނަށް ޢަދާވާތްތެރިންގެ ފަރާތުން ކުރިމަތިވާ އުނދަގޫތަކުން އަޅަމެން ސަލާމަތްވުން އެދި ތިޔަ އިލާހުގެ ޙަޟުރަތުގައި ދަންނަވަމެވެ.\nاللَّهُمَّ هَوِّنْ عَلَيْنَا سَكَرَاتِ الْمَوْتِ، وَارْزُقْنَا قَبْلَ الْمَوْتِ تَوْبَةً، وَعِنْدَ الْمَوْتِ شَهَادَةً، وَبَعْدَ الْمَوْتِ جَنَّةً وَنَعِيماً، بِرَحْمَتِكَ يَا أَرْحَمَ الرَّاحِمِينَ\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! މަރުގެ ސަކަރާތުގެ ވަގުތު އަޅަމެނަށް ލުއިގޮތް ދައްކަވާނދޭވެ! އަދި މަރުވުމުގެ ކުރިން ތައުބާވުމުގެ ނަޞީބު ދެއްވައި، މަރުގެންނެވޭ ވަގުތު ޝަހާދަތުގެ ދެކަލިމަ ދޫމައްޗަށް ގެނައުމާއި މަރުވުމަށް އަޅަމެންނަށް ތިޔަ އިލާހުގެ ނިޢުމަތުގެ ގޯތި، ސުވަރުގެ ދެއްވުމުގެ ހެއު ނަޞީބު ލައްވާނދޭވެ! އޭ އެންމެ ބޮޑަށް އޯގާވަންތަ ރަސްކަލާނގެއެވެ!\nاللَّهُمَّ احْفَظِ الْمَسْجِدَ اْلأَقْصَى مِنَ اليَهُودِ الْغَاصِبِينَ، وَارْزُقْنَا اللَّهُمَّ فِيهِ صَلاَةً قَبْلَ الْمَمَاتِ، بِرَحْمَتِكَ يَا أَرْحَمَ الرَّاحِمِينَ\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! ގަދަކަމުން މަސްޖިދުލް އަޤްޞާގެ ފޭރިގެންފައިވާ ޔަހޫދީންގެ ކިބައިން އެމިސްކިތް ސަލާމަތް ކުރައްވާނދޭވެ! އަދި ތިޔަ އިލާހުގެ ރަޙްމަތާއި އޯގާތެރި ކަމާއެކު، އަޅަމެން މަރުގެންނެވުމުގެ ކުރިން އެމިސްކިތަށް ޒިޔާރަތްކޮށް އެތާނގައި ނަމާދެއް ކުރުމުގެ މަގު ފަހި ކުރައްވާނދޭވެ! އޭ އެންމެ ބޮޑަށް އޯގާވަންތަ ރަސްކަލާނގެއެވެ!\nاَللَّهُمَّ أَعِزَّ اْلإِسْلاَمَ وَالْمُسْلِمِينَ، وَانْصُرِ اْلإِسْلاَمَ وَالْمُسْلِمِينَ، وَانْصُرْ إِخْوَانَنَا الْمُجَاهِدِينَ فِي كُلِّ مَكَانٍ. اَللَّهُمَّ سَدِّدْ رَمْيَهُمْ، وَافْتَحْ لَهُمْ فَتْحاً مُبِيناً، وَانْصُرْهُمْ نَصْراً عَزِيزاً، وَاجْعَلْ لَهُمْ قُوَّةً تُرْهِبُ بِهَا عَدُوَّكَ وَعَدُوَّهُمْ يَا أَرْحَمَ الرَّاحِمِينَ\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! އިސްލާމް ދީނަށާއި މުސްލިމުންނަށް ގަދަކަން ދެއްވައި އެއުރެންނަށް ނަޞްރު ދެއްވާނދޭވެ! އަދި އަޅަމެންގެ އަޚުން ކަމުގައިވާ މުޖާހިދުންނަށް އެންމެހައި ކަންކޮޅުތަކުގައި ކާމިޔާބު ދެއްވާނދޭވެ! اَللَّهُمَّ ހައްދަވާ ބޮޑު ކުރެއްވި ރަސްކަލާކޮ! އެއުރެންގެ ހަތިޔާރުތައް ސީދާ ކުރައްވާނދޭވެ! އަދި އެއުރެންނަށް ޞުލްޙަވެރި ފަތަޙައެއް ދެއްވައި، ބޮޑުވެގެންވާ ނަޞްރެއް ދެއްވާނދޭވެ! އަދި އެއުރެންގެ ޢަދާވާތްތެރިންނާއި ތިޔައިލާހުގެ ޢަދާވާތްތެރިން ޖެހިލުންވެ، ހިތްގުޑާވަރުގެ ބާރެއް އެއުރެންނަށް ދެއްވާނދޭވެ! އޭ އެންމެ ބޮޑަށް އޯގާވަންތަ އިލާހެވެ.\nاللَّهُمَّ أَصْلِحْ جَمِيعَ وُلاَةَ الْمُسْلِمِينَ، اللَّهُمَّ اجْعَلْهُمْ رَحْمَةً عَلَى شُعُوبِهِمْ وَرَعَايَاهُمْ، وَوَفِّقْ إِمَامَنَا وَوَلِيِّ أَمْرِنَا إِلَى كُلِّ مَا تُحِبُّهُ وَتَرْضَاهُ، هَيِّئًا لَهُ قَوْلاً سَدِيداً، وَعَمَلاً رَشِيداً، وَالْبَطَانَةَ الصَّالِحَةَ النَّاصِحَةَ الَّتِي تُعِينُهُ عَلَى الْخَيْرِ وَتَدُلُّهُ عَلَيْهِ.\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! އިސްލާމީ ދުނިޔޭގެ ވެރިން އިޞްލާޙުކުރައްވާނދޭވެ! اَللَّهُمَّ ހައްދަވާ ބޮޑު ކުރެއްވި ރަސްކަލާކޮ! އަދި އެމީހުންގެ ހިތްތަކުގައި އެމީހުންގެ މުވާޠިނުންނާއި ރައްޔިތުންގެ މައްޗަށް އޯގާތެރިކަން ލައްވާނދޭވެ! އަދި އަޅަމެންގެ ވެރިޔާއަށާއި ނައިބަށް ތިޔަ އިލާހު ރުހިވޮޑިގެންނަވާ ގޮތުގެ މަތީން އުޅުމަށާއި ހެއު ބަސް ބުނުމާއި ތެދުމަގަށް ޢަމަލު ކުރުމުގެ ތައުފީޤު ދެއްވާނދޭވެ! އަދި އެއުރެންގެ ބައިވެރިންނާއި އެކުވެރިންގެ ގޮތުގައި އެއުރެންނަށް ހެއުގޮތް އަންގައިދޭނެ ޞާލިޙުންތަކެއް ލައްވާނދޭވެ!\nاللَّهُمَّ اهْدِ شَبَابَ أُمَّةِ مُحَمَّدٍ أَجْمَعِين، اَللَّهُمَّ حَبِّبْ إِلَيْهِمُ اْلإِيمَانَ، وَزَيِّنْهُ فِي قُلُوبِهِمْ، وَكَرِّهْ إِلَيْهِمُ الْكُفْرَ وَالْفُسُوقَ وَالْعِصْيَانَ، وَاجْعَلْنَا وَإِيَّاهُمْ مِنَ الرَّاشِدِينَ.\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! މުޙައްމަދުގެފާނުންގެ އުއްމަތުގެ ޒުވާނުންނަށް ތެދުމަގު ދައްކަވާނދޭވެ! އަދި އެމީހުންގެ ހިތްތަކުގައި އީމާންކަމުގެ ލޯބި ޖައްސަވައި، އެއިން އެމީހުންގެ ހިތްތައް ޒީނަތްތެރި ކުރައްވާނދޭވެ! އަދި އެމީހުންގެ ގާތުގައި ކުފުރުވެރިކަމާއި ފާސިޤުކަމާއި އުރެދުމަކީ ނުރުހޭ ކަންތައް ކަމުގައި ލައްވައި އެއުރެން އެންމެންނަށް ތެދުމަގު ދައްކަވާނދޭވެ!\nاللَّهُمَّ اغْفِرْ لَنَا، وَلِوَالِدِينَا، وَلِجَمِيعِ أَقَارِبِنَا، اللَّهُمَّ اغْفِرْ لَهُمْ وَارْحَمْهُمْ ، وَاكْتُبْ لَهُمُ التَّوْفِيقَ، وَيَسِّرْ أُمُورَهُمْ.\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! އަޅަމެންނަށާއި އަޅަމެންގެ މައިބަފައިންނަށާއި އަޅަމެންގެ އެންމެހައި ގާތްތިމާގެ މީހުންނަށް ފާފަ ފުއްސަވާނދޭވެ! اَللَّهُمَّ ހައްދަވާ ބޮޑު ކުރެއްވި ރަސްކަލާކޮ! އެއުރެންނަށް ފުއްސަވައި އެއުރެންނަށް އޯގާތެރިވެ ވޮޑިގަންނަވާނދޭވެ! އަދި އެއުރެންގެ ދުނެޔެވީ ކަންކަމުގައި މަގުފަހިކޮށް ދެއްވައި އެއުރެންނަށްޓަކައި ތިޔައިލާހުގެ ރަޙްމަތް ކަނޑައަޅުއްވާނދޭވެ!\nاللَّهُمَّ اغْفِرْ لِجَمِيعِ مَوْتَى الْمُسْلِمِينَ، اللَّهُمَّ اغْفِرْ لَهُمْ وَارْحَمْهُمْ وَعَافِهِمْ وَاعْفُ عَنْهُمْ وَأَكْرِمْ نُزُلَهُمْ وَوَسِّعْ مُدْخَلَهُمْ وَاغْسِلْهُمْ بِالْمَاءِ وَالثَّلْجِ وَالْبَرَدِ وَنَقِّهِمْ مِنَ الذُّنُوبِ وَالْخَطَايَا كَمَا نَقَّيْتَ الثَّوْبَ اْلأَبْيَضَ مِنَ الدَّنَسِ وَأَبْدِلْهُمْ دَارًا خَيْرًا مِنْ دَارِهِمْ وَأَهْلاً خَيْرًا مِنْ أَهْلِهِمْ وَزَوْجًا خَيْرًا مِنْ زَوْجِهِمْ وَأَدْخِلْهُمُ الْجَنَّةَ وَأَعِذْهُمْ مِنْ عَذَابِ الْقَبْرِ وَمِنْ عَذَابِ النَّارِ وَارْحَمْنَا اللَّهُمَّ بِرَحْمَتِكَ إِذَا صِرْنَا إِلَى مَا صَارُوا إِلَيْهِ، تَحْتَ الْجَنَادِلِ وَالتُّرَابِ وَحْـدَنَا.\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! މުސްލިމުންގެ ތެރެއިން މަރުވަފައިތިބި އެންމެންގެ ފާފަ ފުއްސަވާނދޭވެ! އަދި އެއުރެންނަށް ފުއްސެވުމާއެކު އޯގާތެރިވެ ވޮޑިގަންނަވާނދޭވެ! އަދި އެއުރެންގެ ކުށްތައް ފިއްލަވައި ޞިއްޙަތާއި ޢާފިޔަތުގެ ނިޢުމަތް އެއުރެންނަށް ދެއްވާނދޭވެ! އަދި އެއުރެންނަށް ސުވަރުގެއިން ނިޢުމަތް ނަޞީބު ކުރައްވައި، ކަށްވަޅުގެ ގޮވަތި ތަނަވަސްކޮށް ދެއްވާނދޭވެ! އަދި ފެނުންނާއި ގަނޑުފެނުންނާއި ފިނިފެނުގެ ޒަރީޢާއިން މިލައާއި ހަޑިތަކެތިން ހުދުހެދުން ދޮވެސާފުވެވޭ ފަދައިން އެމީހުންގެ ފާފަ ފުއްސަވައި ދޮވެ ސާފު ތާހިރުކުރައްވާނދޭވެ. އެމީހުންގެ ގެތަކަށް ވުރެން ހެއު ގެތަކެއް އެބައިމީހުންނަށް މިންވަރުކުރައްވައި، އެބައިމީހުންގެ އަހުލުވެރިންނަށް ވުރެން ހެއު އަހުލުވެރިން އެބައިމީހުންނަށް ދައްކަވާނދޭވެ. އަދި އޭނާގެ ބައިވެރިޔާއަށް ވުރެން ރަނގަޅު ބައިވެރިއަކު ތިޔައިލާހުގެ ޙަޟުރަތުން އޭނާއަށް ދެއްވާނދޭވެ. އަދި އެބައިމީހުންނަށް ސުވަރުގޭގެ ނިޢުމަތް ދެއްވައި ކަށްވަޅާއި ނަރަކައިގެ ޢަޛާބުން އެއުރެން މިންޖުކުރައްވާނދޭވެ! اَللَّهُمَّ ހައްދަވާ ބޮޑު ކުރެއްވި ރަސްކަލާކޮ! ތިޔަ އިލާހުގެ ތަނަވަސް ރަޙްމަތުން އަޅަމެންނަށް ރަޙްމަތް ލައްވާނދޭވެ! އަދި އެކަހެރިވެ، ބިމާއި ވެލީގެ ދަށުގައިތިބެ، އެބައިމީހުން ދިޔަ މަގުން ތިޔަ އިލާހުގެ ޙަޟުރަތަށް ދިއުމުގެ މަގު އަޅަމެންނަށް ތަނަވަސްކޮށް ދެއްވާނދޭވެ!\nاَللَّهُمَّ اجْعَلْنَا مِمَّنْ وُفِّقَ لِقِيَامِ لَيْلَةِ الْقَدْرِ، وَ اجْعَلْنَا مِمَّنْ صَامَ رَمَضَانَ إِيمَانًا وَاحْتِسَاباً.\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! ލައިލަތުލް ޤަދްރި މިންވަރު ކުރައްވާ މީހުންގެ ތެރެއިން އަޅަމެން ލައްވާނދޭވެ! އަދި ޔަޤީންކަމާއި އެކު ޘަވާބުލިބުމުގެ އުއްމީދުގައި ރަމަޟާން މަހުގެ ރޯދަ ހިފާ މީހުންގެ ތެރޭން އަޅަމެން ލައްވާނދޭވެ!\nاَللَّهُمَّ أَعِدْ عَلَيْنَا رَمَضَانَ أَعْوَاماً عَدِيدَةً، وَأَزْمِنَةً مَدِيدَةً.\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! ރަމަޟާން މަސް ގިނަގިނައިން އަޅަމެނާ ހަމައަށް އައިސް އަޅަމެނާ ކުރިމަތި ވުމުގެ ތައުފީޤު ދެއްވާނދޭވެ!\nاَللَّهُمَّ إِنَّكَ قُلْتَ فِي كِتَابِكَ الْكَـرِيمِ: (اُدْعُونِي أَسْتَجِبْ لَكُمْ إِنَّ الَّذِينَ يَسْتَكْبِرُونَ عَنْ عِبَادَتِي سَيَدْخُلُونَ جَهَنَّمَ دَاخِرِينَ ) ، نَسْأَلُكَ أَنْ تُرِيَنَا وَجْهَكَ الْكَرِيمِ فِي الْجَنَّةِ.\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! ތިޔަ އިލާހުގެ މޫރިތި ކަލާމްފުޅުގައި (ادْعُونِي أَسْتَجِبْ لَكُمْ إِنَّ الَّذِينَ يَسْتَكْبِرُونَ عَنْ عِبَادَتِي سَيَدْخُلُونَ جَهَنَّمَ دَاخِرِينَ ) މިފަދައިން ވަޙީކުރައްވައި އަންގަވާފައިވާ ފަދައިން، އަޅަމެން ތިޔަ ޙަޟުރަތުގައި މިއޮތްގެން ދަންނަވަނީއެވެ. އަޅަމެންނަށް ޤިޔާމަތް ދުވަހު ސުވަރުގޭގައި ތިޔަ އިލާހުގެ ވަޖުހުފުޅު ފެނުމުގެ ނަޞީބު ލައްވަނދޭވެ! (އާޔަތުގެ މާނައީ: ތިމަން އިލާހުގެ ޙަޟުރަތުގައި ދަންނަވާށެވެ! ތިމަން ﷲ ތިޔަބައިމީހުންގެ ދުޢާ އިޖާބަ ކުރައްވާހުށީމެވެ. ހަމަކަށަވަރުން ތިމަން ﷲއަށް އަޅުކަން ކުރުމާއި ދުޢާ ދެންނެވުމުގައި ބޮޑާވެގަނެ، އެއްކިބާވާ މީހުން ދަންނާށެވެ! ޔަޤީނުން ތިމަން ﷲ އެބައިމީހުން ނަރަކަށް ވައްދަވައި ނިމެތިކުރައްވާހުށީމެވެ.)\nاَللَّهُمَّ أَرِنَا وَجْهَكَ الْكَرِيمَ فِي الْجَنَّةِ، لاَ تُحْرِمْنَا مِنَ الْجِنَانِ، وَلاَ تُطْرِدْنَا مِنَ الْجِنَانِ، وَلاَ تُحْجِبْنَا عَنِ الْجِنَانِ\nاَللَّهُمَّ ހައްދަވާ ބޮޑު ކުރެއްވި ރަސްކަލާކޮ! ސުވަރުގޭގައި ތިޔަ އިލާހުގެ މޫރިތި ވަޖުހުފުޅު އަޅަމެންނަށް ދައްކަވާނދޭވެ! އަޅަމެން ސުވަރުގެ ދިއުމުން މަޙްރޫމު ނުކުރައްވާނދޭވެ! އަޅަމެން ސުވަރުގެއިން ބޭރުވެދިއުމުގެ ޢަމަލެއް އަޅަމެންގެ ކިބައިން ވިޔަދިއުމަށް އިރާދަ ނުކުރައްވާނދޭވެ! އަދި އަޅަމެންނާ ސުވަރުގެއާ ދެމެދު ޙިޖާބެއް ނުލައްވާނދޭވެ!\nاَللَّهُمَّ إِنَّا نَعُوذُ بِرِضَاكَ مِنْ سَخَطِكَ، وَبِمُعَافَاتِكَ مِنْ عُقُوبَتِكَ، وَنَعُوذُ بِكَ مِنْكَ، لاَ نُحْصِي ثَنَاءً عَلَيْكَ، أَنْتَ كَمَا أَثْنَيْتَ عَلَى نَفْسِكَ\nއަޅަމެންގެ ވެރި ރަސްކަލާކޮ. ތިޔައިލާހުގެ ޙަޟުރަތުން ރުހިވޮޑިގަތުން އެދޭޙާލު، ތިޔައިލާހުގެ ކޯފާއިން ސަލާމަތަށް އެދެމެވެ. އަދި ތިޔައިލާހުގެ ޙަޟުރަތުން ފުއްސެވުން އެދޭޙާލު، ތިޔައިލާހުގެ ޢަޒާބުން ސަލާމަތަށް އެދެމެވެ. އަދި ތިޔައިލާހުގެ ޙަޟުރަތުން ނޫންފަރާތަކުން ސަލާމަތަށް ނޭދޭނަމެވެ. ތިޔައިލާހުގެ ޙަޟުރަތުގައި ސަނާއާއި ތަޢުރީފުގެ ބަސްތައް ދެންނެވުމުގައި ތިޔައިލާހުގެ ޙަޟުރަތުން އަޅަމެންނަށް ލިބިފައިވާ ބަސްތަކަކުން މެނުވީ އެއްވެސް ސަނާއެއް ތިޔަ އިލާހަށް ދެންނެވުމުގެ ކުޅަދާނަކަން އަޅަމެންނަށް ލިބިގެނެއްނުވެއެވެ.\nއަޅަމެންގެ ވެރި ރަސްކަލާކޮ! އަޅަމެން ވަނީ ފާފަވެރިވެ، އަޅަމެންގެ ނަފްސަށް އަނިޔާވެރިވެގެންފައެވެ. ތިޔަ އިލާހު އަޅަމެންނަށް އޯގާތެރި ވޮޑިނުގެން، އަޅަމެންގެ ފާފަ ނުފުއްސަވައިފިނަމަ އަޅަމެން ވާހުށީ ތިޔަ އިލާހުގެ ކޯފާއާއި ހަލާކުގެ ތެރޭގައިކަން ކަށަވަރެވެ.\nرَبَّنَا تَقَبَّلْ مِنَّا إِنَّكَ أَنْتَ السَّمِيعُ الْعَلِيمُ، وَتُبْ عَلَيْنَا إِنَّكَ أَنْتَ التَّوَّابُ الرَّحِيم\nއަޅަމެންގެ ވެރި ރަސްކަލާކޮ! އަޅަމެންގެ ދުޢާ ޤަބޫލުކުރައްވާނދޭވެ! ތިޔައީ ގިނަގިނައިން އަޑު އައްސަވާ ބޮޑަށް ބައްލަވައި ވޮޑިގަންނަވާ އިލާހެވެ. އަދި އަޅަމެންގެ ތައުބާ ޤަބޫލުކުރައްވާނދޭވެ! ތިޔައީ ގިނަގިނައިން ތައުބާ ޤަބޫލުކުރައްވާ، އޯގާވަންތަ އިލާހުކަން ކަށަވަރެވެ.\nوَصَلَّى اللَّهُ عَلَى نَبِيِّنَا وَحَبِيبِنَا مُحَمَّدٍ وَعَلَى آلِهِ وَصَحَابِهِ أَجْمَعِينَ،\nއަޅަމެންގެ ނަބިއްޔާ އަދި ލޮބުވެތި ސާހިބާ މުޙައްމަދުގެފާނުންގެ މައްޗަށް ﷲގެ ޙަޟުރަތުން ޞަލަވާތް ލައްވާނދޭވެ! އަދި އެކަލޭގެފާނުންގެ އެންމެހައި އާލުންނާއި އަޞްޙާބުންގެ މައްޗަށް ވެސް ޞަލަވާތް ލައްވާނދޭވެ! އާމީން!\nسُبْحَانَ رَبِّكَ رَبِّ الْعِزَّةِ عَمَّا يَصِفُونَ، وَسَلامٌ عَلَى الْمُرْسَلِينَ، وَالْحَمْدُ لِلَّهِ رَبِّ الْعَالَمِينَ- آمين.\nއެބައިމީހުން އެސިފަކުރާ ގޮތާމެދު ކަލޭފާނުންގެވެރި، ކަށަކުޅަދުންވަންތަ މަތިވެރި ﷲގެ ޒާތުފުޅު ހުސްޠާހިރުވެ ވޮޑިގެންވެއެވެ. އަދި އެންމެހައި ރަސޫލުބޭކަލުންގެ މައްޗަށް ސަލާމް ހުއްޓެވެ. އަދި ޢާލަމްތަކުގެވެރި ﷲއަށް ގިނަގުނަ ޙަމްދުސަނާ ކިޔަމެވެ. އާމީން.\nރޯދަ މަހާ ރޯއްޖާ ރޯދައިގެ ދަރުމަ ޑރ. މުހައްމަދު ޝަހީމް އަލީ ސައީދު + ޖިއްދާއިން މާލެއަށް\nޖިއްދާއިން މާލެއަށް: ލައިލަތުލް ގަދުރި ވިލޭރޭ\nޖިއްދާއިން މާލެއަށް: ރަމަޟާން މަހުގެ މަތިވެރިކަން


Covid-19: Maldive Gas Ge Muvazzafunnah MD Hihvarudhevvaifi - Vaguthu\nމޯލްޑިވް ގޭސްގެ މުވައްޒަފުންނަށް އެމްޑީ ހިތްވަރުދެއްވައިފި\nމޯލްޑިވް ގޭހުގެ މެނޭޖިން ޑިރެކްޓަރ އަލީ އިކްރާމް\nރާއްޖެ އިން ކޮވިޑް-19 ފެނިފައިވާ ދަނޑިވަޅުގައި މޯލްޑިވް ގޭސްގައި މަސައްކަތް ކުރާ މުވައްޒަފުންނަށް ހިތްވަރު ދިނުމުގެ ގޮތުން އެ ކުންފުނީގެ އެކްޓިން މެނޭޖިން ޑިރެކްޓަރު އަލީ އިކްރާމް އާއި މެނޭޖްމަންޓްގެ އިސް ބޭފުޅުން ގޭސް ފުޅި ޑެލިވަރީ ކުރުމުގެ މަސައްކަތް މިއަދު ފައްޓަވައިފިއެވެ.\nމޯލްޑިވް ގޭސް އިން ބުނީ އެ ކުންފުނިން ދިވެހި ރައްޔިތުންނަށް ހިދުމަތް ދިނުމަށް ތައްޔާރަށް އޮތް ކަމަށެވެ. މި ދަނޑިވަޅުގައި ވެސް އެ ކުންފުނިން ދެމުން އަންނަ އެއްވެސް ހިދުމަތަކަށް ބުރޫ އަރާފައި ނުވާ ކަމަށް ވެސް މޯލްޑިވް ގޭސް އިން ބުންޏެވެ.\nމި އުދަނގޫ ދަނޑިވަޅުގައި ވެސް ބުރަކޮށް މަސައްކަތް ކުރަމުން އަންނަ އެ ކުންފުނީގެ މުވައްޒަފުންނަށް އިކްރާމް ހިތްވަރު ދެއްވާ ކަމަށް މޯލްޑިވް ގޭހުން ވަނީ ބުނެފައެވެ.\nމޯލްޑިވް ގޭހުން ބުނި ގޮތުގައި އެ ކުންފުނިން ގޭސް ޑެލިވަރީ ކުރުމުގެ މަސައްކަތް ކުރަނީ ރައްކާތެރިކަމުގެ ފިޔަވަޅުތައް (މާސްކް) އަޅައިގެންނެވެ.\nމެނޭޖަރު ލެވްލްގައި މަސައްކަތް ކުރަމުން އަންނަ މުވައްޒަފުންނާ އެކު، އެ ކުންފުނީގެ އެމްޑީ ބައިވެރިވެވަޑައިގަތީ މުވައްޒަފުންނަށް ހިތްވަރުދޭން ކަމަށް ކުންފުނިން ވަނީ ބުނެފައެވެ.\nކޮވިޑް-19 ވައިރަހާއި ގުޅިގެން ބައެއް ކުންފުނިތަކުން ދެމުން އަންނަ ހިދުމަތްތައް ވަގުގީ ގޮތުން ވަނީ މެދުކަނޑާލައިފައެވެ. މި ވައިރަހާ ގުޅިގެން ސަރުކާރުގެ ކުންފުނިތަކުން ވެސް ވަނީ ގިނަ ފިޔަވަޅުތަކެއް އަޅައިފައެވެ. އެގޮތުން ގޭގައި ތިބެ މަސައްކަތް ކުރެވޭ މުވައްޒަފުން ގޭގައި ތިބެ މަސައްކަތް ކުރުމަށް ހަމަޖެއްސުމާއި، މަސައްކަތުގައި ހޭދަކުރަން ޖެހޭ ވަގުތު ނުވަތަ ދުވަސްތައް މަދުކުރުން އޭގެ ތެރޭގައި ހިމެނެއެވެ.\nރާއްޖެ އިން މިހާތަނަށް 13 މީހަކު ކޮވިޑް-19 އަށް ފައްސި (ޕޮޒިޓިވް) ވެފައި ވެއެވެ. އޭގެ ތެރޭގައި ހިމެނެނީ މުޅިން ވެސް ބިދޭސީންނެވެ. ރާއްޖެ އިން ކޮވިޑް-19 އަށް ފައްސިވި ގިނަ މީހުންނަކީ އިޓަލީވިލާތުގެ ރައްޔިތުންނެވެ.\nމާޗް 19, 2020 15:10\nތި މީހުންނަށް އެނގޭނީ ޓަންޓް ޖައްސަން، މެނޭޖް ކުރަން ނޭނގޭނެ، އަދި މި ފަދަ ދަނޑިވަޅުގައި ގޭސް ހިލޭކޮއް ނުވަތަ އަގުހެޔޮކޮށް ވީ ގެއްލުން ފޫބެއްދުމުގެ ޤާބިލް ކަން އެބަޖެހޭ ހުންނަން.\nދެއްކުން ތެރިކަމަކުން އާހިރުގަ ފައިދާއެއް ނުކުރާނެ. ފޮޓޯނެގީ ދައްކަން . ފޮޓޯނުނަގާ ތި ކަންތައް ކުރިނަމަ ހެޔޮކަމަކައްވާނެ\nމާޗް 19, 2020 18:59\nދިވެހިން ދިވެހިންގެ ގޮތުގަ. ރަނަގަޅު އެއްގޮތެއްވެސް ނޯވޭ މިމީހުންނަކަށް. ރަނގަޅު ކަމެއްކޮށްފިއްޔާ އެއީ ދެއްކުންތެރިކަން. މީހުން ކުރާ ރަނގަޅު ކަމައް ތައުރީފުކޮށްފިއްޔާ މިމީހުން ފާފަވެރިވާނެ ތޯއްޗެއް.


Haadheebe - vNews.mv\nމުޙައްމަދު އަފްރާޙް 23 May 2019, 12:46\nމީހެއްގެ ހިތެއް ނޭނގޭނެއެވެ. ފެންނަ ފެނުމަށް އެ މީހާގެ ގޮތެއް ވެސް ނޭނގޭނެއެވެ. ލޮލަށް ފެންނާނީ އެ މީހަކު ކަންތައް ކުރާ ގޮތެވެ. ކަންފަތަށް އިވޭނީ އެ މީހެއްގެ ދުލުން ދައްކާ ވާހަކަތަކެވެ. އެފަދަ މީހަކު އަހަރެންނާ ދިމާވިއެވެ. އެއީ ހާދީއެވެ. ގިނަ ބަޔަކު ކިޔާ ގޮތުންނަމަ ހާދީބެއެވެ.\nއަހަރެން މިސްކިތަށްދާ ކޮންމެ ފަހަރަކު ހާދީބެ ފެނެއެވެ. ބަންގި ގޮވުމުގެ މާކުރިން އޭނާ މިސްކިތަށް ދެއެވެ. ޖަމާޢަތުގައި ކުރާ ނަމާދުގައި މުދިމާ ދިމާ ފަހަތުގައި ހުންނާނީ އޭނާއެވެ. އެއީ އޭނާގެ މަގާމެވެ. މުދިމު މީހާއަށް ޖަމާއަތަށް އާދެވޭ ގޮތް ނުވެއްޖެނަމަ މިސްކިތާ ހަވާލުވާނީ ހާދީބެއެވެ. ބަންގި ގޮވާނީ ވެސް އޭނާއެވެ. އިމާމުވެ ނަމާދު ކުރާނީ ވެސް އޭނާއެވެ. ނަމަވެސް އެކަމާ ޝަކުވާ ކުރާ ކިތަންމެ މީހަކު މިއަދު ރަށުގައި އެބަ ތިއްބެވެ. އެ ޝަކުވާތަކުގެ އަސްލަކީ ހާދިބެއޭ ކިޔައިގެން ދައްކަމުންދާ ފާޑުފާޑުގެ ވާހަކަތަކެވެ. ނަމަވެސް އޭގެ ހަގީގަތް އެކަކަށް ވެސް ހާމަކޮށްދެވިފައެއް ނުވެއެވެ. ހަމައެކަނި ކަންފަތްތަކަށް އިވެނީ ހީތަކެކެވެ. ގަބޫލުކުރާ ބަޔަކު ތިބިނަމަވެސް އެ ވާހަކަތައް ގަބޫލުނުކުރާ ކިތަންމެ މީހަކު ވެސް އުޅެއެވެ.\nއަހަރެންނަށް ގަބޫލުކުރެވެނީ އެހެން ކަމެކެވެ. ހާދީބެއަކީ ސާފުތާހިރު މީހެއްކަމެވެ. އެ ސާފުތާހިރުކަން ހާދީބެ އަޅައިއުޅޭ ހެދުމާއި އޭނާގެ އުޅުމުން ވެސް ފެނެއެވެ. އަތްދިގު ހުދު ގަމީހުގައި ނޫން ގޮތަކަށް އަހަރެން އޭނާއެއް ނުދެކެމެވެ. ގޮޅި ޖެހި ހުދުމުންޑު ނޫން އެހެން ކުލައެއްގެ މުންޑެއް އޭނާއެއް ނުލައެވެ. ބޮލުގައި އެ އޮންނަ ތަރިޖެހި ހުދު ތާކިހާ ނޯންނަ އިރެއް ނުދެއެވެ. އަބަދުވެސް އަތުގައި އަތަރު ފުޅިއެއް ގެންގުޅެއެވެ. އެއީ ހާދީބެގެ އާދައެވެ. ޒުވާން ކުއްޖަކު ފެންނައިރަށް އަތުގައި އަތަރު އުނގުޅައިދޭނެއެވެ. އޭގެ ވަސް ބަލުވާނެއެވެ. އެ ވަހާމެދު ޚިޔާލު ވެސް ހޯދާނެއެވެ.\nމިއަދު އަހަރެންނަށް މިސްކިތުން ފޭބުނީ ހާދިބެއާ އެކުއެވެ. އަހަރެންނަށް ޖަމާއަތަށް ލައްވާ ނުލީތީ ފޭބުނުލެއް ލަސްވީއެވެ. އަހަރެން ހަމަ ފެނުމާއެކު ހާދީބެ އަހަރެންނާ ދިމާއަށް މިސްރާބު ޖެއްސެވެ. ނުފެންނަކަމަށް ހަދައި އަނެއް ދޮރުން ހިނގައި ގަންނަން ވިއްޔޭ އަހަރެންގެ ހިތަށް އެރިއެވެ. ނަމަވެސް އެގޮތަށް ހަދާކަށް ނުކުރުނެވެ. އަހަރެންގެ ފައި އެކަމަށް އިންކާރު ކުރީއެވެ.\n"މިހާރު ހާދަ ނުފެނޭ. ރަށުގައި ނޫޅެނީތަ؟" އަހަރެންގެ ކޮނޑުގައި އަތް ޖައްސާލަމުން އަހަރެންނާ ގާތްވެލަމުން ހާދިބެ ސުވާލުކުރިއެވެ.\n"ނޫން ރަށުގައި އުޅެން. މިހާރު ދަނީ ބޮޑު މިސްކިތަށް. އެހެންވެ ދިމާ ނުވަނީ" ކުޑަކޮށް ދުރަށްޖެހިލަމުން އަހަރެން ޖަވާބު ދިނީމެވެ.\n"ކިހިނެއްވީ މި މިސްކިތް؟ މިހާރު ކަމުނުދަނީތަ؟" އަހަރެންގެ ޖަވާބުން ހާދިބެ އުފެއްދީ އިތުރު ސުވާލެކެވެ.\n"ނޫން.. ނޫން. ކަމުނުދަނީކީ ނޫން. ދެން އެ މިސްކިތް ބޮޑުވެފައި، އޭސީކޮށްފައި ހުންނާތީ ހަމަ ދާހިތްވަނީ" އަހަރެން ވާހަކަދެއްކީ ތެދަށެވެ.\n"އާނ.. ނޫރުމެންނަށް ބޭނުންވާނީ ފަސޭހަ ވިއްޔާ. ފިނިވީމާ އަރާމު ވީމާ ހުރިހާ ކަމެއް ރަނގަޅުވާނެ. ދައްކަބަލަ އަތް. އަތަރު ކޮޅެއް އުނގުޅާލަން ވާނެއްނު" ހާދިބެ ހިފީ އަހަރެންގެ ކަނާތުގައެވެ. އަހަރެންނަކަށް އަތް ދަމައިގަންނާކަށް ނުކުރުނެވެ. މީހުން ހާދިބެއޭ ކިޔައިގެން ފާޑުފާޑުގެ ކިތަންމެ ވާހަކައެއް ދެއްކި ނަމަވެސް އެ އަތުގައި އުނގުޅާނެ އެއްޗެއް އުނގުޅަން އަތް ދީގެން އަހަރެންނަށް ހުރެވުނީއެވެ. އޭރު މިސްކިތް މަގުން އައި ރައްޒާގުބެ އަހަރެންނާ އަރާ ހަމަކުރަނީއެވެ.\n"އައްދޭ ކޮންކަމެއް. ޒުވާނަކު އަތުއަޅުވާ ލެވުނީދޯ؟" އަހަރެންނާ ދިމާއަށް ނިތް އަރުވާލަމުން ރައްޒާގުބެ ބުނެލިއެވެ. އަހަރެންނަށް ދެވުނީ ހިނިތުންވުމެކެވެ. ހާދިބެގެ މޫނުން ފެނުނީ ނުރުހުމާއި ނަފުރަތެވެ. އެ ބުނީ ކީކޭކަން އަހަރެންނަށް އެނގެއެވެ. އެ އެއްލި ގާބުރި އެއްލީ ކީއްވެގެންކަން ވެސް އަހަރެންނަށް ވިސްނެއެވެ. އެ ގާބުރި ގޮސް ޖެހުނީ ހާދީބެގެ ގައިގައެވެ. އެކަން އަހަރެންނަށް ފާހަގަ ކުރެވުނެވެ.\n"ދެން އެންމެ ރަނގަޅޭ. ތި ވަރަށް ނޫނގުޅިއަސް ވަސް ދުވާނެއްނު. އެހެން ނޫނަސް މި ޒަމާނަކީ އަތަރުގެ ޒަމާނެއް ނޫން. މިހާރު ޖަހަނީ ސެންޓު" ހާދިބެގެ އަތުން އަހަރެންގެ އަތް ދަމައިގަންނަމުން އަހަރެން ބުނީމެވެ.\n"އަހަރެން ހާދިބެއާ ކޮށްލަންތަ ސުވާލެއް؟" ޖެހިލުންވެ ހުރެ އަހަރެން އަހާލީމެވެ.\n"ކޮން ކަހަލަ ސުވާލެއް؟" ހާދީބެ ވާހަކަދެއްކީ ދެ ފިކުރެއްގައި ހުރެއެވެ.\n"ހާދިބެގެ ޒާތީ ސުވާލެއް" އަހަރެން ބުނީމެވެ. އެ ބުނުމަށް ހާދީބެ ނިތްކުރި އަރުވާލަމުން އަހަރެން ފެށީމެވެ.\n"ރަށުތެރޭގައި ހާދީބެއޭ ކިޔައިގެން އެ ދައްކަނީ ތެދު ވާހަކައެއްތަ؟" އަހަރެންނަށް ހުރެވުނީ ހާދީބެގެ މޫނަށް ބަލަހައްޓައިގެންނެވެ. އެ ސުވާލާއެކު ހާދީބެ ހުއްޓުން އެރިއެވެ. އިރުތަކެއް ވަންދެން އަހަރެންގެ މޫނަށް ބަލަހައްޓައިގެން ހުއްޓެވެ. އެހެން ހުރެފައި އެއްވެސް ޖަވާބެއް ނުދީ އޭނާ ހިނގައިގަތީއެވެ. އަހަރެންނާ ދުރަށެވެ. އަހަރެންނަށް ހުރެވުނީއެވެ. ސުވާލު ކުރެވުނު މޮޔަ ހިތަށް އަރާފައެވެ. އެ ސުވާލަށް ޖަވާބު އެ ނުދެވޭނީ ކޮންމެވެސް ގޯހެއް އުޅޭތީއެވެ. އެ ވާހަކަތަކުގައި ހަގީގަތެއް އެކުލެވޭތީއެވެ. އެހެން ނޫންނަމަ އެ ސުވާލަށް ޖަވާބު ދެވޭނެއެވެ.\nފަހުން ފަހުން ހާދީބެ އަހަރެންނާ ވާހަކައެއް ނުދައްކައެވެ. އަހަރެން ފެނުނަސް ފެންނަކަމަށް ނުހަދައެވެ. އަހަރެންގެ ގާތަކަށް ނާދެއެވެ. ހާދިބެއާމެދު އަހަރެން ގަބޫލުކުރަމުން އައި ގޮތް ބަދަލުވީ އެކަމާހެދިއެވެ. ހާދީބެއާ އެ ސުވާލުކުރީ ވެސް އެހެންވެއެވެ. އެ ސުވާލުކުރުމުން ހާދީބެގެ ގުޅުން ކެނޑޭނެ ކަމަށް ރައްޓެއްސަކު ބުނީމައެވެ.\nހާދީބެގެ އުޅުން ބަދަލުވިއެވެ. މީހުންނާ އޮތް ގާތް ގުޅުން ކެނޑިގެން ދިޔައެވެ. މިސްކިތަށް ދިޔަޔަސް މީސްމީހުންނާ މާ ބޮޑު ގުޅުމެއް ނުބާއްވައެވެ. އެހެންޏާ އެ ކުރާ ސަލާންތަކެއް ވެސް ނުކުރެއެވެ. މީހުންވެސް މާވަރަކަށް ހާދިބެއާ ހެދިއެއް ނޫޅެއެވެ. ކުރިން ކުރި ގަދަރެއް ވެސް ނުކުރެއެވެ. ބައެއް މީހުން މަލާމާތުގެ ޖުމުލަތައް ހާދިބެއަށް އަޑުވެސް އިއްވައެވެ. އަތަރު ހާދީއޭ ކިޔައި ގޮވާވެސް ހަދައެވެ. ދިމާވެސް ކުރެއެވެ.\nދެތިން މަސްފަހެވެ. ރަށުތެރެއަށް ފެތުރުނު ސުންޕާ ޚަބަރަކީ ހާދީބެއަށް ބަޔަކު ހަމަލާދީ ވަލުތެރެއަށް އެއްލާލައިފައިވާ ވާހަކައެވެ. އޭނާއަށް އެތައް އަނިޔާތަކެއް ބަޔަކު ކޮށްފައިވާ ވާހަކައެވެ. އެ އަޑާއެކު އެތައް ވާހަކައެއް ރަށުތެރެއަށް ވިހެއެވެ. އެއްބަޔަކު ކިޔަނީ ހާދިބެއާ މެދު ހިތްހަމަ ނުޖެހިގެން މީހަކު ހާދީބެއަށް ކުޅި ދައްކާލީ ކަމަށެވެ. އަނެއް ބަޔަކު ކިޔަނީ ހާދިބެ ބޯން އުޅުނު ބޮނޑި އެ ބޮއުނީ ކަމަށެވެ. ނަމަވެސް ރަށުގެ ގިނަ ބަޔަކަށް އެ ހާދިސާއިން ކުރަމުން ދިޔައީ ފުން އަސަރެވެ. ލިބެމުން ދިޔައީ ބަޔާންކުރަން ދަތި ހިތްދަތިކަމެވެ. އެއްވެސް މީހަކަށް އެގޮތަށް އަނިޔާ ކޮށްގެން ނުވާނެއެވެ. ކިތަންމެ ގޯސް މީހަކަސް އެފަދަ ލާއިންސާނީ ހާނިއްކައެއް ކޮންގެން ނުވާނެއެވެ. އެންމެފަހުން އެ މައްސަލަ ބެލުމަށް ފުލުހުންގެ ޓީމެއް ރަށަށް އައެވެ. އެމައްސަލަ ތަހުގީކުރަން ފެށުނެވެ.\nރަށަށް ލިބުނީ ބޮޑު ހައިރާންކަމެކެވެ. ހާދިބެއަށް އަނިޔާކުރީ ކާކުކަން އެނގުމުން އަހަރެންނަށް ވެސް ސިހުން ލިބުނެވެ. އެކަމަކު ރައްޒާގުބެ އެކަން ކޮށްފާނެ ހެއްޔެވެ؟ އެކަން ރައްޒާގުބެ ކުރަންވީ ކީއްވެ ހެއްޔެވެ؟ އިވެމުން ދިޔަ ވާހަކަތަކަށް ވިސްނާލުމުން ހަގީގަތްތަކެއް ވާކަން ގަބޫލުކުރެވުނެވެ. ރައްޒާގުބެ މިހާރު އިންދެގެން އުޅެނީ ހައްވައްތައާއެވެ. އެއީ ހާދީބެގެ ކުރީގެ އަންހެނުންނެވެ. ހައްވައްތަ ވަރިވީ ހާދީބެއޭ ކިޔައިގެން އިވެން ފެށި ހުތުރު ވާހަތަކުންނެވެ. އެކަން ރައްޒާގު ކުރީ ހާދީބެގެ އަންހެނުން ޖަހައި ގަތުމަށެވެ. ފުލުހުންގެ ވާހަތަކުން އެ ހުރިހާ ކަމެއް ހާމަވިއެވެ. ހާދިބެއޭ ކިޔައިގެން ވާހަކަތައް ހަދަހަދައިގެން ރަށުތެރެއަށް ފެތުރީ ރައްޒާގުކަން ވެސް ފުލުހުންގެ ތަހުގީގުން ޔަގީންވިއެވެ. ތިން ޒުވާނަކަށް ފައިސާ ދީގެން އެ ހުތުރު ޢަމަލު ހާދީބެ ހިންގިމަށް އެއްބަސް ކުރުވިކަން ވެސް ފުލުހުން ހާމަކުރިއެވެ. އެންމެ ފަހުން އެ ހުރިހާ ކަމެއް ހާދީބެއަށް އެނގުމުން ރައްޒާގުބެ ހާދީބެއަށް ހަމަލާދިނީއެވެ. އެކަންވެސް ކުރުވީ ބަޔަކަށް ފައިސާ ދީގެންނެވެ. މި ކަންކަމުގެ ހަގީގަތް އެނގުމުން އަހަރެންގެ ހިތަށް އެރިއެވެ. ކޮންމެ ފަދަ ކަމެއްވެސް ކުރުވަފާނެތާއެވެ. މީހެއްގެ އަބުރާ އިއްޒަތް ވެއްޔާ މޮޑެލުމަކީ މާ ބޮޑުކަމެއް ނޫންތާއެވެ. ހާދީބެއޭ ކިޔައިގެން ނުދައްކާ ވާހަކައެއް ނެތެވެ. އޭނާއޭ ކިޔައިގެން ނުފަތުރާ އަޑެއް ނެތެވެ. ހާދީބެ ކިހައި ދެރެވާނެ ހެއްޔެވެ؟ ކިހައި އަސަރެއް ކުރާނެ ހެއްޔެވެ؟ އެ ޢުމުރުގައި ތަހައްމަލު ކުރަން އެ ޖެހުނީ ކޮން ކަހަލަ ވޭނެއް ހެއްޔެވެ؟\nހާދީބެގެ ކުށެއް ނެތްކަން މިއަދު މުޅި ރަށަށް އެނގި ހާމަވެއްޖެއެވެ. ހާދިބެއަކީ ރަނގަޅު މީހެކެވެ. ހެޔޮލަފާ މީހެކެވެ. ޒުވާނުންނާ ގުޅޭ ހިތްހެޔޮ މީހެކެވެ. އަހަރެން ދެރަވީ އަހަރެންނަށް ކަންތައް ކުރެވުނު ގޮތުންނެވެ. ހާދީބެއާމެދު އަމަލުކުރެވުނު ގޮތުންނެވެ. ހިތަށް ވަނީ ހާދީބެއާ ކުރި ސުވާލެވެ. އެ ދުވަހު އެ ސުވާލަށް ހާދީބެ ޖަވާބު ނުދިނަސް މިއަދު އެ ސުވާލުގެ ޖަވާބު ލިބެއްޖެއެވެ. ރަށުގެ ކޮންމެ ރައްޔިތަކު އެ ދަނީ އެ ޖަވާބު ދެމުންނެވެ. ހާދީބެއަކީ އެކަހަލަ މީހެއް ނޫނެވެ. އެއީ އެއަށް ވުރެ މާ މާތް މީހެކެވެ. މާ ރަނގަޅު މީހެކެވެ. އަހަރެންގެ ހިތުން ހާދީބެއަށް ދެވުނީ މާ މަތީ ދަރަޖައެކެވެ.